
Prejaţă 


Cu aproape 3000 de ani în urmă, trăia în Samaria 
proorocul Elisei. Pe atunci poporul Israel era slab şi puțin 
la număr. 

În nord se afla Siria, care devenise o mare putere 
tocmai datorită aşezării sale: Persia la est, Marea 
Mediterană la vest, Turcia în nord şi Israelul în sud. Toate 
caravanele cu mărfuri trebuiau să treacă prin Siria, aşa că 
primea taxe de la toată lumea, oferind în schimb protecție. 

În 2Regi capitolul 5 se află o istorisire minunată 
despre o fetiță israelită, fără nume, care a făcut fericit un 
om şi familia lui prin simplul fapt că a făcut cunoscut şi 
altora ceea ce ştia. În Biblie ni se spune că mărturia ei a 
cutremurat două popoare, care poate că s-ar fi luptat între 
ele dacă nu ar fi intervenit proorocul lui Dumnezeu. 

Fetiţa nu este numită în Biblie, iar eu am ales să-i 
spun Micuța în povestirea mea. Totuşi, toți cei care L-au 
cunoscut pe Dumnezeu vor primi un nume. Într-o zi vom 
vedea că frumuseţea numelor noastre va fi determinată de 
mărturia pe care am dat-o pentru Dumnezeu. Orice nume 
aş fi ales eu acum pentru această fiică plină de curaj se va 
dovedi atunci lipsit de frumuseţe. 

Dacă se află lecţii în această povestire, cred că sunt 
diferite pentru fiecare cititor în parte; depinde de cel căruia 
îi sunt destinate. Sper să vă placă la fel de mult să o citiți 
pe cât mi-a plăcut mie să o scriu. 


Autorul 


Micuta, fetita din Israel 


Partea | 


U mult timp în urmă, pe vremea când Siria era 
o națiune puternică şi înfloritoare, trăia într-o 
fermă izolată din nordul Israelului, o fetiță. 

Deşi avea numai doisprezece ani şi era tare 
prăpădită pentru vârsta ei, era o fetiță harmică şi 
ascultătoare. În fiecare zi făcea o mulțime de lucruri pe 
lângă gospodărie, treburi la care ar fi fost nevoie, în mod 
normal, de un om mare. Dar fetița ştia că nu era altcineva 
care să le facă, şi cum treburile din gospodărie nu suportă 
întârziere, începea lucrul şi nu se oprea până nu era totul în 
bună rânduială. 

Mai greu era că în fiecare zi se ivea ceva în plus, 
pe lângă nevoile zilnice, cum era căratul apei de la fântână 
pentru gătit, spălat vase, făcut baie sau spălat rufe. Să nu 
credeți că nu ar fi vrut câteodată să se plângă că avea 
atâtea pe cap, dar descoperise repede că nemulțumirea îi 
face lucrul mai greu, şi că nu te ajută cu nimic până la 
urmă. Mama ei obişnuia să spună: „Cea mai uşoară cale de 
a scăpa de o treabă grea, este să o faci.” 

Astăzi, de exemplu, se trezise de dimineaţă, făcuse 
paturile şi ajutase la pregătirea micului dejun. Apoi 

spălase vasele, cărase apa afară ca s-o toarne în bazinul cel 
mare din spatele casei, pentru că apa era prețioasă în 
regiunea aceea secetoasă, şi adusese înapoi ligheanul de la 
vase, clătit şi gata de pus la uscat. Acum, trebuia să plece 
din nou la fântână. 

Avea atâta treabă pentru că mama ei nu era acasă. 
Plecase la cel mai apropiat vecin, cale de opt kilometri, să- 
l] întrebe dacă nu auzise ceva veşti despre bărbați. Toţi 
bărbaţii din ţinut în stare să ţină o armă în mână, erau 
plecaţi să apere ţara, la porunca regelui. De ceva timp, cete 
de soldaţi sirieni veneau după pradă în Israel. Uneori, luau 
şi oameni ca sclavi, şi din Siria nu se mai întorcea nimeni 
niciodată. Zadarnic îi căutau cei de acasă, li se pierdea 
urma pentru totdeauna. 

Dar chiar dacă mama ar fi fost acasă, tot ei i-ar fi 
spus: „Ai grijă să umpli vasele cele mari cu apă, Micuţo.” 
Fetiţa n-ar fi lăsat niciodată vasele goale şi mama ştia 
acest lucru, dar obiceiul ei era să-i amintească iar fetița nu 
se supăra. Nu se gândea niciodată că mama o dădăceşte 
sau o cicăleşte; de fapt, era plăcut să audă vocea mamei. 
Era ca un cântec: „Ai grijă să umpli vasele cele mari cu 
apă, Micuţo.” 

Vasele cele mari se aflau în fața uşii, lângă masa 
pe care se pregătea mâncarea. 

Erau din piatră şi nu fuseseră niciodată mutate. 
Erau atât de grele, încât Micuța nu ar fi putut să mişte nici 
măcar unul gol. Dacă ar fi vrut, ar fi putut să intre cu totul 
în unul dintre ele, dar nu încercase niciodată pentru că 
vasele pentru apă trebuiau păstrate curate; apa din ele 
putea fi folosită oricând pentru băut sau la gătit. 

Micuța îşi luă ulciorul şi plecă la fântână. Nu era 
departe, cam la vreo două sute de paşi de casă, dar avea 
nevoie de zece-cincisprezece drumuri până la fântână şi 

înapoi pentru a umple vasele. Odată ajunsă la fântână, 
dădu drumul la vadră cu o funie, turnă apa în ulcior, îl 
puse pe cap şi se îndreptă spre casă. 

Nu era chiar singură, o însoțea bunicul Ruben care 
era prea bătrân să meargă la război. Anii îndelungați îi 
secătuiseră puterile, aşa că stătea pe lângă casă. Era un 
bătrânel bun şi blând. Ca şi mama, îi spunea „Micuţa” şi 
era plăcut să stea de vorbă cu el după ce termina treburile. 
Micuţei îi plăcea tare mult să-l asculte. Spunea lucruri atât 
de interesante! 

Fetiţei îi făcea plăcere să-l asculte povestind despre 
Moise şi Iosua şi despre felul minunat în care Dumnezeu 
scăpase poporul Israel din robia egipteană şi cum îi trecuse 
prin mijlocul Mării Roşii, înecând armatele egiptene care 
îi urmăreau. 

Ochii fetiţei străluceau de încântare ascultând 
poveste după poveste. Apoi bunicul vorbea despre 
poruncile pe care Dumnezeu le dăduse lui Moise. Faţa îi 
devenea solemnă din cauza cuvintelor pe care le spunea şi 
ochii i se umpleau de lacrimi. 

-ÎI iubeşti pe Dumnezeu, Micuţo? o întreba el. 
Micuța îl îmbrăţişa şi spunea: 

—0O, da, bunicule, sigur că ÎI iubesc pe Dumnezeu. 

După ce umplu toate vasele, Micuța intră în casă şi 
se aşeză lângă bunicul Ruben, care stătea la umbră. 

Era tare obosită şi o vreme păstră tăcerea. După un 
timp, bunicul îi spuse: 

—Să ne rugăm, Micuţo, pentru ca mama ta să 
ajungă cu bine acasă. Am auzit că sirienii cutreieră 
regiunea în căutare de pradă, şi noi suntem singuri aici, 
pentru că vecinii noştri cei mai apropiați se află la peste 
opt kilometri. Să ne rugăm ca Domnul să aibă grijă de noi. 

Bunicul Ruben începu să se roage cu o voce 
tremurătoare, dar plină de credință, şi Micuța îşi plecă 
capul în tăcere. 

Micuţei îi plăcea să-l asculte pe bunicul ei 
rugându-se. Când se ruga, părea să devină iar tânăr şi 
puternic şi ea simțea că Dumnezeu venea lângă el să-l 
asculte şi să-i răspundă. Când rugăciunea se sfârşi, Micuța 
întrebă: 

—Bunicule, de ce vin sirienii să prădeze ţara 
noastră? Bătrânul se gândi puţin, aşa cum făcea 
întotdeauna când Micuța îl întreba ceva, şi apoi spuse: 

-Ţările noastre se duşmănesc de mult timp şi 
Dumnezeu se foloseşte de vrăjmaşii noştri ca să ne 
întoarcă la El atunci când ne îndepărtăm de El. De fapt, 
Dumnezeu foloseşte orice cale să întoarcă poporul Său la 
El. El nu ne părăseşte niciodată. 

— Îi urăşti pe sirieni, bunicule? întrebă Micuța. 

—Nu, Micuţo. Nu e bine să urăşti. Sirienii nu pot 
face ce este bine fără să ştie ce este binele, iar ei nu au 
avut pe nimeni care să-i înveţe. Şi dacă noi întoarcem rău 
pentru rău, duşmanii noştri nu vor avea nicio şansă de 
îndreptare. Şi este rău să urăşti. 

— Dar de ce fac răul? întrebă din nou fetița. 

— Pentru că, răspunse bunicul, inimile lor sunt rele. 
Răul se află în inimile lor, pentru că ei se închină la idoli. 
Ei nu ştiu că există un singur Dumnezeu adevărat. 
Aminteşte-ţi ce a zis Moise: „Ascultă, Israele: Domnul 
este singurul Dumnezeu, să-L iubeşti cu toată inima ta, cu 
tot sufletul tău şi cu toată puterea ta.” Micuța auzise de 
nenumărate ori cuvintele acestea. 

—O, bunicule, exclamă ea, nu cred că aş putea trăi 
într-un loc în care oamenii nu cred în adevăratul 
Dumnezeu! 

-Ba da, Micuţo, o asigură bunicul Ruben, ai putea 
dacă ar trebui. Sper să nu trebuiască niciodată, dar ai putea. 
Există unii oameni care nu ar putea dar sunt sigur că tu ai 
putea pentru că ÎI ai pe Dumnezeu în inimă şi asta îți dă 
putere să faci ce este bine. 

Adevăratul Dumnezeu este în orice loc, chiar dacă 
oamenii nu cred în El. Dacă ar trebui să trăieşti în Siria, te- 
ai putea ruga lui Dumnezeu la fel de bine cum te rogi şi 
aici. 

Simţindu-se mai odihnită, Micuța se ridică şi se 
îndreaptă spre fereastra din partea cealaltă a camerei. 

— Bunicule, strigă ea deodată, vin nişte călăreți! 

A strigătul Micuţei, bunicul tresări. 
— Călăreți?! Eşti sigură, Micuţo? Bunicul 
Ruben îşi luă bastonul şi merse cât de repede putu spre 
fereastra la care era Micuța. Aşa era; putea să vadă 
călăreții cu ochii lui. Erau opt sau poate nouă. Nu era sigur 
din cauza prafului care îi învăluia. 

— Vin aici! ţipă Micuța. 

— Da, vin aici, spuse bunicul cât putea de calm ca s- 
o liniştească, dar s-ar putea să fie bărbaţii noştri. Să 
aşteptăm şi vom vedea. Domnul va avea grijă de noi, 
Micuţo. Oricine ar fi, nu trebuie să-ți fie frică. Fii calmă şi 
politicoasă. Buna cuviință este întotdeauna necesară. 

În curând călăreții ajunseră în curte. Erau zece şi 
caii suflau greu, gâfâind din cauza prafului. Unul din 
călăreți era mai bine îmbrăcat, iar ceilalți nouă îl priveau 
aşteptându-i ordinele. 

Făcură ocolul curții, căutând poate o vadră din care 
să adape caii. 

— Cred că sunt sirieni, spuse liniştit bunicul. O să-i 
primesc cum se cuvine. Micuța admiră calmul bunicului 
său. 

Sirienii purtau haine cenuşii din pânză aspră şi 
aveau cingători de diferite culori, legate strâns la mijloc. 
De cingătoare era prinsă o teacă cu un cuţit. Pusă în cruciş, 
fiecare avea o curea de piele, cu o teacă mai mare, din care 
fiecare războinic putea să scoată la nevoie o sabie lungă şi 
încovoiată. 

Fiecare călăreț avea două burdufuri de apă atârnate 
de şa. 

Conducătorul avea haine diferite, dar armele şi fața 
îi erau la fel de întunecate ca şi cele ale soldaților. Cizmele 
îi erau făcute din piele tăbăcită, pe când ceilalți purtau 
încălțări din pânză aspră, cu piele doar pe talpă. Haina 
conducătorului era aurie, frumos țesută şi brodată. Brâul 
lui era pestriț şi tecile armelor din piele încrustate cu argint 
şi bătute în diamante. 

Uşa din față se deschise brusc. Călăreţii tresăriră şi 
puseră mâna pe arme. 

-Bună ziua, prieteni! Bine ați venit în umila 
noastră fermă. Nu vreți să descălecați cât timp nepoţica 
mea va aduce apă pentru cai? În mod sigur sunteți şi voi 
însetați. Veniţi la masa mea şi vă voi da apă de băut. 

O tăcere încremenită se aşternu peste călăreţi. Se 
uitară la bătrân, apoi la conducătorul lor fără să ştie ce să 
facă. Conducătorul se uita țintă la Ruben. 

— Bătrânul nu este în toate mințile! Vine să ne 
întâmpine ca şi cum am fi israeliți, spuse el, întorcându-se 
către tovarăşi săi şi izbucnind în râs. Ceilalţi râseră şi ei 
deşi aveau aerul că nu înțeleseră gluma. Descălecă şi porni 
spre uşă. Ceilalți îl urmau. 

— Bătrâne, spuse el aspru, suntem sirieni. Nu vezi 
că suntem sirieni? Nu iţi este frică de noi? 

— Poate că da, recunoscu Ruben dar îmi este şi mai 
teamă să nu-mi pierd buna cuviință. În mod sigur nu vreau 

să vă fac niciun rău şi mă rog lui Dumnezeu să nu ne 
faceți nici voi. 

— Ce Dumnezeu este acesta, bătrâne? întrebă aspru 
soldatul. 

— Noi, cei din Israel, credem că există un singur 
Dumnezeu adevărat, şi El este Cel căruia mă rog, spuse 
Ruben la fel de calm şi liniştit. 

— Dar care este numele Lui? întrebă conducătorul. 
Numele dumnezeului nostru este Rimon. Avem temple 
construite în onoarea lui în toată Siria. Vrei să spui că 
Rimon nu este un dumnezeu adevărat? 

Vocea conducătorului era grea şi amenințătoare, 
dar Ruben răspunse calm şi hotărât: 

— Numele Dumnezeului nostru este Iehova. El a 
creat cerurile şi pământul. 

— Bine, bătrâne. Destul cu vorbele despre rugăciuni 
şi dumnezei. Suntem însetați şi flămânzi. Ai ceva de 
mâncare? 

— Avem nişte pâine şi s-ar putea să mai fie şi nişte 
brânză. Ruben păşi spre masă, iar conducătorul privi în 
încăpere şi apoi se întoarse spre ceilalți. 

— Aşteptaţi afară! Voi vedea ce fel de mâncare se 
poate găsi aici. 

Micuța tocmai intra pe cealaltă uşă. 

— Micuța, aceşti oameni au nevoie de hrană iar caii 
lor au nevoie de apă. Eu voi căuta să văd ce pot să le ofer, 
iar tu vei umple vadra la fântână. 

— Da, bunicule, răspunse liniştită Micuța, încercând 
să-şi stăpânească teama din voce. Se aplecă, îşi luă 
ulciorul şi porni spre uşă. 

—Aşteaptă puţin, copilă, spuse comandantul şi 
porni spre uşă. 

— Jamal, strigă el spre cineva din grupul din prag, 
aceasta este nepoata bătrânului. Du caii la fântână şi 
scoate-le apă. O să-ți păstrăm ceva de mâncare. 

Un călăreț tânăr apucă frâiele unei perechi de cai şi 
porni spre fântână; ceilalți cai îl urmară. Micuța mergea cu 
câțiva paşi înaintea lui Jamal, cântărind întâmplările zilei 
cu simțăminte tulburi. 

— Sirienii nu ne-au făcut niciun rău până acum, se 
gândi ea, poate că vom scăpa cu bine. 

Când ajunse la fântână, Jamal lăsă frâiele celor doi 
cai din față şi scoase o vadră mare, plină ochi cu apă, mult 
mai plină decât şi-ar fi imaginat Micuța că se poate scoate, 
pe care o turnă în adăpătoare. 

—Nu vor fugi caii? întrebă Micuța. 

—Nu, zâmbi Jamal, simt răcoarea apei şi sunt 
însetați, vor aştepta. 

ÂT traversase curtea, Micuța apucase să arunce 
o privire spre călăreți. Mulţi dintre ei aveau 
barbă, Jamal nu avea. 

Pentru prima dată în viață, Micuța avea ocazia să 
studieze un sirian de aproape. Îşi dădu seama că Jamal era 
cel mai tânăr dintre ei. Avea cam optsprezece ani sau 
poate mai mult, dar oricum până la două zeci de ani. 

Hainele îi erau cele ale unui războinic, dar fața nu. 
Fără arme, ar fi putut trece drept israelit. 

Micuța puse micul ulcior pe piatra de la fântână şi 
aşteptă ca Jamal să-l umple iar ea să-l toame în 
adăpătoare. 

— Caii vor bea toată apa înainte să apuci tu să torni 
din nou, râse Jamal şi dinţii îi sclipiră albi pe fața oacheşă. 

Un alt ulcior, mult mai mare, se afla lângă fântână. 
Era de trei ori cât ulciorul Micuţei. Jamal îl umplu de patru 
sau cinci ori şi se opri doar când văzu că animalele aveau 
ce să bea, apoi se odihni puţin. 

Se aşeză pe piatra de la gura fântânii, care nu era 
foarte mare, aşa că picioarele îi ajungeau pe pământ. În 

câteva minute apa din adăpătoare fu aproape gata şi Jamal 
trebui să mai toarne trei ulcioare mari pentru cai. 

—Nu vor fugi caii după ce se vor sătura de apă? 
întrebă Micuța. 

— Nu, zâmbi Jamal, vor fi prea umflați de apă ca să 
poată fugi. 

Jamal mai umplu un ulcior de apă şi turnă în vasul 
Micuţei, din care bău îndelung. Apoi ridică vasul deasupra 
capului şi își turmă apa rămasă pe cap şi pe umeri. 

— Ce bine e să te răcoreşti! spuse el, ştergându-şi 
fața cu mâneca hainei şi pieptănându-şi părul cu mâinile. 
Ud, părul lui părea şi mai negru. 

— Cum te cheamă? întrebă el. 

— Micuța, răspunse ea. 

— Un nume foarte potrivit, glumi el. 

—Da, e drept că sunt foarte mică. Am auzit de la 
omul care vorbea cu bunicul că pe tine te cheamă Jamal. 

Jamal o privi îndelung. 

— Da, zise el. 

— Jamal, întrebă Micuța, eşti de mult timp soldat? 

—Nu, răspunse Jamal, suntem plecați de acasă de 
trei luni. 

— De ce vor sirienii să ne facă rău? întrebă ea. 

— Pentru că aşa zice regele nostru. Noi nu vrem să 
vă facem rău, dar regele spune că noi trebuie să venim în 
Israel şi să luăm oameni de aici care să ne servească. Noi 
suntem soldați şi trebuie să ne ascultăm regele. 

Micuța era uimită de nepăsarea lui Jamal. 

— Cum poți să faci nişte lucruri atât de groaznice 
cuiva, dacă nu-l urăşti? întreabă ea. Jamal se gândi puţin. 

—Un soldat trebuie să respecte ordinele. Eu nu-i 
urăsc pe oamenii pe care îi rănesc, dar trebuie să cred că îi 
urăsc atunci când mi se ordonă să lupt împotriva lor. 

— Bunicul spune că sirienii fac răul pentru că nu 
ştiu ce este binele. 

- Binele este să-ți asculți regele şi superiorii. Asta 
e tot ce am nevoie să ştiu despre bine. 

—Dar dacă regele este nedrept şi crud? întrebă 
Micuța. 

—Atunci este o perioadă grea pentru țară, spuse 
Jamal în timp ce mergea spre caii conducători ca să-i ia de 
frâu. Ar fi bine să ne întoarcem acasă acum. Jamal porni 
spre casă împreună cu perechea conducătoare şi toți caii îl 
urmară. 

Când ajunseră acasă, Micuța văzu că bărbaţii se 
aşezară pe jos în curte şi mâncau din pâinile coapte chiar 
ieri de mama ei în cuptorul săpat în pământ din spatele 
casei. Unii mâncau pâine cu brânză, alții mestecau de zor 
nişte fâşii de carne uscată pe care mama ei le păstrase 
pentru o ocazie specială. 

—Nu cred că o să ne mai rămână mare lucru în 
urma sirienilor, se gândi ea. Cu toţii îl priveau pe Jamal 
care lega caii de crengile unui copac din colțul curții. 
După ce se asigură că totul e bine făcut, se îndreptă spre 
casă şi bătu la uşă. 

Uşa se deschise şi comandantul ieşi în prag, dar 
ceva nu era în regulă. Comandantul se uita peste umărul 
lui Jamal. 

— Unde este fetița? întrebă el. 

— Cred că se uită la cai, spuse Jamal. 

— Adu-o aici, apoi poți să mănânci şi tu, ordonă 
comandantul. Încuviințând, Jamal se îndreptă spre locul în 
care erau legați caii. 

-Te cheamă bunicul tău, îi spuse Jamal. Se 
gândise că va veni mai repede aşa, decât dacă i-ar fi spus 
că o cheamă comandantul lor. 

— Bine, răspunse ea, urmându-l pe Jamal care se 
îndrepta spre casă. 

Micuța îşi dădu seama că ceva nu este în regulă în 
momentul în care se îndreptă spre uşă. Îl văzuse doar pe 
comandant când plecase să ajute la adăpatul cailor, iar 
bunicul ei era lângă el; acum oare unde era? 

-Unde este bunicul meu? îl întrebă ea pe 
comandant, încercând să-şi ascundă teama din voce. 

-În casă, fetițo, spuse comandantul, în pat. 
Bătrânul nu se simte bine. 

Micuța intră în camera în care Ruben zăcea în pat. 
Arăta rău, foarte slăbit. Fetiţa se apropie şi îl privi. Ochii 
lui erau închişi şi părea că nu o auzise intrând. 

Rămase încremenită, privindu-l mult timp, înainte 
ca el să-şi dea seama de prezența ei, când, în sfârşit, 
bunicul deschise ochii. 

— Micuţo, şopti el. 

— Bunicule, ce s-a întâmplat? Te simţeai bine când 
am plecat să adăp caii. Micuța îngenunche lângă pat, îşi 
sprijini umărul de capul bunicului şi izbucni în plâns. O, 
bunicule Ruben! Ce ai pățit? 

Comandantul, care stătea în fața uşii, alături de 
Jamal, spuse. 

— Să-i lăsăm singuri. leşiră afară şi se îndreptară 
spre masa din curte. 

— Ar fi bine să mănânci acum, Jamal, Plecăm de 
aici imediat. S-ar putea ca soldaţii israeliți să fi aflat deja 
ce s-a întâmplat la cealaltă fermă. 

—Dar de ce s-a îmbolnăvit bătrânul dintr-odată? 
întrebă Jamal. 

— Pentru că i-am povestit de accidentul care a avut 
loc la cealaltă fermă, îi explică comandantul. 

— Aha, atunci când Şama încerca să reducă la tăcere 
câinele de pază şi femeia aceea s-a repezit în faţa lui, 
crezând că urmăreşte un copil. Şama nu a putut-o ocoli şi 
ea a căzut din cauza izbiturii. 

-—Da, spuse comandantul. Păcat! Credeam că era 
doar leşinată dar se lovise cu capul de o stâncă. Era 
moartă. I-am povestit bătrânului despre asta. Era fiica lui! 
Mi-a spus cum arăta, cu ce era îmbrăcată, dar eu nu i-am 
spus nimic. Totuşi, era atât de îngrijorat că era Lea lui, 
încât s-a albit dintr-o dată şi s-a apucat cu mâna de piept. 
Părea să-l doară foarte tare şi era gata să cadă, când am 
chemat oamenii şi l-au dus în pat. Nu i-am spus, dar 
cealaltă femeie de la fermă plângea şi spunea într-una: 
„Lea! Lea!”. 

În cameră, bunicul Ruben îi vorbea cu blândeţe 
Micuţei: 

-Nu plânge, Micuţo. Eu mă voi întâlni în curând 
cu cei dragi în Paradis. Nu voi mai suferi, Micuţo. 

— Dar ce îi voi spune mamei când va veni acasă? 
întrebă Micuța, în timp ce lacrimi mari îi şiroiau pe obraz. 
O, nu muri, bunicule Ruben. 

— Draga mea, trebuie să mă asculți cu atenție acum. 
La ferma la care mama ta a mers azi în vizită s-a întâmplat 
un accident. Comandantul sirian mi-a povestit despre asta. 
Mama ta nu va mai veni acasă. Acum, ea este cu 
Dumnezeu. Nu a suferit deloc. Stăpânindu-şi durerea din 
voce, bunicul îi povesti totul despre accident, în timp ce o 
mângâia uşor pe cap cu mâna lui bătătorită de muncă. O 
lăsă să plângă un timp pe umărul lui, apoi se gândi că ar 
trebui să-i mai spună şi alte lucruri cât mai avea timp. 

-Draga mea, în clipele acestea de amărăciune 
trebuie să ne amintim de învățăturile poporului nostru. 
Aminteşte-ţi că Dumnezeu va avea grijă de tine. El este 

pretutindeni şi va avea grijă de tine. Roagă-te Lui în 
fiecare zi şi cere-l să facă din tine o binecuvântare oriunde 
te afli. Uită-te la mine şi promite-mi că vei face aşa, 
Micuţo. 

Cuvintele bunicului erau ca o moştenire sfântă 
pentru fetiță. Se simţea ca unul din fiii lui Iacov atunci 
când au primit binecuvântarea. Solemnitatea şi bogăția 
acestor cuvinte o treziră din durerea ei, pentru că avea o 
promisiune de făcut. 

Vocea ei era calmă acum, aproape ca vocea unui 
om mare. 

— Da, bunicule Ruben. Promit să-mi amintesc toate 
cuvintele pe care mi le-ai spus şi să mă rog în fiecare zi lui 
Dumnezeu. Bătrânul zâmbi. 

—Bine! Foarte bine! Mă bucur. Acum spune cu 
mine încă o dată cuvintele binecuvântate ale lui Moise. 
Micuța ştia prea bine la ce se referea bunicul. Recitară 
împreună un verset din a cincea carte a lui Moise: 
„Ascultă, Israele: Domnul Dumnezeu este singurul 
Dumnezeu adevărat. Să-l asculți pe Domnul Dumnezeul 
tău cu toată inima ta, cu tot sufletul tău şi cu toată puterea 
ta.” 

Micuța privise în depărtare cât timp recitase din 
Scriptură, iar când se uitase din nou la faţa bunicului, văzu 
că sufletul lui părăsise trupul. 

Schimbată într-un om mare, Micuța ieşi din casă şi 
rămase pe prag în timp ce sirienii o priveau. 

— Cred că bunicul meu a murit, spuse ea încet. 

R aici, copilă, spuse comandantul cu 
blândețe. Micuța se îndreaptă spre masa la care 
comandantul stătea împreună cu Jamal. 

-Îmi pare rău. Stai aici cu Jamal până mă duc să 
văd dacă bunicul tău a murit cu adevărat. Jamal şi Micuța 
îl urmăriră pe comandant intrând în camera alăturată. 

Comandantul se întoarse la masă după puțin timp. 

-Da, a murit. Mai sunt şi alți bărbați în familie, 
copila mea? 

—Da, răspunse Micuța, fratele meu. Este departe 
acum, slujeşte în armata regelui. Tatăl meu a murit de 
friguri acum un an. 

— Unde este îngropat? întrebă comandantul. 

—În spatele copacului mare de la miazănoapte. 
Mormântul este însemnat, răspunse ea. 

Comandantul se îndreptă spre uşă şi făcu semn 
bărbaților care priveau spre el. Doi dintre ei veniseră şi 
vorbiră în şoaptă câteva minute cu comandantul. 

Unul dintre ei le vorbi şi celorlalți trei şi intrară cu 
toții în casă. Celălalt încălecă pe un cal şi se îndreptă spre 
copacul cel mare, aflat la vreo trei sute de metri de casă. 

Cei patru care intraseră în casă, înfăşurară trupul 
lui Ruben în cearşaful de pe pat. În scurt timp, călărețul 
care mersese la mormânt se întoarse. 

— Am găsit locul, îi spuse el comandantului. 

— Bine, răspunse comandantul. Ia nişte oameni şi 
sapă-i o groapă bătrânului. Trebuie să plecăm înainte de 
căderea nopții. 

Micuța rămăsese nemişcată după ce le explicase 
unde era mormântul tatălui ei. Jamal o privea. Razele de 
soare care pătrundeau prin fereastra dinspre apus păreau s- 
o înfăşoare pe fetiță într-o mantie aurită. Faţa ei arăta o 
înțelepciune şi un calm pe care nu le văzuse la niciun alt 
copil. 

„La vârsta ei, cei mai mulți ar fi fost complet 
distruşi dacă li s-ar fi întâmplat doar una din nenorocirile 
care au lovit-o pe ea astăzi, dar fetița asta stă atât de calmă 
în mijlocul tuturor acestor întâmplări, încât te făcea să te 
gândeşti că era pregătită pentru aşa ceva. Nu este ceva 
normal”, se gândi Jamal. 

Gândurile lui Jamal fură întrerupte de vocea 
comandantului care îi vorbea Micuţei. 

— Ei bine, stai jos, Micuţo. Micuța se aşeză pe locul 
ei obişnuit de la masă, în fața lui Jamal şi la o mică 
distanță de comandant. 

-Ţi-a spus bunicul tău despre accidentul de la 
ferma de lângă voi? întrebă comandantul. 

— Da, mi-a spus, spuse ea, şi ochii ei erau mai trişti 
decât dacă ar fi plâns, o tristeţe care trecea dincolo de 
lacrimi. 

Comandantul se grăbi să-i explice. 

— Nimeni nu a vrut să o rănească. Unul din oamenii 
noştri urmărea un câine, iar un copil aproape că a sărit sub 
copitele calului. Mama ta s-a repezit şi a împins copilul de 

sub copitele calului, dar a fost izbită la pământ. Nu 
credeam că e ceva grav, dar am văzut apoi că se lovise la 
cap de o piatră. Îmi pare rău. A fost o femeie foarte 
curajoasă. 

Acum lacrimile curgeau şiroaie pe fața Micuţei — şi 
le şterse cu mâneca. Cei doi aşteptară să-şi recapete 
cumpătul. 

—Este voia lui Dumnezeu. Înţeleg, spuse ea în 
sfârşit. 

-În curând mormântul va fi gata, spuse 
comandantul, şi îl vom putea îngropa pe bătrân, iar apoi 
vom pleca. Nu-mi place deloc să atac gospodării fără 
apărare şi să răpesc femei şi copii. Companie contra 
companie, armată contra armată, iată ce îmi place. 

Se plimba încoace şi încolo între masă şi uşa 
camerei în care zăcea mortul şi îşi continua gândurile. 

-Ce fel de copil este acesta, care să audă despre 
moartea mamei sale şi să-l vadă pe bunicul ei murind 
acum o oră, şi să se comporte atât de curajos? Ce să fac cu 
ea? Nu are familie. Cine ştie ce i s-o fi întâmplat fratelui 
ei? S-ar putea să fie mort deja. Nu putem să o lăsăm aici. 
Nu mai putem merge cu ea la cealaltă fermă. Trebuie să o 
luăm cu noi. 

Micuța luă o căniță de pe polița de lângă vasele de 
piatră, o umplu cu apă din cel mai apropiat vas şi bău. 
Umplu din nou cănița, luă de pe poliţă o bucăţică de 
pânză, o udă, o stoarse şi îşi şterse ochii cu ea. 

— Trebuie să spăl vasele, spuse ea. 

-—Da, Micuţo, spuse comandantul, ar fi bine. Apoi 
îi spuse lui Jamal: du-te şi adu cănile şi farfuriile pe care 
le-au folosit oamenii. Se gândea că ar fi mai bine pentru 
Micuța să facă ceva, poate ar mai uita de durere. O privi 
cum puse apă în lighean, spălă vasele şi le clăti, apoi le 

puse la locul lor. După aceea, luă cârpa de spălat vase şi 
şterse masa. 

Tocmai atunci, unul din oameni veni la uşă şi îi 
spuse comandantului că groapa este gata. 

— Bine, răspunse comandantul, vezi că este o 
scăriță lângă smochin. Adu-o aici ca să ducem corpul până 
la mormânt. Nu trebuie să mergi şi tu, Micuţo, oamenii 
mei se descurcă singuri. 

-Ba da, spuse Micuța, trebuie să merg până la 
mormânt cu bunicul. Sunt singura lui rudă prezentă. 

Lângă uşa camerei în care zăcea Ruben se afla un 
cufăr mare din lemn. Micuța îl deschise şi scoase din el un 
văl mare, negru, țesut din lână fină. 

— Mama mea l-a purtat când a murit tata. 

Micuța se înfăşură cu vălul astfel încât doar ochii i 
se mai vedeau; apoi se duse iar la masă, se aşeză şi aşteptă. 

Oamenii înveliră scara în cuverturi, aşezară trupul 
acoperit al lui Ruben pe ea şi îl scoaseră afară din casă. 

—O să mergem în ordinea următoare, le explică 
comandantul. Eu şi fetița vom merge în față, voi patru care 
duceți mortul după noi, şi apoi ceilalți călare în spate. 

Se gândea că s-ar fi putut ca o patrulă israelită să 
dea peste ei la mormânt. 

Mica procesiune ajunse la mormântul proaspăt 
săpat. Cei patru oameni luară corpul de pe scară şi îl 
coborâră cu funii în groapă. 

— Încet, spuse comandantul cu blândeţe. 

În curând totul fu gata şi oamenii se dădură înapoi 
aşteptând alte ordine. Ceilalţi aşteptau lângă copac cu caii. 

— Oamenii vor acoperi groapa cu pământ acum. Hai 
să ne întoarcem în casă. Comandantul porni în direcția 
casei, dar Micuța nu se clinti. 

— Trebuie să mă rog spuse ea. 


27 


MICUȚA, FETIȚA DIN ISRAEL 


Nu era o cerere. Comandantul încuviință şi rămase 
pe loc. Ceilalţi oameni priveau în tăcere. 

-Dragă Doamne, începu fetița, Îţi mulțumesc că i- 
ai dar bunicului Ruben o viață atât de lungă. A crezut în 
Tine în tot timpul vieții lui şi ne-a învăţat pe toți să ne 
încredem în Tine; acum s-a dus la cei dragi ai lui, ca şi 
mama şi tata, dar pentru că eu cred în Tine, am speranța că 
îi voi revedea. Acum dă-mi puterea să trăiesc aşa cum ei 
m-au învățat. Amin. 

Micuța se întoarse şi se îndreptă spre casă iar 
comandantul mergea înaintea ei. Cei patru oameni care 
săpaseră groapa începuseră s-o umple cu pământul scos 
din ea. Caii lor fuseseră lăsați lângă ei fiind legaţi de o 
creangă care atârna mai jos din uriaşul copac. 

Ceilalți oameni mergeau în urma Micuţei şi a 
comandantului, pe jos, trăgând caii după ei. 

Înmormântarea simplă îi impresionase profund. 

ÂND procesiunea ajunse înapoi acasă, Micuța 
intră, iar comandantul se întoarse către oameni. 

— Căutaţi nutreţ pentru cai. Vom pleca imediat ce 
ceilalți vor termina cu groapa şi ne vom îndrepta către 
munții noştri. Este mai bine să călărim noaptea. Patrulele 
israelite au fost foarte active în ultimul timp. Întorcându-se 
spre Jamal, spuse: hrăneşte calul meu, trebuie să vorbesc 
cu fetița. 

Comandantul aşteptă timp de câteva minute înainte 
de a intra, gândindu-se că Micuța ar vrea să fie singură 
acum. În sfârşit bătu la uşă. 

Micuța veni şi-i deschise. 

—Pot să intru? întrebă comandantul. Micuța 
încuviință, se trase într-o parte şi deschise larg uşa. 
Comandantul intră şi se aşeză pe un scaun de lângă masă. 
Ia loc, copilă, spuse el, arătându-i băncuţa de la masă. 
Băncuţa era mai înaltă decât scaunul, aşa că ochii lor erau 
la acelaşi nivel. Eşti o fată curajoasă, Micuţo, spuse el. N- 
am mai auzit niciodată pe nimeni rugându-se aşa cum te-ai 
rugat tu la mormânt. Crezi într-adevăr în acest Dumnezeu, 
da? 

— Da, cred, spuse Micuța. 

Comandantul privi în ochii ei şi văzu doar 
sinceritate. 

-Trebuie să ne întoarcem imediat în Siria. Ar 
trebui să vii cu noi, Micuţo. 

Micuța se întreba ce să facă. Mâncase două 
bucățele de pâine rămase de la Jamal şi ştia că nu mai era 
nimic altceva de mâncare. În timp ce era singură în casă, Îl 
rugase pe Dumnezeu să-i călăuzească paşii şi să-i arate ce 
trebuia să facă. Nu prea voia să meargă cu sirienii, dar 
trebuia să facă ce-i spunea comandantul. 

—Nu m-aţi putea lăsa la ferma la care a fost mama 
dimineață? Trebuie să mă duceţi tot drumul până în Siria? 
Fratele meu nu va şti ce s-a întâmplat cu mine. 

Micuța nu arăta nici urmă de teamă şi comandantul 
o admira în sinea lui. 

— Nu, răspunse el, nici vorbă să te lăsăm la ferma 
vecină, s-ar putea să fi anunţat deja o patrulă israelită, iar 
dacă te-am lăsa aici, ai muri de foame. Aşa că trebuie să te 
luăm cu noi iar fratelui tău o să-i las un mesaj. Ştie să 
citească? 

Comandantul se uita în jur după ceva pe care să 
scrie. 

-Da, spuse Micuța, fratele meu ştie să citească. 
Comandantul zări o tavă mare de lut neterminată încă şi o 
puse pe masă. 

-— Perfect! spuse el şi îşi scoase din teacă pumnalul. 
Scrijeli un colț de tavă să vadă cât de tare trebuia să apese 
ca să facă literele. Apoi scrise: „Femeia numită Lea şi tatăl 
ei sunt morți. Am luat fetiţa cu noi şi ne vom purta bine cu 
ea”. 

Îi citi cuvintele Micuţei, în timp ce aceasta privea 
tava. Când ajunse la cuvintele „ne vom purta bine cu ea”, 

o rază de încredere se ivi în ochii ei. Comandantul o văzu 
şi se bucură. Va fi mult mai uşor de transportat dacă merge 
de bună voie. 

— Uite, o punem aici, spuse el. Oricine vine în casă 
va trece sigur pe lângă masă şi va vedea mesajul. Adună-ţi 
acum lucrurile pe care vrei să le iei cu tine şi plecăm 
imediat. 

Micuța înțelegea că nu-şi poate lua prea multe, aşa 
că trebuia să aleagă cu atenție hainele cele mai bune şi 
călduroase. Va fi frig dacă vor călători noaptea, aşa că îşi 
va mai lua o rochie groasă peste cea pe care o purta. În 
felul acesta, nu mai trebuia să o care. Luă două cuverturi şi 
le întinse pe pat, apoi puse pe ele două rochii împreună cu 
vălul ei preferat şi un şal. Apoi le făcu sul şi le legă strâns 
cu nişte curele din piele. 

Când se asigură că avea totul gata şi putea pleca în 
călătorie, puse sulul de cuverturi pe masă, şi plecă să 
controleze şi să închidă uşile şi geamurile. După ce nu mai 
găsi nimic de făcut, se aşeză la masă şi aşteptă. 

Comandantul plecase. să vadă dacă erau bine 
hrăniţi caii şi se întoarse îndată. 

— Aha, eşti gata, după cum văd. Era bucuros că nu 
vor întârzia din cauza ei. Poate ar trebui să-ți pui în bagaj 
o cană şi un castron. Vom face cel puţin patru zile până 
acasă. 

—Da, o să am nevoie de aceste lucruri, spuse ea, 
mustrându-se în sinea ei că nu se gândise la asta. Se grăbi 
să desfacă cuverturile. Dar stai puţin! Bunicul Ruben avea 
o traistă din piele cu un buzunar. Putea să-şi pună lucrurile 
în ea. 

luna, iar patrula siriană străbătea în goană 
terenuri nisipoase, pajişti verzi şi în sfârşit terenurile 
stâncoase care făceau trecerea spre munţii situați în 
nordul şi în estul fermei. 

Micuța nu mai simţise niciodată vântul rece al 
nopţii care o făcea să tremure în şa, în fața 
comandantului, dar frigul nu o împiedica să se întrebe 
dacă va mai vedea ferma ei dragă vreodată. 

-Mă bucur că Dumnezeu este pretutindeni, se 
gândi ea. Chiar dacă Siria s-ar afla la o sută de zile 
distanță, El ar fi şi acolo. Bunicul Ruben nu a arătat nici 
urmă de amărăciune când mi-a spus că mama Lea a fost 
ucisă pentru că, în sufletul lui, avea adânca convingere că 
Dumnezeu este mai important ca orice altceva. 

Şi ce mi-a spus atunci când tata a murit şi când 
fratele meu a fost chemat în armată? Că surprizele vieții 
nu pot să te lovească atât de tare dacă îți aminteşti că 
Dumnezeu nu este niciodată surprins. 

L-am întrebat ce înseamnă şi mi-a explicat cu alte 
cuvinte: „Adesea nu înțelegem de ce lucrurile se întâmplă 

aşa, dar suntem liniştiți atunci când ştim că Dumnezeu 
cunoaşte toate lucrurile”. Este atât de ciudat să-l simt pe 
bunicul Ruben atât de aproape când îmi amintesc 
cuvintele lui şi sunetul vocii. Da, vocea sa era la fel cu 
cuvintele; erau atât de liniştitoare. Aceasta este imaginea 
dragului meu bunic. În Siria, când o să vreau să mi-l 
amintesc, o să mă gândesc la „linişte”. 

Când a murit tata, îşi aminti Micuța au venit toți 
vecinii de la fermele din jur ca să ne mângâie și să ne 
aline durerea. Atunci i-am auzit pe unii din ei cum se 
minunau că bunicul şi mama nu erau îndurerați şi 
întristați la culme, ci bunicul cânta psalmi de speranţă iar 
mama zâmbea. 

O să-mi fie tare dor de mama, dar de bunicul o să- 
mi fie şi mai dor. Până în ultimele câteva săptămâni 
mergea cu mine până la fântână şi înapoi şi mă învăța 
câte un psalm, sau îmi povestea ce simțise într-o anume 
situație din viața lui, în felul său special. Avea un anume 
fel de a povesti, încât puteai să-ți aminteşti cu uşurinţă 
orice cuvânt, pentru că toate cuvintele îşi aveau locul lor. 

În timpul acesta, orele treceau una după alta şi 
Micuța se îndepărta tot mai mult de casă. O dată la două 
ore, sirienii făceau popas, ca să se odihnească caii. Cât 
timp comandantul şi oamenii lui aveau grijă de cai, 
Micuța se răcorea cu câţiva stropi de apă. Apa rece îi 
alunga oboseala şi îi dădea puţină putere. 

Sirienii se apropiau din ce în ce mai mult de 
munți. În lumina slabă de dinaintea zorilor, Micuța vedea 
că aerul era din ce în ce mai rece şi că la orizont se 
zăreau deja primele înălțimi. 

Pe măsură ce lumina creştea, lucrurile din jur 
deveneau tot mai clare. Dintr-o dată, unul dintre călăreți, 

care probabil avea privirea mai ascuțită, îşi apropie calul 
de cel al comandantului. 

—Oi, spuse el arătând spre răsărit. Trupa se opri. 
În câteva minute, putură să le vadă toți. Dacă nu s-ar fi 
luminat de ziuă, ar fi crezut că sunt bolovani. Era o turmă 
de cel puţin două sute de oi. 

— Ştiţi ce aveţi de făcut, spuse comandantul. Eu şi 
fetița vom rămâne aici. Cred că păstorii se vor putea lipsi 
de o oaie. 

Oamenii încuviințară şi se îndreptară cu grijă spre 
turma de oi, ca să nu le sperie. Oile se strânseră mai 
aproape, dar nu o luară la fugă. În curând, doi câini 
ciobăneşti începură să latre, aşa că oamenii se îndreptară 
spre ei. Lumina zorilor era acum mai puternică şi se 
putea vedea cum câinii aleargă înainte şi înapoi la o 
colibă aflată în spatele turmei de oi. 

Păstorul ieşi, chemă câinii înapoi şi îi linişti cu o 
scurtă fluierătură. Acum sirienii îl vedeau destul de bine. 

- Hei! Păstorule! strigă un sirian. 

— Hei! răspunse păstorul. Pot să vă fiu de folos cu 
ceva, domnilor? 

— Chiar că poţi, răspunse cel numit Şama. Suntem 
o ceată de soldați flămânzi şi avem nevoie de un miel 
pentru masa de dimineaţă. Poţi să alegi tu unul? 

— Domnilor, nu pot, spuse păstorul. Sunt ca nişte 
copii pentru mine. Cum aş putea alege unul pentru 
moarte? 

Şama se întoarse spre tovarăşii săi, zâmbind 
batjocoritor: 

lată, prieteni, un păstor nobil. Nu creşte mieii 
pentru a-i sacrifica. Apoi zise păstorului: nu este mai 
bine, păstorule, să laşi să moară unul dintre miei pentru 
ca ceilalți să fie cruțați? 

— Ba da, sunt sigur că este mai bine, dar nu pot să- 
l aleg eu pe cel care trebuie să moară. 

Păstorul ştia care va fi urmarea. Nu ar fi vrut ca 
unul din mieii lui să moară. Dar oamenii aceştia aveau 
cai şi arme. Ar fi putut să omoare multe oi doar dacă ar fi 
trecut cu caii printre ele, şi el nu i-ar fi putut opri, ba 
chiar ar fi murit şi el înainte de a alege mielul pentru 
sirieni. 

Şama era un om aspru, care trecuse prin multe 
bătălii. Acum era la capătul răbdării. 

— Păstorule, continuă el, vrei să mori fără rost? 
Dacă nu alegi un miel, te vom ucide şi vom lua ce vom 
dori. 

Era cel mai în vârstă dintre soldați şi spunea 
singur că are sufletul cel mai crud. Îşi scoase sabia din 
teacă, dar în acelaşi moment văzu un cuțit zburând pe 
lângă mâna lui stângă, şi un miel mărişor căzu fulgerat 
drept în gât. Nu scosese niciun sunet. 

—lată, spuse Jamal. Am ales eu mielul. Dădu 
pinteni calului, descălecă şi îşi luă cuțitul din gâtul 
mielului. Apoi luă mielul şi îl puse în şaua unuia dintre 
tovarăşii săi. Câinii începură să latre şi se repeziră spre 
Jamal, dar păstorul îi opri cu o fluierătură. 

-Să mergem să pregătim masa, spuse Jamal, 
încălecând şi pornind înapoi spre locul unde aşteptau 
comandantul şi Micuța. În galop, cei nouă călăreți 
ajunseră la comandant în câteva minute. 

- Trebuie să jupuim mielul, spuse comandantul, 
este un loc bun pentru tabără puţin mai încolo. 

Nici unul dintre oameni nu-i spuse comandantului 
cum fusese obținut mielul — nu-l interesa. Dar Şama 
rămase în urmă până ajunse lângă Jamal. 

— Băiete, spuse Şama aspru, nu ţi-a plăcut felul în 
care am negociat cu păstorul? Muşchii îi erau încordați 
iar fața întunecată. 

—Nu aş fi vrut să ucizi păstorul, spuse Jamal. Nu 
era nevoie. Ce s-ar fi întâmplat cu oile? 

— Acelaşi lucru, băiete, mârâi Şama. Ai grijă să nu 
se mai întâmple asta niciodată! 

| RER de dealuri, fusese ales un loc pentru 
tabără; era la înălțime şi, cu o strajă care vedea 
până în depărtare orice mişcare, erau în siguranță. Imediat 
focul fu aprins. 

Jamal şi călărețul care adusese mielul se depărtară 
la o mică distanță de tabără ca să jupoaie mielul şi să-l 
pregătească pentru fript. Operaţiunea asta dură aproape o 
oră, şi fiecare avea rolul său bine stabilit. 

—Zogat, spuse comandantul, întorcându-se spre 
unul din călăreții mai tineri, ai grijă de foc şi de miel. Tu, 
Jahl, spuse el unui alt tânăr, urcă dealul de colo şi stai de 
pază. Burdufurile de piele umplute cu apă la fermă fură 
golite până la ultima picătură. Oamenii îşi priponiră caii la 
mică distanță de tabără şi adunară destule lemne pentru 
focul de popas, apoi scoaseră şeile de pe cai, le puseră 
căpătâi şi se culcară în jurul focului. Doar omul pus să 
păzească mielul rămase treaz în mica tabără. 

Comandantul o privise pe Micuța în timp ce 
aceasta îşi aşeză cuverturile lângă foc, la distanță de 
ceilalți călăreți. Curiozitatea îi fu stârnită atunci când 
Micuța îngenunche câteva momente, cu capul plecat. Dar 

nu o întrebă nimic, aşa că după câteva momente Micuța 
adormi, învelită bine în cuverturi. 

Micuța avea somnul foarte uşor, chiar dacă era 
obosită după lunga noapte de călătorie. Poate din cauza 
unui cal care sforăise, sau poate din cauza aerului răcoros 
cu care nu era obişnuită, se trezi de-a binelea. Focul era 
aproape stins şi tânărul numit Zogat şedea alături dar capul 
îi căzuse pe piept şi dormea profund. 

Micuța se strecură uşor de sub cuvertură, merse la 
grămada de lemne şi alese câteva mai subțirele cu care să 
ațâțe focul. Le aşeză deasupra jarului şi suflă până când 
apărură câteva scântei, apoi se aşeză în genunchi şi suflă 
uşor până când lemnele începuseră să ardă în flăcări 
jucăuşe. 

După ce se asigură că focul e bine aprins, Micuța 
se strecură din nou între cuverturi, cu fața spre foc, ca să 
vadă dacă Zogat se va trezi. 

Zogat se trezi şi sări speriat în picioare, când îşi 
dădu seama că nu avea voie să doarmă. Ştia că adormise 
dar nu ştia de cât timp. Mielul de pe foc sfârâia şi trebuia 
întors. Când văzu că din cauza lui tovarăşii lui erau gata să 
rămână fără mâncare şi fără foc, se trezi de-a binelea. Se 
grăbi să întoarcă mielul şi fu tare bucuros când văzu că nu 
era ars. 

În timp ce întorcea încetişor mielul de pe o parte pe 
alta, oprindu-se din când în când ca să pună câte un lemn 
pe foc, se gândi la posibilele urmări ale greşelii sale. Dacă 
comandantul l-ar fi prins dormind, l-ar fi pedepsit în mod 
sigur şi nu i-ar fi fost prea bine nici dacă l-ar fi prins 
ceilalți oameni. 

— Oare cât timp oi fi dormit? se întreba el. Cineva a 
ațâțat focul în locul meu, dar cine? Sper doar să nu spună 
comandantul că mi-a luat cam mult timp să frig un miel. 

Poate se va gândi că este un miel mare şi îmi va mai 
acorda puțin timp. Dar cine o fi ațâțat focul? 

Zogat elimină rând pe rând pe fiecare tovarăş, de la 
comandantul adormit până la omul de strajă. 

—Nu, comandantul m-ar fi scuturat bine şi m-ar fi 
făcut de râs în fața celorlalți. Tovarăşii mei ar fi fost 
bucuroşi să mă vadă adormit, ar fi râs de mine mult timp 
de acum încolo. Trebuie să mă mai gândesc la asta, dar un 
lucru e sigur, nu voi mai adormi. 

Nici unul din oameni nu se mişcase din clipa în 
care Micuța ațâțase focul. Acum mielul se transformase 
într-o friptură apetisantă. 

Ziua începea să devină din ce in ce mai caldă şi 
mielul era gata. În curând comandantul se mişcă şi curând 
se ridică în capul oaselor. 

— Cum e mielul, Zogat? întrebă el. 

— Numai bun, răspunse Zogat. Dormiseră timp de 
două ore. Tabăra fu în curând în picioare. Fiecare om se 
grăbea să-şi facă treaba, fiind cu toții obişnuiţi cu viața în 
aer liber. 

În curând mirosul fripturii îi ademeni pe toți în 
jurul focului, cu cuţitele pregătite pentru o porție de 
friptură. 

- Jamal a doborât mielul, spuse conducătorul, să-l 
lăsăm să-şi taie primul porţia. Cu toţii fură de acord. Jamal 
se aplecă deasupra focului, tăie două porţii şi îi dădu una 
Micuţei. 

— Mulţumesc, spuse ea. 

—Jamal, spuse comandantul, după ce termini de 
mâncat, du-te şi înlocuieşte-l pe Jahl pe stâncă. Are nevoie 
de mâncare şi de somn. Apoi hotărî când vor sta şi ceilalți 
de pază, fiecare pe rând până la căderea nopții. Între timp, 
se vor odihni. 

Veni şi după-amiaza, caldă şi apăsătoare. 
Comandantul trimise trei oameni să cerceteze zona şi să 
vadă dacă este destulă mâncare pentru cai şi apă pentru 
toată lumea. 

După o jumătate de e oră, unul dintre ei se întoarse 
cu vestea că găsiseră apă, într-un mic lac format din 
zăpada topită de pe munți şi din apa de ploaie. În jurul 
lacului iarba era deasă şi bogată, destulă pentru a hrăni 
caii. 

Oamenii conduseră caii la lac şi îi lăsară liberi. 
Erau atât de flămânzi, încât puteau fi siguri că vor paşte 
fără a se îndepărta. Liniştiţi în privința cailor, oamenii îşi 
umplură burdufurile cu apă şi băură cu poftă. Apoi 
umplură burdufurile la loc. 

Micuța stătea în spatele celorlalți, aşteptând să 
ajungă şi ea la apă. Avea cănița ei în mână. 

Zogat observă primul că fetița aştepta. Bărbaţii 
erau obişnuiţi să se gândească doar la propriile nevoi. Se 
îndreptă către ea. 

— Dă-mi căniţa să ţi-o umplu eu. 

Fetița îi dădu cănița fără niciun cuvânt. Pe când 
îngenunchia lângă apă căutând să umple cănița cu apa cea 
mai limpede, îşi dădu seama deodată că ea era cea care le 
salvase masa şi în mod sigur şi pielea lui — fetiţa israelită. 

Porni încetişor către fetiță, cu grijă să nu verse 
nicio picătură, şi îi dădu cănița. 

— Mulţumesc, spuse ea. 

—Nu, zâmbi Zogat, eu îţi mulțumesc! Micuța 
zâmbi fără să spună nimic. 

Partea a Il-a 


E la fereastra sa preferată care se afla în sala 

mare a palatului, Benhadad cel Mare privea 
asupra Damascului. Începând de ieri, se stârnise hamsinul, 
care sufla aerul cald şi uscat din deşert asupra oraşului. 
Era un vânt atât de nesuferit încât nimeni nu îndrăznea să 
deschidă nici măcar o fereastră, de frica nisipului care 
intra prin cea mai mică deschizătură. 

Era foarte neplăcut să-l simţi între dinţi, în ochi sau 
întrându-ți în nas. Cu puţin timp în urmă, vântul se 
liniştise şi soarele strălucea acum asupra oraşului prăfuit. 
Regele Benhadad se ruga acum în gând zeului Rimon să 
aducă ploaie, ca să spele orașul. 

Era un rege bun şi gras. Cine ar fi acordat respect 
unui rege slab, de altfel? Aşa că Benhadad arăta foarte 
respectabil, cu o față rotundă şi plăcută. Avea mustață şi 
barbişon şi purta cele mai frumoase haine, făcute special 
pentru el. Degetele îi erau încărcate cu inele de aur, 
primite în dar de la stăpânii caravanelor de negustori care 
treceau prin țara sa. Avea şi o soţie care trăia într-o aripă 
separată a palatului, dar era foarte ocupat cu treburile 

statului şi nu avea timp s-o vadă prea des. Avea patru zeci 
de ani şi era un rege foarte activ. 

Acum se gândea cu satisfacție la ultimile sale 
afaceri. Tratase cu stăpânii tuturor caravanelor care 
treceau prin Siria şi cu ajutorul primului său ministru, 
obținuse tributul care i se cuvenea. În schimb, le 
promisese protecție împotriva  bandiţilor pe toate 
drumurile care traversau valea Tigrului şi Eufratului şi 
duceau spre golful Persic, în est, sau spre Nil şi Marea 
Mediterană în vest. 

Cu multă diplomaţie, încheiase cu negustorii un 
tratat foarte mulțumitor; aceştia trebuiau să-şi desfacă 
mărfurile pe pieţele siriene înainte de a pleca mai departe. 
Astfel, marii comercianți sirieni aveau să fie foarte 
mulțumiți. 

În Damasc se aflau multe țesătorii care produceau 
stofe preţioase cum ar fi brocartul, dar şi fierării, în care 
erau făurite săbii. Fierul şi arama care veneau din Persia se 
opreau în Siria şi erau transformate în vase frumoase sau 
săbii ascuţite, care erau vândute apoi aceloraşi caravane ce 
se întorceau în Persia prin Damasc. 

Ce aranjament minunat! Comercianţii sirieni îl 
apreciau foarte mult pe regele lor. 

Totuşi, o umbră întuneca bucuria regelui. Israeliţii! 
Erau lipsiţi de diplomaţie şi incapabili să facă politică. Nu 
te poţi înțelege cu ei în niciun fel. Nu voiau să încheie 
nicio alianţă cu sirienii şi nu puteau fi cuceriți. Dar nici nu 
voiau să lupte, armată contra armată, pentru că tot timpul 
ascultau de prorocii lor şi îi considerau sfinți. 

— Ministrule, strigă el întorcându-se spre sală. 
Marea sală a tronului avea ecou şi cuvintele se auzeu până 
în sala diplomaților. Primul ministru se grăbi spre sala 
tronului. 


MICUȚA, FETIȚA DIN ISRAEL 


—Da, stăpâne, regele meu, spuse el către 
Benhadad, sunt aici. 

— Ai trimis către toate trupele de pe teritoriul 
Israelului ordinul de întoarcere acasă? întrebă regele. 

—Da, stăpâne, în afara celor care escortează 
caravanele prin Samaria către mare. În fiecare zi sosesc 
trupe: cele mai multe cu mâna goală, dar unele aduc pradă 
şi sclavi, spuse primul ministru. 

—Asta e bine, observă regele. Dar spune-mi, 
Naaman se simte mai bine? 

—O rege, cu durere trebuie să spun despre 
generalul armatelor tale că nu se simte deloc bine şi este 
izolat în continuare de soldați şi de familia sa. Nu are voie 
să se apropie mai mult de o aruncătură de piatră de casa sa 
şi poate doar să-şi vadă soția şi copiii de la distanță, pentru 
că nu îndrăzneşte să se apropie. În același fel îşi comandă 
şi soldaţii. Uneori se apropie câţiva paşi, le desenează cu 
un băț pe pământ tacticile militare apoi se retrage şi le 
strigă de departe explicațiile. Acest om este foarte priceput 
în tactica militară şi este foarte apropiat de oamenii săi. 
Mare parte din prada adusă de trupele sale este trimisă 
soției sale la casa lor de pe râul Abana. 

— Foarte bine. Chiar eu am ordonat ca această 
stimată doamnă să primească daruri. Suferă foarte mult 
fiind lipsită de tovărăşia unui om atât de deosebit cum este 
soțul său. Of, lepra asta îngrozitoare! Oare există o plagă 
mai grea? 

— Nu, stăpâne, cred că nu, replică ministrul. 

— Ce se poate face pentru acest om? întreabă regele. 

— Maiestate, îl asigură primul ministru, Ioachim, 
doctorul, este mereu alături de el; fiecare caravană care 
trece prin Damasc este întrebată dacă nu se ştie vreun leac. 
Au fost încercate multe alifii, au fost prescrise multe 

leacuri, dar în zadar. Oferim o recompensă oricărui călător 
care ne aduce un leac despre care a auzit că este folositor. 
Continuăm să încercăm. 

— Aş vinde palatul acesta şi aş da banii unui doctor 
sau unui vraci care ar putea să-l elibereze pe Naaman de 
boala aceasta. Dacă nu ar fi fost bolnav ar fi fost un om 
desăvârşit, declară regele. 

Îndreptându-se din nou către fereastră ca să 
privească străzile înguste şi acoperişurile prăfuite, se mai 
întoarse o dată către primul ministru. 

— Poţi pleca, spuse el. Primul ministru se înclină cu 
un murmur respectuos şi părăsi sala tronului. 

În fața ferestrei, regele stătea cu mâinile la spate, 
privind totul, dar nimic în mod deosebit. Gândurile sale se 
îndreptau spre Naaman, generalul armatelor sale. 

—Of, se gândi el, un rege poate face multe lucruri 
dar sunt şi mai multe lucruri care nu le poate face: nu pot 
găsi în tot regatul ceva care să o aline pe Mara şi pe copiii 
ei. Doar un soț şi un tată adevărat îi poate alina. 

ÂND s-a descoperit că Naaman are lepră, regele 

a ordonat să se facă o casă într-un loc frumos pe 
malul râului Abana. Topirea abundentă a zăpezilor din 
Munţii Anti-Liban produceau inundaţii de mari proporții 
în fiecare primăvară, dar casa frumoasă a lui Naaman era 
construită într-un loc sigur, pe o culme înverzită, de unde 
se vedeau foarte frumos munții sau apele râului. La câţiva 
metri, se afla un vad de trecere străjuit de o cascadă 
spumegândă. De la vad, se vedea Damascul. 

Niciun efort nu fusese precupețit şi orice propunere 
a constructorilor de a mări confortul locuitorilor casei 
fusese acceptată. Din Liban au fost aduşi cedri uriaşi care 
să asigure umbra. Printr-un complicat sistem de jgheaburi 
şi ţevi era adusă apa de a un izvor până la un rezervor 
mare săpat în pământ, unde aceasta se păstra rece. 
Rezervorul avea o ţeavă prin care apa curgea în ulcioare 
sau în vase de piatră. 

Erau atâtea camere în casă, încât fiecare ocupant 
putea să aibă câte două. Fiecare cameră era bine mobilată, 
cu mobilier de bun gust. Într-o căsuţă de alături locuiau 
servitorii. 


47 


MICUȚA, FETIŢA DIN ISRAEL 


Camera preferată a tuturor era uriaşa sufragerie, cu 
pardoseală din piatră, covoare țesute şi piei de animale. În 
partea de apus a camerei, se afla un cămin mare, în care 
iarna ardea focul zi şi noapte, alimentat mereu de servitori 
cu lemne groase. 

În fața casei se afla o verandă lungă în care să se 
joace copiii atunci când afară era vreme rea. 


XXX XXX XX 


Kurd, comandantul trupei, se gândise deja să o 
întrebe pe soția lui Naaman dacă nu dorea s-o ia pe Micuța 
printre servitoarele ei. Ştia că în casa lui Naaman nu va fi 
tratată ca o servitoare oarecare, pentru că nici nu era. 
Comandantul nu încetase să fie uimit de comportamentul 
ei, de când o văzuse în casa bunicului ei. 

Nu ar fi vrut să o vândă unor negustori de sclavi, 
cum ar fi avut dreptul, cu permisiunea regelui bineînțeles, 
ci ar fi vrut s-o dăruiască soției celui mai faimos bărbat din 
Siria, în afară de însuşi Benhadad, şi s-ar fi simțit mai bine 
ştiind că fetița era pe mâini bune. Orice stăpân ar fi fost 
mulțumit de ea. 

Micuța nu-i încurcase în niciun fel pe drum. 
Dimpotrivă, după ce se obişnuise cu viața de tabără şi cu 
grija cailor, se dovedise un ajutor mult mai bun decât orice 
alt membru al trupei. Călătoria cu ea spre Siria fusese 
liniştită şi el fusese mulțumit că toate trupele fusese 
chemate în țară cu excepția celor care escortau caravanele. 

După ce şi-a prezentat raportul în fața superiorilor, 
a luat-o pe Micuța acasă la el. Îi spuse lui Jamal să vină 
peste două zile la el pentru că avea ceva de făcut. 

-Ei bine, pe cine avem noi aici! exclamă Reisa, 
soţia lui. 


48 


MICUȚA, FETIȚA DIN ISRAEL 


— Una din israelitele acelea mari şi rele, draga mea, 
spuse Kurd, pe care am învins-o cu mult efort! 

O coborî pe Micuța din şa şi ea zâmbi la gluma 
comandantului. 

—Kurd! Biata fetiță trebuie să fie moartă de 
oboseală, strigă Reisa, uitând orice altceva pentru moment. 

— Dacă e aşa, spuse Kurd, nici unul dintre noi nu a 
auzit-o plângându-se. Aş dori să o ţinem aici vreo două 
zile, ca să se odihnească şi să se spele, şi poate îi vei găsi 
nişte haine decente la bazar. M-am gândit să i-o dau soției 
lui Naaman, Mara. 

— Dar, Kurd, de unde o ai? întrebă Reisa. Micuța nu 

-mai auzise numele lui înainte. Ceilalţi îi spuneau 
„„Comandantule” când i se adresau şi „Comandantul” când 
vorbeau între ei. 

-Unde şi cum am găsit această fetiță este o 
poveste lungă dar nu vei auzi nimic din ea până nu vei 
aduce ceva de mâncare. Îi zâmbi Micuţei: o să vezi, 
copilă, că un soldat trebuie să ceară mereu mâncare chiar 
şi în casa lui. Micuța ştia ce înseamnă să ceri de mâncare. 

În timp ce mâncară, conform promisiunii sale, 
Kurd spuse toată povestea. Reisa putu vedea că Micuța 
făcuse din Kurd un alt om. Plecase din Samaria un soldat 
aspru şi dur şi se întoarse la fel de amabil ca un 
ambasador. Îşi spuse în sinea ei: 

— Soţul meu pare să fie prada, nu prădătorul, dar 
orice i-ar fi făcut fetiţa asta ca să-l schimbe, îmi place, şi o 
iubesc pentru asta. 

Kurd povesti despre accidentarea şi moartea Leii şi 
despre moartea şi îngroparea lui Ruben, iar Reisa nu-şi 
putea stăpâni lacrimile: 

— Oh, sărmana, biata de tine, şopti ea, dar Micuța o 
mângâie pe mână şi spuse: 

-Este voia Domnului, doamnă dragă. Reisa se 
îndepărtă de masă şi privi pe geam. Voia Domnului, 
murmură ea, ştergându-şi ochii. Ai auzit ce a spus? 

Kurd îi spuse totul. Îi povesti chiar şi felul în care 
Micuța le salvase cina în prima noapte de popas. Zogat îi 
spuse chiar el la sfârşit, încercând să-i întreacă pe ceilalți 
în laudele aduse Micuţei, când erau ajunşi aproape în 
Damasc. 

Povesti şi cum Micuța le verifica burdufurile şi le 
umplea cu apă când ei dormeau sau erau prea ocupați cu 
hrănitul cailor, sau cum lua şaua de pe unul dintre cai şi-l 
ducea să pască în timp ce stăpânul era de pază. 

-Nu ne-a încurcat cu nimic, recunoscu Kurd, şi nu 
s-a plâns niciodată. Cât aş vrea să spun aşa şi despre 
soldaţii mei! Reisa îi spuse soțului ei: 

— Ai dreptate. Va fi o slujnică tare bună pentru 
soția lui Naaman. 

Reisa şi Micuța petrecură împreună după-amiaza şi 
seara discutând, mergând împreună în căsuţa unde se făcea 
baie şi probând haine. 

— Vai de mine! spuse Reisa. Eşti atât de micuță. Nu 
am nicio haină în toată casa asta ca să ți se potrivească, dar 
încearcă asta acum şi o să-ți spăl rochia ta cea mai bună, 
iar mâine o să mergi îmbrăcată cu ea la bazar, unde sigur o 
să găsim ceva. 

Micuța o plăcea pe Reisa şi îi îndeplinea orice 
dorință. 

-Îți spun sincer, Micuţo, exclamă Reisa, eşti cea 
mai drăguță fetiță pe care am cunoscut-o în toată viața 
mea. Nu te enervezi niciodată? 

-Ba da, spuse Micuța, dar de obicei mă enervez pe 
mine însumi. 

Reisa o aşeză pe Micuța în pat, apoi se îndreaptă 
spre uşă; dintr-o dată auzi ceva în spatele ei care o făcu să 
se întoarcă. Micuța ieşise de sub cuverturi, se coborâse din 
pat şi îngenunchease. 

— S-a întâmplat ceva? întrebă Reisa. 

— Nu, răspunse Micuța. Vreau doar să mă rog. 

—Micuţo, spuse blând Reisa, întorcându-se către 
ea, nu te superi dacă stau cu tine cât timp te rogi? 

— Nu mă supăr deloc, spuse ea. 

— Dragă Doamne, începu ea, îți mulțumesc că ai 
avut grijă de noi în timpul călătoriei şi pentru că m-ai 
ajutat să ajung la nişte oameni atât de drăguţi cum sunt 
comandantul şi soția sa, şi pentru patul acesta bun în care 
voi dormi în această noapte, şi pentru mâncarea bună care 
am primit-o astăzi. Binecuvântează aceşti prieteni prin 
mine. Ai grijă de fratele meu, oriunde s-ar afla, şi păzeşte- 
ne pe toți cât dormim. Amin. 

Când Micuța deschise ochii, o văzu pe Reisa la 
marginea patului, cu lacrimi în ochi. 

— Oh, Micuţo, spuse ea, strângându-i mâinile în 
mâna ei, dacă există într-adevăr un Dumnezeu adevărat 
care se află pretutindeni, sunt sigur că ţi-a auzit rugăciunea 
în seara asta. 

—Dragă Reisa, spuse Micuța, cu o privire 
încrezătoare în ochii ei larg deschişi, există într-adevăr un 
Dumnezeu adevărat şi ştiu că El mi-a auzit rugăciunea. 

Ridicându-se, Reisa o mângâie pe fetiţă şi-şi trecu 
degetele prin părul ei. 

— Noapte bună încă o dată, fetiță din Israel. Mâine 
va fi o zi mare. 


S} 


ICUŢA nici nu-şi dădea seama cât de obosită 

era, în realitate. Bunătatea acestor oameni 
care ar fi trebuit să fie duşmanii ei nu o lăsase să-şi dea 
seama cât de obosită era. Dormi toată noaptea ca şi cum ar 
fi fost în patul ei de acasă. Când se trezi, avu nevoie de un 
minut să-şi dea seama unde era. Mirosul de mâncare îi 
spuse că Reisa se trezise deja şi că soarele era de mult 
timp sus. 

Micuța se ridică din pat, se spălă pe faţă într-un vas 
mic, aşezat pe o băncuță lângă pat şi se şterse cu un 
prosop, apoi, după ce se asigură că părul îi stătea bine, 
merse să-i spună „Bună dimineaţa!” Reisei. 

Reisa o auzise umblând prin cameră iar micul 
dejun era deja aşezat pe masă. 

-Vino şi mănâncă, Micuţo, îi spuse ea. Ţi-am 
spălat rochia cea mai bună şi acum încerc să ţi-o usuc la 
foc. Kurd s-a trezit de mult şi ne aşteaptă să mergem la 
bazar, când vom fi gata. 

Mâncarea era bună. Nu ştia ce fel de mâncare era 
dar se gândi că nu e bine să întrebe. Era mult mai bună 
decât mâncarea din timpul călătoriei. Smochinele erau tare 

bune şi nu mai mâncase niciodată pâine atât de gustoasă. 
După ce termină, îi spuse Reisei că i-a plăcut foarte mult, 
dar când Reisa o întreabă dacă mai vrea, îi spuse că s-a 
săturat. 

În curând fură gata de plecare. Rochia era curată şi 
uscată, farfuriile erau spălate şi şterse şi totul era pus la 
loc. 

— Sunteţi gata fetelor? întrebă Kurd, tropăind prin 
cameră mai mult ca să-şi anunțe prezența decât să se 
scuture de praf. 

— Suntem gata şi te aşteptăm de mult, spuse Reisa, 
şi îi făcu Micuţei cu ochiul, dar Kurd o văzuse şi spuse: 

—Bănuiesc că v-am spus că nu am putut scoate 
trăsura şi că trebuie să mergem pe jos până în bazar. 

— Cred că eşti un mincinos, răspunse Reisa, pentru 
că te-am văzut pe fereastră trecând pe lângă casă. 

— Atunci considerați că nu v-am spus. Să plecăm! 
spuse Kurd. 

Era o lume complet nouă pentru Micuța. Nu 
mirosise niciodată asemenea parfumuri, nu văzuse 
asemenea costume, nu trecuse pe asemenea străzi şi nu 
auzise asemenea sunete. Negustorii şi clienții tocmindu-se 
înfierbântați, lemn şi oţel aşezate pe caldarâm, vânzătorii 
trăgând clienții de mânecă să intre în prăvăliile lor, toate o 
asaltau din toate părţile, dar era încântată. 

Mulţi negustori îi recunoscură pe Kurd şi pe Reisa, 
care erau prieteni cu Naaman şi strigară să se oprească la 
mărfurile lor, dar Kurd ştia exact unde voia să ajungă şi 
nu-şi necăjea calul degeaba. 

Călătoria până în bazar nu le luă mai mult timp 
decât îi trebuise Micuţei pentru micul dejun. Servitorii din 
bazar aveau grijă ca totul să fie bine. Unul le ajută pe 
Micuța şi pe Reisa să coboare din trăsură, altul îl ajută pe 

Kurd, un altul luă trăsura şi calul şi le duse la grajduri. Cu 
toții îl cunoşteau pe Kurd. Nu avea decât să bată din palme 
şi toți sclavii îl ascultau. 

Trecând printre vânzătorii angajați, Kurd se 
îndreaptă spre locul în care trei proprietari îşi petreceau 
timpul glumind. Cei trei îl văzuseră venind. 

—Kurd, spuseră ei în cor, suntem onorați de 
prezența ta. Unul dintre ei, numit Tafik, zâmbi şi spuse: 

— Vii să cumperi ceva de la noi sau ne aduci ceva 
de vânzare? 

— Într-adevăr, spuse tovarășul său Butros, nu ştii 
niciodată dacă Kurd vine să cumpere sau să vândă, după 
una din expedițiile sale. Râseră cu toţii. Wadi, cel mai 
tăcut dintre cei trei, întreabă: 

—O cunosc pe Reisa, soţia ta, dar cine este fetița? 
Nu am mai văzut-o niciodată, din câte îmi amintesc. 

Kurd se gândi să se distreze puţin pe seama lor. 

—Este din Samaria, o fetiță israelită pe care am 
luat-o sclavă în ultima mea expediţie, explică el. 

Celor trei negustori le pieri zâmbetul şi se uitară 
dintr-o dată atenți la Kurd, încercând să vadă dacă 
glumeşte sau nu. Dacă nu glumea, era o ocazie foarte bună 
de a scoate profit, pentru că cererile de sclavi erau în 
continuă creştere. 

Reisa o atinse uşor cu cotul pe Micuța şi aceasta 
urmări conversaţia cu cel mai mare interes. 

-Am venit aici s-o îmbrăcăm pe mica sclavă din 
cap până-n picioare, îi informă Kurd pe negustori. M-am 
hotărât să trec peste intermediar şi să o duc eu însumi la un 
cumpărător foarte bogat. Cred că voi obține un preț mult 
mai bun dacă este bine îmbrăcată. Nu sunteți de acord? 

—Eşti un războinic crud, spuse cel liniştit, Wadi. 
Vrei să pregăteşti fata cu propriile noastre haine şi să ne 

lipseşti de profitul nostru vânzând-o tu însuţi. Ce va spune 
comandantul tău despre noua ta ocupație? 

Kurd se distra pe seama enervării pe care o vedea 
la negustorii săi preferați. 

—Oh, într-adevăr, spuse şi Tafik, şi ar fi nedrept 
din partea noastră să nu te prevenim de capcanele unei 
asemenea vânzări. Negoţul cu sclavi este o ramură foarte 
specializată. La fel ar fi dacă aş încerca eu să devin soldat! 

— Ah, da, adăugă Butros, încurajat de acest mod de 
gândire, şi nu este ceva mai îngrozitor decât un soldat care 
încearcă să devină negustor. 

— Dar fraților, spuse Kurd, nu sunteți voi prietenii 
mei? Cum aş putea să nu vă cer sfatul în această afacere şi 
să obțin ajutorul vostru? Nu sunteți voi prietenii mei? 

— Bineînţeles că suntem prietenii tăi, dragă Kurd, 
încuviință Tafik, apoi se întoarse către tovarăşii săi: l-am 
văzut noi vreodată pe fratele nostru, soldatul, plecând într- 
o expediţie fără să ardem tămâie pentru el în cinstea zeului 
Rimon? 

— Niciodată, declară Wadi, şi ultima dată când ai 
plecat i-am plătit unui negustor care are prăvălia la zece 
tarabe mai jos ca să aducă o ofrandă pentru tine zeului său 
Asur. De ce să rişti? 

-Şi chiar acum, spuse Butros împreunându-şi 
mâinile şi ridicând fruntea spre cer, chiar acum ne 
dovedim prietenia, implorându-te să nu intri intr-o 
asemenea afacere fără să te pricepi la aşa ceva! 

— Destul, strigă Kurd. Trebuie să merg în altă parte 
ca să-mi îmbrac mica sclavă? 

— Sigur că nu, îl linişti Wadi pe Kurd, el este 
prietenul nostru, să vedem dacă se pricepe câtuşi de puţin 
la negustorie. 

Toţi cei trei negustori se îndreptară către haine şi 
începură să dea sfaturi toți trei odată. Reisa o scăpă pe 
Micuța de măsurile şi probele lor şi alese o rochie roşie şi 
una albastră, o haină cu dungi şi una simplă. 

-Soția ta, spuse mieros Tafik, se pricepe la 
lucrurile astea, dar oare nu a ales lucruri prea bune pentru 
această sclavă? 

-Nu cred, replică Kurd. Banii cheltuiţi pe haine 
îmi vor fi înapoiaţi de două ori când o voi vinde. 

— Vai, se plânse Butros, cred că a ascultat sub 
mesele noastre şi nu a fost deloc la război. 

— Ce spui? întrebă Kurd. 

— Oh, nimic! spuse Butros. Chiar nimic. 

În curând garderoba Micuţei fu completă cu două 
rânduri de haine şi sosi timpul să le probeze. Reisa o duse 
într-o cameră din spatele prăvăliei şi o ajută să se schimbe. 
Apoi o aduse din nou în prăvălie. Negustorii o priviră cu 
mare admirație. 

— Este o minune! Kurd, cât crezi că o să ei pe ea? 
Poate crezi că ai nevoie de un intermediar. Ne spui un 
preț? Kurd nu-i luă în seamă. 

— Ştii cât o să coste hainele astea? O să te ruinezi. 
O sclavă nu poartă asemenea haine! Wadi începu să se ia 
cu mâinile de cap şi să-şi ridice ochii spre cer. Costă exact 
trei galbeni şi patru bănuţi de argint! 

— Acum, spuse Kurd râzând, văd de ce v-aţi rugat 
zeilor să mă întorc sănătos: ca să mă puteți ruina. Nu văd 
ce ar costa mai mult de doi galbeni în toate hainele astea. 

—Atunci ai orbit, prietene soldat. Cineva te-a 
înţepat în ochi! strigă Wadi. 

Tocmeală şi târguială! Ofertă şi contra-ofertă! În 
sfârşit prețul fu stabilit. 

—Vă mulțumesc foarte mult, domnilor, ați făcut-o 
pe această tânără domnişoară să arate foarte bine. Kurd se 
îndreptă spre stradă. 

— Cum adică „Vă mulţumesc foarte mult?” Nu ne- 
ai dat niciun ban din prețul pe care l-am stabilit! strigă 
Wadi. 

— Gândiţi-vă mai bine, fraților! Cât ați câştigat din 
prada şi sclavii pe care trupele mele vi i-au adus din afară? 
îi repezi Kurd. Nu am mers la altă prăvălie. Nu am permis 
soldaților mei să meargă la o altă prăvălie şi ați câştigat de 
pe urma mea mai mulți bani decât aş putea câştiga eu într- 
o viață întreagă. 

- Învoiala este învoială şi afacerile sunt afaceri. Nu 
ne putem plânge totuşi de anul trecut, nu-i aşa? chibzui 
Tafik. 

—Ei bine, negustorilor, zâmbi Kurd, m-am distrat 
de minune. Cei trei îl priviră cu gura căscată. Nu vreau să 
vând fetiţa. 

Tafik izbucni. 

-Nu v-am spus eu, fraților, că omul ăsta poate fi 
un politician la fel de bun pe cât de bun este ca soldat? 

—Da, râse Butros, şi ceva mai mult decât un 
negustor de sclavi! 

Chiar şi Wadi interveni în vesela discuţie. 

-— Benhadad are nevoie de tine la curte, nu în 
armată. Şi acum poate că vrei să ne vinzi nouă fata, ca să 
putem scoate şi noi un profit cinstit, întrebă Wadi 
devenind deodată serios şi chemându-i şi pe ceilalți mai 
aproape. 

— Domnilor, fiți siguri că dacă aş vinde această 
fetiță, voi aţi fi singurii mei clienți. Negustorii îşi frecară 
mâinile. Dar, după cum v-am mai spus, continuă Kurd, nu 
o vând. Apoi spuse ceva care îi şocă atât de tare încât 


57 


MICUȚA, FETIȚA DIN ISRAEL 


puteai să le răstorni mesele şi n-ar fi observat. O să o 
dăruiesc cuiva. 

Se lăsă o tăcere profundă. Un timp se uitară unul la 
altul, neîncrezători. Nu-şi găseau cuvintele. 

— Ce? Dar... cum... adică...?! 

Dar Kurd nu-i lăsă să spună nimic, ci îi atacă din 
alt unghi. 

— Şi din cauza asta, şi voi o să-i dăruiți hainele 
tinerei domnişoare. O dăruiesc pe micuța israelită soției lui 
Naaman, generalul oştilor siriene. 

Negustorii se îndreptară în trei direcţii diferite, 
vorbind singuri, implorându-l pe zeul Rimon, blestemând 
prima zi care în care făcuseră afaceri cu acest hoț. 

În sfârşit se întoarseră cu toții la Reisa, Micuța şi 
Kurd. Kurd ştia la ce se gândeau. Dacă le-ar fi spus de la 
început că dăruieşte fetița soției lui Naaman şi că vrea 
haine pentru ea, i-ar fi dat nişte haine mult mai ieftine, dar 
Kurd le sucise minţile cu povestea lui despre vânzare, aşa 
că oferiseră ce aveau mai bun. Acum, dacă luau hainele 
înapoi, se considera că insultă un dar făcut celui mai de 
seamă om din Siria, după rege, iar asta le-ar fi distrus 
afacerile! Ar fi trebuit să-şi părăsească familiile şi să plece 
cu caravanele. 

Cei trei se apropiară privindu-l amărâți pe Kurd, 
încuviințând inevitabilul târg, dar neîndrăznind s-o spună 
cu glas tare. 

—Daţi-mi voie să vă înseninez puţin, dragii mei 
tovarăşi din bazar, zâmbi Kurd. 

-Cum ai putea? răspunse Wadi, fără să-şi schimbe 
expresia feței; nu vedea nimic de râs. 

—O să spun că este un dar de la noi patru: Kurd, 
soldatul, Wadi, Butros şi Tafik, cei mai vestiți negustori 

din tot bazarul. Kurd aşteptă să vadă efectul propunerii 
sale. 

W adi îşi scărpina gânditor barba. Tafik privea când 
la unul, când la altul. Butros zâmbea ca un om care nu 
înțelege nimic. În final, Wadi fu cel care le exprimă 
sentimentele. 

— Minunat! hotărî el. Cine ar putea pretinde o 
reclamă mai bună? 

Tafik ştia asta, aşa că începu să râdă cu poftă. 
Butros avea încă zâmbetul său prostesc. 

— Omul ăsta ne-a înşelat şi noi râdem! spuse el. 

— Da! recunoscu Wadi. Dar ne-a făcut tovarășii săi 
în cel mai generos dintre gesturi. Trebuie să recunoaşteți 
că singuri nu ne-am fi permis un asemenea dar. 

Tafik nu se putea opri din râs, privindu-şi tovarăşii 
şi pe Kurd. Reisa şi Micuța îi priveau pe toți cu 
îngăduință, 

Îndreptându-se spre Micuța, Wadi se uită în jos la 
ea şi îi spuse, cu mâna pe umăr: 

— Fetiţo din Israel, tu eşti darul nostru pentru cel 
mai mare războinic din Siria. Cu cât vei munci mai bine 
pentru el şi familia lui, cu atât mai bun va fi darul. O să 
munceşti bine oare, sau o să fii o leneşă? 

Wadi nu aştepta niciun răspuns, aşa că fu uimit s-o 
audă pe Micuța spunând: 

—O să muncesc din greu şi o să încerc să fiu cel 
mai bun dar cu putință, domnule, şi vă mulțumesc pentru 
hainele frumoase pe care mi le-aţi dat. 

Asta îl distruse pe Butros. 

— Aţi auzit vreodată o sclavă care să vorbească aşa? 
îngăimă el. 

— Nu, spuse Wadi, nici măcar una dăruită! 

Soldatul, soția lui şi fetița ieşiră din prăvălie şi 
urcară în trăsură ca să se întoarcă acasă. Cei trei negustori 
rămaseră în uşa prăvăliei, privind lung în urma lor. 

-Ştiu că suntem mai săraci, spuse Wadi, dar simt 
că afacerea asta m-a îmbogăţit. Ceilalți încuviințară. 

În trăsură, soldatul stătea în față, mândru de parcă 
s-ar fi întors dintr-o expediţie victorioasă. În spatele lui, 
soția îl privea zâmbind. Lângă ea, fetița din Israel arăta 
strălucitoare în hainele acelea atât de neobişnuite pentru 
ea. 

— Interesant! spuse soția soldatului. Nu ştiam că m- 
am măritat cu un negustor atât de priceput. Stai acasă şi nu 
mai pleca la război, negustorule, şi ne vom îmbogăți. 
Atunci o să ne permitem şi noi o fetiță din Israel care să ne 
slujească! Toţi trei izbucniră în râs. 


60 


EBEL ed Ben era cel mai înalt deal din partea de 

est a râului — înseamnă „Muntele lui Ben”. Era 
un dar din partea regelui. Faptul că numeau dealul acesta 
munte şi spunând că este a lui Benhadad, era un 
compliment care arăta prețuirea lor față de acest dar. De 
pe culmea dealului se vedea foarte bine casa cea mare a lui 
Naaman. Câţiva miei păşteau în apropiere iar copiii se 
jucau cu ei. 

Dina avea şase ani. Mieii nu se temeau de ea aşa 
cum se temeau de ceilalți copii. Ceva din vocea ei le 
spunea că voia doar să îi hrănească şi să aibă grijă de ei. 

Kalil avea opt ani şi era foarte neastâmpărat. De 
îndată ce oile îi simțeau prezenţa, o luau la fugă. Nu ştiau 
niciodată ce are în cap. Sabra avea numai trei anişori. Nu 
ajungea niciodată până la oi dacă mama lui nu îl ajuta. Se 
temea la fel de tare de ele pe cât se temeau ele de el. 

Sabra nu-şi văzuse niciodată tatăl de aproape. Nu 
fusese niciodată ținut în braţe de el. Dina şi-l amintea 
puţin pe Naaman, ţinând-o în braţe sau legănând-o uneori. 
Amintirile îi reveneau atunci când tatăl ei se apropia la o 
anumită distanță de casă, călare pe armăsarul său arăbesc 

şi atunci îi putea vedea barba mare şi neagră şi dinţii albi 
strălucindu-i când zâmbea. 

Dina observa că mama ei era tristă întotdeauna 
câteva zile după o asemenea vizită. 

— Atât de aproape şi totuşi atât de departe! spunea 
Mara fără să i se adreseze cuiva anume. Sabra întreba: 

-De ce plângi, mămico? De ce? Mama o strângea 
în braţe şi-i spunea: 

-Tu nu poți înţelege, pisicuţa mea. 

Kalil avea propriul său ponei, alt dar de la 
Benhadad. Acum ieşise la o plimbare în jurul casei, sus pe 
deal şi înapoi, având grijă să nu sperie oile. Fusese mustrat 
destul pentru treaba asta. Din vârful dealului zări nişte 
călăreți şi o trăsură apropiindu-se de casa lor dinspre nord. 
Călări repede până la uşa din spatele casei, imaginându-şi 
că este un curier care aduce veşti importante. Sări din şa, 
legă poneiul şi intră în fugă în camera de zi unde mama se 
juca cu Sabra. 

— Mamă, vin nişte oameni din oraş! raportă el 
înfierbântat. 

-—Da? spuse Mara, ridicându-se şi luându-și şalul, 
mai mult din cauza vântului decât de frig. Cine o fi? se 
întrebă ea. 

— Unul seamănă cu Jamal, răspunse Kalil. 

— Da, s-ar putea să fie Jamal, spuse Mara. Am auzit 
că s-a întors din Samaria. 

Jamal era vărul ei, dar nu venea prea des la Jebel 
ed Ben. 

-Nu ai cunoscut pe altcineva? îl întrebă ea pe 
Kalil. 

— Nu, răspunse băiatul, dar îmi dai voie să călăresc 
până în drum, să văd cine este şi să-ți spun? Era foarte 
încântat de acest plan. Mara îi zâmbi. 

— Poţi să călăreşti până la ei, dar nu te întoarce dacă 
e Jamal. Condu-i până aici. Ar fi nepoliticos să-i laşi 
singuri. Dar dacă te apropii de ei şi nu recunoşti pe 
nimeni, întoarce-te repede şi spune-mi. 

Kalil plecă ca din puşcă. Acum avea un motiv să 
călărească. O să le arate el cât de repede puteau el şi 
poneiul său să coboare dealul! 

Da, era sigur Jamal. Aşa că se întoarse încetişor 
alături de ei până acasă. Poneiul său era foarte mulțumit de 
această schimbare de ritm. 

—Eşti Kalil, nu-i aşa? întreabă Jamal. Sunt vărul 
mamei tale, Jamal, adăugă el. 

— Da, sunt Kalil, spuse micul călăreț. 

— Aceştia sunt prietenii mei, îi spuse Jamal. N-ar fi 
avut rost să-i dea mai multe explicații unui băiețel. Kalil 
mergea în spatele trăsurii, unde, se gândise el, ar fi cel mai 
politicos. În plus, de acolo putea să-i privească pe străini 
fără ca aceştia să observe. 

— Bărbatul de pe calul negru este un soldat, se 
gândi el, dar nu îl cunosc, şi mă întreb cine sunt cele două 
doamne din trăsură. Sper că mama mă va lăsa să stau 
lângă ea când ei îi vor explica totul. 

În curând ajunseseră pe coasta dealului. Doar 
câțiva paşi încă şi intrară în curtea din spate. Mara stătea 
pe pragul uşii, ţinându-l pe Sabra în braţe. O slujnică îi luă 
copilul din braţe, ca să fie liberă când va primi oaspeţii. 

— Jamal! strigă ea. Pofteşte, te rog! 

—Mara! spuse Jamal, sărind din şa. Kurd 
descălecase şi servitorii le ajutau pe Reisa şi pe Micuța să 
coboare din trăsură. 

— Sunt foarte onorat să ţi-l prezint pe comandantul 
meu, Kurd. Kurd făcu o plecăciune adâncă. Doamnele, 

continuă el, sunt Reisa, soția comandantului meu, şi 
Micuța, o fetiță din Israel. 

Cele două salutară şi Mara îi invită în casă. O 
urmară în camera cea mare şi priviră încântați mobilele şi 
lucrurile din casă. Auziseră despre frumuseţile de acolo, 
dar nu se aşteptau la o asemenea splendoare. Mara îi invită 
să se aşeze şi îşi puse şi ea un scaun în mijlocul lor, ca să-i 
poată vedea pe toți. 

— Îmi pare foarte bine că avem oaspeți la Jebel ed 
Ben, exclamă Mara. Mai ales dacă sunt prietenii lui Jamal, 
adăugă ea. 

Kurd ştia că este foarte curioasă aşa că se grăbi să 
ajungă la motivul vizitei lor. 

— Înaltă doamnă, începu el, onoratul 
dumneavoastră soț nu are un mai mare admirator în toată 
Siria ca umilul vostru servitor. Şi sunt sigur că orice 
serviciu adus dumneavoastră şi familiei este un serviciu 
adus lui. Fără îndoială că îi cunoaşteţi pe vestiții negustori 
din bazar: Wadi, Tafik şi Butros, spuse el. 

- Da, răspunse ea, am cumpărat adesea de la ei. 

—Ei şi cu mine vă aducem un dar, explică Kurd. 
Mara privi în jur să vadă ce ar putea fi dar nu văzu nimic 
şi speră că ei nu o observaseră. 

- În ultima noastră expediţie în Samaria, începu 
Kurd, întâmplarea a făcut ca această fetiță israelită să 
ajungă în stăpânirea mea. Cu cât i-am văzut mai bine 
calitățile cu atât mai mult a crescut convingerea mea că ea 
ar fi demnă să facă parte dintre servitorii dumneavoastră. 
După cum vedeți, este frumos îmbrăcată de către 
negustorii pe care i-am amintit, ca să se poată prezenta în 
fața dumneavoastră. 

Mara rămase fără grai. 

— Adică te referi la copila aceasta? întrebă ea. Am 
deja copii. 

Se lăsă o tăcere stânjenitoare. Kurd crezuse că 
Micuța va fi acceptată cu plăcere şi nu se va mai vorbi 
despre asta, dar ce se putea face acum? Reisa îi veni în 
ajutor. 

— Oh, Kurd! Trebuie să te porți întotdeauna ca un 
soldat? Ar fi bine ca voi bărbaţii să ieşiţi din casă şi să 
admiraţi priveliştea de afară, în timp ce eu şi Micuța vom 
vorbi cu Mara. 

— Bine, răspunse Kurd. Chiar aşa. Se ridică şi îl luă 
şi pe Jamal cu el. 

— Du-te şi tu cu ceilalți bărbați, Kalil, spuse mama 
lui. Cuvintele „ceilalți bărbaţi” îi mai risipiră dezamăgirea 
că nu putea asculta ce spune Reisa. 

Reisa începu să-i povestească cu însuflețire tot 
ceea ce Kurd îi spuse despre mica israelită, Îi explică care 
sunt calitățile şi însuşirile Micuţei, stârnind admiraţia şi 
simpatia Marei. 

— Oh, draga mea fetiță fără cămin. Nu am vrut să te 
simți nedorită. Eşti într-adevăr un dar foarte frumos şi 
vreau să locuieşti aici, la Jebel ed Ben. 

Mara se scuză pentru un moment şi trecu prin hol 
în bucătărie. 

— Gherza, spuse ea unei slujnice cam cu cinci ani 
mai în vârstă decât ea, spune-i lui Abu să adune toți 
servitorii în curtea din spate; vreau să vă prezint pe cineva. 
Trebuie neapărat să rămâneţi la cină, îi spuse ea Reisei 
după ce se întoarse în cameră. O să ajungeţi prea târziu în 
Damasc ca să puteți mânca. 

Reisa încuviință, mulțumindu-i, şi după multe 
întrebări şi răspunsuri care dădură naştere şi la mai multe 
întrebări, Gherza îi spuse Marei că Abu adunase toți 

servitorii. Cu toţii veniseră în curtea din spate, unde erau 
adunaţi cei şase servitori. 

Jamal, Kurd şi Kalil o găsiseră pe Dina în fața 
casei ţinând în braţe un miel. Îl puse încetişor jos atunci 
când Kalil îi spuse că mergeau cu toții în spatele casei. Nu 
voia să piardă nimic din ce se întâmpla acolo. 

Cu coada ochiului, Micuța văzu că erau patru 
bărbaţi şi două femei. Mara nu trebuia să le atragă atenția, 
pentru că toți ochii erau aţintiți asupra Micuţei. Curioşi, 
aşteptau explicația Marei. 

— Servitorilor, spuse ea blând, aceasta este Micuța 
din Samaria, o fetiță prizonieră pe care mi-au dăruit-o 
comandantul Kurd şi nişte negustori din bazar. Vreau să-i 
uraţi bun venit la Jebel ed Ben. 

—Micuţo, continuă Mara, aceasta este Gherza şi 
acesta este Abu — sunt căsătoriți. Cealaltă fată se numeşte 
Mical. Băieţii se numesc Alexis, Rafat şi Iosif. 

Mara nu era deloc pregătită pentru ceea ce urmă. 

-losif,  şopti Micuța. Iosif? repetă ea 
neîncrezătoare. 

Un tânăr înalt şi foarte slab stătea într-un colț al 
grupului, în spatele celorlalți. Părea incapabil să răspundă. 
Buzele i se mişcau, corpul îi tremura, dar nu era în stare să 
spună nimic. Ochii îi înotau în lacrimi. În sfârşit se 
scutură, ca şi cum ar fi ieşit din apele Abanei. 

— Micuța? Este chiar Micuța mea? 

A fost un moment extraordinar şi nimeni nu 
îndrăzni să întrerupă emoționanta întâlnire. Rămaseră cu 
toții tăcuți şi nemişcați în timp ce fratele îşi îmbrățişa sora. 

A, era losif. Fusese luat prizonier acum cinci 

luni şi era atât de nefericit departe de casă, 
încât nu voia să mănânce. Abu, care supraveghea munca 
bărbaților, îl îndrăgea pe Iosif, şi îl ruga mereu să 
mănânce. 

— Iosif, spunea Abu, trebuie să te pui în locul meu. 
Dacă nu mănânci, nu vei avea putere să-ți faci treaba 
încredinţată, şi atunci stăpâna va fi nemulțumită de mine. 

Iosif îl îndrăgea şi el pe Abu şi nu ar fi vrut să-i 
prilejuiască necazuri, dar mâncarea pur şi simplu nu-i 
mergea pe gât. 

Ah, dar acum Micuța era aici! Lacrimile lor de 
bucurie erau amestecate cu lacrimi de durere cauzate de 
pierderea celor dragi, dar se mângâiau unul pe altul. 

Iosif o ascultă pe Micuța povestindu-i cum 
Dumnezeu îi purtase de grijă şi credința lui se reînnoia. 
Povestea ei răspundea multor întrebări pe care i le pusese 
lui Dumnezeu şi-i amintea de multele ocazii în care şi 
viața lui fusese cruțată. Acum simțea că prinde viață; acum 
ar fi vrut să mănânce tot ce apuca. 

Mara le lăsă o zi de odihnă tuturor servitorilor şi fu 
încântată sa-i vadă pe cei doi frați adânciți într-o 
convorbire foarte însuflețită. 

— Oh, se gândi Mara, dacă aş putea să-l îmbrățişez 
pe Naaman al meu aşa cum Micuța îl îmbrățişează pe 
dragul ei Iosif! 

Micuța şi Iosif nu se mai săturau unul de altul. În 
timp ce îşi povesteau peripeţiile, un nor se abătu asupra 
lor. 

— Nu-i aşa că Dumnezeu merită toată multumirea 
noastră pentru că a fost atât de bun şi ne-a condus aici în 
Siria? Odată i-am spus bunicului că nu aş putea trăi într-un 
loc în care oamenii nu cred în Dumnezeul cel adevărat, şi 
bunicul mi-a spus că aş putea dacă asta ar fi voia lui 
Dumnezeu pentru mine. 

Micuța zâmbea, dar Iosif nu. 

— Micuţo, spuse el încet, dar cu aprindere, vorbeşti 
de parcă te-ai bucura să te afli în ţara asta păgână! 

— Dar chiar mă bucur, losif! Cine ştie cât de mult 
timp ar fi trecut fără să ne vedem, dacă Dumnezeu nu m-ar 
fi adus în Siria? 

Dar sirienii sunt duşmanii noştri. Îi urăsc! declară 
Iosif. 

Micuța era şocată. 

—Dar Dumnezeu aşteaptă ca să ne iubim duşmanii. 
Bunicul Ruben spunea că nu trebuie să urâm pe nimeni. 
Spunea că oricine reuşeşte să ne facă să-l urâm, reuşeşte să 
aibă control asupra noastră. Nu cred că ai vorbit serios 
când ai spus că îi urăşti pe sirieni, Iosif! 

— Ba da, am vorbit foarte serios. 

-Cum poți să urăşti pe cineva atât de drăguţ ca 
Mara? Este atât de necăjită din cauza soțului ei, spuse 
Micuța încercând să-l îmbuneze pe Iosif. 

— Micuţo, spuse Iosif, privind-o drept în față, cred 
că Naaman este pedepsit de Dumnezeu pentru că a 
destrămat atâtea familii israelite. A fost nemilos şi crud cu 
noi. Sper să moară lepros! 

—Oh, Iosif, spuse Micuța, fiind pe cale să 
izbucnească în plâns, nu cred că vorbeşti serios. Spune-mi 
că nu crezi asta! Micuța se lăsă în genunchi şi începu să 
plângă în hohote. 

-Lacrimi la o întâlnire atât de veselă? se auzi 
vocea lui Abu. De ce plângi, fetița mea? Pentru că eşti atât 
de departe de casă? Suntem cu toții departe de casă, draga 
mea, spuse el blând, dar trebuie să ne obişnuim cu gândul. 
Suntem sclavi. Suntem proprietatea altcuiva. Nu ne mai 
aparținem nouă înşine. 

Iosif îl dădu la o parte pe Abu. 

—Nu o să mă obişnuiesc niciodată cu asta. Refuz să 
mă obişnuiesc să fiu proprietatea altcuiva. De-ar muri cu 
toții odată! 

Apoi plecă spre căsuţa servitorilor. Abu se aplecă 
şi o ridică pe Micuța. 

— Acordă-i puţin timp, surioară. Fratele tău are un 
mare gol în suflet. Poate că tu vei reuşi să-l umpli. 

Abu şi Micuța întrară în căsuţă şi îl văzură pe Iosif 
dispărând în camera bărbaților. Căsuţa servitorilor era o 
locuință bună, faţă de locuinţele sclavilor din acea vreme. 
Era construită alături de casa mare, la distanță de zece 
paşi. Avea trei camere. Un hol lung despărțea camera 
bărbaţilor de cea a femeilor. Bărbaţii locuiau în partea 
dreaptă, iar femeile în partea stângă. Un perete fusese zidit 
în casa femeilor, despărțind o odăiță separată pentru Abu 
şi Gherza. Odăița avea propria uşă care dădea în hol. 

Confortul căsuţei se datora bunătății Marei față de 
sclavi. Mara îi ajutase să-şi mobileze odăițele şi le dădea 

uneori voie să meargă la bazar, oferindu-le câțiva bănuți 
pentru cumpărături. Nu intra niciodată în căsuță fără să îşi 
anunțe prezența şi-i întreba dinainte dacă poate să-i 
viziteze. 

Micuța îşi aşezase lucrurile în camera unde locuia 
Mical. Paturile fuseseră făcute deja şi Mical era bucuroasă 
că va avea tovărăşie. 

Mical avea şaptesprezece ani. Era înaltă, cu fața 
rotundă, şi era foarte drăguță. Era din Persia. Chiar Mara o 
cumpărase de la un negustor de sclavi, imediat ce aflase că 
Naaman are lepră. 

Ochi Micuţei erau încă înroşiți de plâns şi Mical o 
văzu. Se gândi că Micuţei îi era dor de casă şi încercă să o 
încurajeze. 

— Micuța, spuse ea, este mult mai bine să fi sclavă 
la Jebel ed Ben decât oriunde altundeva. Suntem foarte 
bine tratați. Nu mai plânge, Micuţo. Bucură-te că ţi-ai 
găsit fratele. Şi eu am doi frați şi o soră, şi aş da orice să 
ştiu unde se află. 

Micuța văzu că Mical era sinceră şi fu înduioşată 
de grija ei. 

—Nu plâng pentru că sunt departe de casă şi nici 
pentru că sunt sclavă. Ştiu că sunt norocoasă. Nu-l mai am 
decât pe Iosif, aşa că acolo unde e el, acolo e şi casa mea. 
Plâng din cauză că fratele meu îi urăşte pe sirieni. 

—Dar, spuse Mical, e normal ca un sclav să-şi 
urască stăpânul; totuşi, nu ar trebui să vorbească despre 
asta. Ar putea fi vândut la fel de repede ca un măgar 
bătrân, şi ar putea nimeri un stăpân mult mai rău. 

Micuța o privi pe Mical şi se gândi cu grijă la ceea 
ce trebuia să spună. 

— Eu şi Iosif am fost învățați să nu urâm pe nimeni; 
nici măcar pe duşmanii noştri. Dumnezeu nu ne 
binecuvântează dacă urâm. 

Asta o lăsă fără grai pe Mical. 

- Te închini unui zeu care te binecuvântează? Nu 
am auzit niciodată despre un asemenea zeu. Zeii din Persia 
şi cei din țările în care am fost sunt buni doar să blesteme. 
N-am auzit ca vreunul să binecuvânteze. 

— Şi noi ne temem de Dumnezeul nostru, explică 
Micuța, pentru că El a creat toate lucrurile. Nu este făcut 
din piatră, lemn sau metal. Este pretutindeni şi ştie toate 
lucrurile, chiar şi gândurile noastre. Mă pot ruga Lui 
oriunde sunt, chiar şi în camera asta, pentru că El mă aude. 
El a fost Cel care ne-a adus pe mine şi pe Iosif în Siria şi 
tot El a făcut să ne revedem. 

Mical fu uimită să audă asemenea cuvinte de la o 
fetiță. 

— Care este numele zeului tău, Micuţo? întrebă ea. 

—Numele Lui este Iehova, răspunse Micuța. 
Numele Lui înseamnă „Cel Veşnic”. 

ĂPTĂMÂNILE şi lunile treceau una după alta. 

Mara nu ştia ce s-ar fi făcut fără Micuța la Jebel 
ed Ben. Micuța le spunea poveşti copiilor, se juca cu ei şi-i 
învăţa cântece care le plăceau foarte mult. Cântecele erau 
ceva neobişnuit la Jebel ed Ben. La ocazii speciale Mara 
chema toţi servitorii în camera de zi şi ei se aşezau pe 
podea în fața căminului ca să o asculte pe Micuța cântând 
cântece din țara ei. 

Cântecele Micuţei nu erau poezioare pentru copii, 
erau cântări despre Iehova şi binefacerile Lui. Inimile 
ascultătorilor erau atinse de credința care îi străbătea vocea 
şi de dragostea pentru Dumnezeu care îi lumina chipul. 

—Iosif, cântă şi tu! îl rugau ceilalți, dar Iosif îşi 
clătina capul în tăcere şi rămânea întunecat. 

Iosif îşi făcea bine lucrul; era obişnuit de acasă să 
muncească din greu. Era folositor şi Abu observase că era 
şi foarte calculat. Ştia să-şi planifice bine treburile, şi dacă 
Abu îi dădea de făcut mai multe lucruri pentru toată ziua, 
Iosif le făcea în aceeaşi ordine în care le-ar fi făcut el 
însuşi. Ştia să citească şi să socotească. Abu îl lua de 
multe ori cu el la Damasc ca să cumpere mâncare şi alte 

lucruri necesare. Negustorii văzură în curând că nu-l 
puteau înşela ca pe Abu, şi acum tocmeala mergea foarte 
repede. Abu îi cunoştea pe toți negustorii din bazar şi ei 
ştiau că sunt oamenii de încredere ai lui Naaman. 

Rezervele de hrană erau pe sfârşite acum, de aceea, 
Abu ceru permisiunea Marei să-l ia pe Iosif cu el la 
Damasc. 

— Sigur că poți să-l iei pe Iosif, Abu, spuse Mara. 
Nu trebuie să-mi ceri voie de fiecare dată. Dar el îşi cerea 
voie întotdeauna. Şi, Abu, adăugase Mara, de data asta 
luaţi-o şi pe Micuța cu voi şi duceți scrisoarea aceasta 
celor trei negustori: Wadi, Tafik şi Butros. O să-i prindă 
bine Micuţei să stea puţin cu fratele ei, departe de gălăgia 
copiilor. 

După cum obişnuia, Mara le dădu lui Abu şi lui 
Iosif câțiva bănuți ca să-şi cumpere ceva. Micuţei îi 
dăduse deja nişte bani şi aceasta aştepta excursia în oraş cu 
multă nerăbdare. 

Iosif înhămă calul la trăsura cea mare şi porniră la 
drum. 

Era prima călătorie a Micuţei înapoi spre Damasc 
de când venise la Jebel ed Ben şi drumul îi reaminti lucruri 
uitate: timpul petrecut împreună cu Reisa şi Kurd în casa 
lor şi expediţia lor ciudată din bazar. Ţipetele ascuţite ale 
negustorilor, răgetele animalelor, protestele indignate ale 
clienţilor, toate făceau un asemenea zgomot încât Micuța 
se întrebase cum puteau rezista negustorii. La Jebel ed Ben 
domnea liniştea — cel mai mare zgomot era făcut de apele 
care curgeau de pe munte într-o cascadă. 

În curând ajunseră şi fură primiţi cu bucurie. Abu 
se gândise că era mai bine să ducă mai întâi scrisoarea 
celor trei negustori; apoi îşi puteau face liniştiţi 
cumpărăturile şi să se întoarcă acasă. 

Ca de obicei, negustorii erau în odăița din spatele 
prăvăliei, plănuind ruinarea unui tovarăş nedemn sau 
discutând despre minunata lor îndemânare de a lua banii 
clienților. 

Îi văzuseră de la început pe Abu şi pe Iosif, dar pe 
Micuța nu o obervară până nu veniră să-şi prezinte 
omagiile în fața clienților lor, vorbind toţi odată. 

-Bună ziua, Abu şi Iosif. Onoraţi umila noastră... 
ia te uită, este chiar fetița din Israel, darul nostru pentru 
soția lui Naaman! 

Tafik se înclină, apoi spuse cu prefăcută durere: 

— Uitaţi-vă fraţilor, hainele noastre frumoase pe 
care Kurd le-a furat ca să o îmbrace! Nu! Nu vă uitaţi! Şi 
izbucniră toți trei în râs, pentru că problema fusese 
discutată şi răsdiscutată, şi de fiecare dată se certau şi 
dădeau vina unul pe celălalt. Kurd devenise astfel vestit în 
tot bazarul şi toți negustorii îl priveau cu frică şi respect. 

Abu căută în buzunarul interior al hainei. 

-— lată o scrisoare pe care v-a trimis-o stăpâna mea, 
Mara. 

-Hm, o scrisoare, zici, din partea soției lui 
Naaman? Wadi luă scrisoarea şi tovarăşii săi se apropiară 
de el. 

— Citeşte-o tare Wadi, spuse Butros, să auzim toți. 
Wadi aruncă o privire în scrisoare şi un zâmbet larg îi 
lumină fața. Începu să citească: „Cinstiţi negustori din 
bazar: Wadi, Tafik şi Butros, iertați-mă că nu v-am scris 
mai înainte ca să vă mulțumesc pentru că mi-ați dăruit 
nepreţuita perlă din Israel. Totuşi, e bine că am aşteptat 
până acum cu scrisoarea, pentru că m-am convins de 
valoarea darului vostru. N-aş fi putut-o cumpăra cu toți 
banii din bazar. Este ca o lumină pentru Jebel ed Ben. Voi 
şi comandantul Kurd nu mi-ați fi putut oferi mie şi casei 

mele o comoară mai de preț. Vă mulțumesc încă o dată. 
Mara, soția lui Naaman.” 

Cei trei tovarăşi întoarseră scrisoarea pe toate 
părțile, apoi începură în acelaşi timp să-şi asume fiecare 
responsabilitatea pentru întregul plan. 

—Nu v-am spus eu...? 

— Dacă vă aduceţi bine aminte... 

— Da ştiu, dar eu am fost cel care... 

În sfârşit le veni în cap să se întoarcă spre Micuța. 
Wadi se aplecă până ajunse exact în dreptul ei. 

— Din cum văd, ne-ai întrecut toate aşteptările, şi 
chiar eşti cel mai prețios dintre daruri. Tovarăşii săi îl 
aprobară cu multă convingere. 

Abu îi întrerupse. 

— Stăpâne, ştiţi că Micuța şi-a regăsit fratele care se 
afla deja la Jebel ed Ben? Cei trei fură foarte uimiți. Da! 
Iosif al nostru este fratele ei! Această declaraţie fu urmată 
de multe exclamații ca: 

—Uimitor! Fantastic! Zeii au fost buni cu ei! 
Negustorii îl priveau pe Iosif de parcă nu l-ar mai fi văzut 
niciodată, minunându-se încontinuu de miraculoasa 
coincidență. 

Ajunseseră să-l admire pe Iosif după ce încheiaseră 
câteva afaceri cu el, şi acum, ca să vezi, se dovedise a fi 
fratele acestei flori din Samaria, darul lor pentru Naaman! 

Începură să-l întrebe pe Iosif cum ajunsese în Siria, 
şi erau încântați să o vadă pe Micuța atât de fericită alături 
de fratele ei. Ei, vor avea ei grijă să umple tot bazarul cu 
povestea aceasta uimitoare, şi vor mai pune şi ceva de la 
ei, desigur. 

—După ce îţi vei termina cumpărăturile, Abu, spuse 


Wadi, care era cel mai în vârstă dintre negustori şi 

purtătorul lor de cuvânt, întoarce-te la prăvălia noastră ca 
să îți dăm răspunsul la această scrisoare care ne onorează. 

După ce se schimbară promisiuni şi urări de bine, 
Abu, împreună cu Iosif şi Micuța, porniră să cerceteze 
bazarul. Îşi lăsaseră trăsura şi voiau să facă toate 
cumpărăturile pe jos. Uneori Micuța stătea cu Iosif, alteori 
cu Abu. Îi plăcea să privească mărfurile din prăvălii cât 
timp cei doi se târguiau. Negustorii o priveau cu respect. 
Chiar dacă era mică, hainele ei elegante dovedeau că este 
o persoană însemnată, deci un posibil client. losif o luase 
pe o străduță îngustă ca să cumpere grâu pentru pâine şi 
prăjituri. 

Ca de obicei, uşa din spate a magazinului era uşa 
din fața casei negustorului. Câteva perdele despărțeau 
magazinul de camerele de locuit, şi Iosif se uita la grâul 
dintr-o ladă de lângă uşă. Negustorul era în stradă cu un alt 
client şi se părea că va fi ocupat ceva timp. 

Iosif auzi nişte voci chiar din spatele perdelelor, 
dar nu-i vedea şi nici cei care vorbeau nu-l puteau vedea 
pe el. Nu trăgea cu urechea în mod intenţionat, dar auzi 
niște cuvinte care se repetau: „asasin”, „„Naaman”, 
„Benhadad”, „crimă”. În mod sigur era o taină, din cauza 
asta vorbeau atât de încet. 

— Stăpânilor caravanelor li se pare că regele îi 
jefuieşte. Şazar, stăpânul celei mai mari caravane care vine 
din Persia, i-a plătit pe Kurş şi Diel să vină din Alep şi să-l 
omoare pe Benhadad. Totul este aranjat, spuse omul. 
Şazar crede că orice rege ar urma, n-ar putea fi mai rău. 

— Eu cred că trebuie să-l avertizăm pe rege. Scorul 
este egal. Ei sunt puţini; noi suntem puţini. Cine ar suferi? 
întrebă celălalt. 

Iosif nu era sigur că erau numai doi. Cel dintâi 
spuse: 

—Sigur, putem să-l avertizăm pe rege, dar ce 
garanție avem că nu vom fi acuzaţi şi noi? 

—Da, aprobă al doilea vorbitor, e greu să ştii ce 
trebuie făcut. Şi apoi, ştii ce planuri au? Ce legătură are 
Naaman cu asta? 

— Vor să-l acuze pe Naaman că a planificat toată 
operaţiunea. El se bucură de toată încrederea regelui. Şi, 
ca să-ți răspund la prima întrebare, Kurş şi Diel se vor 
ascunde în sala în care primul ministru va da un banchet în 
onoarea regelui. Crima va avea loc în acea noapte. Cum 
exact, nu ştiu; de fapt, nici nu vreau să ştiu. 

Apoi cei doi plecară. Probabil că folosiseră o altă 
ieşire. Iosif nu îi văzuse, nici ei nu ştiau că cineva îi 
ascultase, dar discuţia lor îl cutremurase. Ce putea să facă 
el? Nu era decât un sclav! Cine l-ar fi crezut dacă ar fi 
spus ce auzise? 

Nu s-ar fi putut spune că acum îşi iubea duşmanii, 
dar fericirea Micuţei şi dragostea Marei pentru ea îl mai 
îmblânziseră. Nu ar fi vrut ca regele să fie ucis sau ca 
Naaman să fie acuzat pe nedrept. Cei doi oameni pe care îi 
auzise nu păreau să aibă nimic de-a face cu planul perşilor 
şi nu ştia cum de îl cunoşteau. Ce era de făcut? 

Iosif se gândi să plece repede de acolo, dar nu 
putu. Negustorul venea din fața prăvăliei. Tot ce putu Iosif 
să facă fură nişte semne pe lista sa de cumpărături... 
semne care însemnau că avea ceva important de făcut 
după ce termina cumpărăturile: Şazar, Kurş, Diel, Alep. 

Negustorul era acum în faţa lui Iosif. 

— Pot să vă ajut cu ceva? întrebă el. 

OATE cumpărăturile erau gata. Cele necesare 

erau aranjate şi gata să fie puse în trăsură; 
fiecare servitor îşi cumpărase câte ceva. Cu banii ei, 
Micuța luase câte o jucărie pentru fiecare copil; Abu 
cumpărase un văl foarte frumos pentru soţia lui iar Iosif îşi 
cumpărase în sfârşit cizmele pe care le admirase de prima 
dată când îl însoțise pe Abu în bazar. 

Se îndreptară cu toții către trăsura lăsată lângă 
prăvălia lui Wadi, Tafik şi Butros. Înainte de a ajunge la 
trăsură, îşi amintiră de promisiunea făcută negustorilor. 

—Uite, Abu, spuse Wadi, ai aici scrisoarea pentru 
doamna Mara şi un pachețel pentru dumneaei. Roag-o să 
citească scrisoarea cât poate de repede. Ai mare grijă de 
pachet; este cea mai fină brățară din prăvălia noastră. Abu 
îi mulțumi. 

Tafik păşi înainte ceremonios. 

-Şi aici, Abu, este o cingătoare din mătase fină 
pentru tine. Îţi apreciem foarte mult ajutorul. Abu se 
înclină respectuos. 

- losif, spuse Butros, nu te-am uitat nici pe tine. 
Acceptă tocul acesta din piele în care să pui documentele 

pe care ţi le dă doamna Mara. Văd că se bazează pe tine la 
fel de mult ca pe Abu. 

Iosif acceptă darul recunoscător, dar privi 
întrebător spre Abu. Acesta îi înțelese îngrijorarea. 

— Aveţi dreptate, stăpâne, spuse Abu, şi nimeni nu 
este mai mulțumit decât mine. Iosif merită încrederea 
stăpânei. Se uită la toc. Este un toc foarte bun, Iosif, spuse 
el fără invidie. 

—Şi acum, care să fie darul pentru dar? Cu toţii 
zâmbiră la gluma lui Wadi. Tafik şi Butros zâmbeau cu 
ochii închişi, cu palmele desfăcute a mirare, prefăcându-se 
că nu ştiu nimic. 

— Am căutat prin toată prăvălia şi iată ce am găsit, 
Micuţo! spuse Wadi şi scoase de la spate un văl atât de 
minunat, cum Micuța nici nu-şi imaginase că există. Abu 
şi Iosif îl priviră uimiţi. Nu era dintr-un material, ci era 
țesut cu aur fin. Abu şi Iosif se apropiară, muţi de uimire. 
Micuța nu îndrăznea să-l atingă. 

Negustorii zâmbeau şi îl priveau cu aere de 
cunoscători. 

— Vrei să ţi-l punem acum, pisicuțo, sau aştepţi 
până ajungi la Jebel ed Ben? întrebă Butros. 

— Oh, domnilor, exclamă Micuța, îl pun acum, dacă 
doriţi; desigur, dacă nu vă deranjează. Văzuse că erau 
nerăbdători să o vadă cu vălul. 

Wadi îi inu oglinda ca să-și poată scoate vălul pe 
care îl purta de când se ştia; apoi îşi puse vălul cel nou. 

—0O, priviţi, spuse Butros plin de încântare, nu-i aşa 
că parcă a fost făcut pentru ea? Cu toții fură de acord. 

Wadi îi ţinea în continuare oglinda pentru ca 
Micuța să-şi poată admira în voie darul. În sfârşit, ea se 
îndepărtă de oglindă şi privi către negustori. 

— Sunteţi prea buni cu mine, domnilor. Avea 
lacrimi în ochi şi cu toții o asigurară că asta a fost dorința 
lor; că pentru ei nu era mare lucru; că era ceva peste care 
dăduseră din întâmplare în magazin. Dar Abu ştia foarte 
bine că petrecuseră probabil o zi întreagă căutând un 
asemenea dar la caravanele venite din Siria. 

După multe plecăciuni şi mulțumiri, îşi văzură în 
sfârşit de drum. Abu îi spusese lui Iosif s-o ia cu trăsura în 
josul străzii de pe care veniseră, şi se aşezară toți trei în 
față. Micuța stătea în mijloc iar cei doi bărbați şedeau pe 
margine, ca să poată sări mai uşor şi să culeagă sacii şi 
pachetele cu cumpărături de la magazinele la care îi 
lăsaseră. 

Darurile negustorilor, mai ales vălul scump şi 
frumos pe care aceştia îl oferiseră Micuţei, şi grija de a nu 
uita niciun pachet cu cumpărături, îl făcuseră pe Iosif să 
uite aproape cu totul conversaţia pe care o auzise la 
prăvălia cu cereale. De fapt, abia când ajunse la prăvălia 
cu pricina ca să-şi ia sacul cu grâu pe care îl cumpărase, îşi 
aminti dintr-o dată toată discuţia. 

Însemnase numele asasinilor şi al oraşului din care 
veneau pe lista de cumpărături pe care i-o dăduse Abu. În 
curând ultimul sac fu aşezat în trăsură şi Abu spuse că 
soarele coborâse mult şi că trebuiau să se grăbească dacă 
voiau să ajungă la timp la Jebel ed Ben. Cu o lovitură de 
bici pe spatele calului şi un plescăit din limbă, Abu porni 
în goană, pentru că drumul era bun şi voia să ajungă cât 
era încă lumină la dealul de pe drumul de la miazănoapte. 

-Ei bine, copii, spuse Abu, a fost o zi profitabilă 
pentru noi, nu-i aşa? Iosif şi Micuța fură de acord. 

— Cingătoarea e foarte frumoasă, Abu, observă 
Iosif. 

— Într-adevăr, dar negustorii nu s-au zgârcit nici 
când a fost vorba de tocul tău, declară Abu. 

—Ai dreptate, încuviință Iosif. Apoi îi făcu cu 
ochiul lui Abu. Dar e uşor să-ți dai seama pe cine au în 
vedere în primul rând. 

—Da, spuse Abu, făcându-i şi el cu ochiul, este 
foarte rău să fii bărbat. Toate acestea îi erau destinate 
Micuţei. Ea zâmbea liniştită. 

„„Lasă-i să glumească”, se gândea ea. 

Ceea ce nici unul din ei nu ştia, era că Wadi nu 
citise toată scrisoarea de la Mara. Partea pe care nu o citise 
era cea în care Mara le dădea instrucțiuni să-i caute 
Micuţei un văl la un anumit preţ şi să-l treacă în contul ei. 
Dar ceea ce nici Mara nu ştia era că negustorii puseseră de 
la ei şi că Micuța primise un văl cum nici Mara însăşi nu 
purtase vreodată. 

— Bazarul era destul de aglomerat astăzi, spuse 
Iosif. 

—Da, încuviință Abu, am auzit că unii dintre 
oamenii primului ministru făceau cumpărături pentru 
banchetul pe care acesta îl va da în cinstea regelui. Auzind 
asta, Iosif se întunecă. 

—Când va avea loc banchetul? întrebă Iosif. 

— Am auzit că mâine seară, spuse Abu. Iosif căzu 
pe gânduri. Abu observă şi îl întrebă: de ce te interesează 
atâta un banchet, Iosif, fie chiar unul în onoarea regelui? 

— Am să-ți spun când o să ajungem la drumul de la 
miazănoapte. Aici sunt prea multe urechi. Pe deal nu erau 
case aşa că losif putea să vadă orice mişcare până în 
depărtare. 

Mai era cam un kilometru până la drum şi calul, 
deja obosit, mergea la pas. Asta îi convenea lui Iosif care 
avea nevoie de timp ca să se gândească cum să-i spună lui 

Abu ce auzise, Ar fi vrut ca împreună să se gândească la o 
soluție până ajungeau acasă. 

Până să ajungă la jumătatea dealului, Iosif îi 
povestise lui Abu tot ce auzise în prăvălia de cereale, cu 
grijă să nu uite ceva, repetând cu răbdare nume şi locuri, şi 
răspunzând nenumăratelor întrebări ale lui Abu. 

-losif, spuse Abu, mă bucur că te îngrijorezi 
pentru rege şi pentru Naaman. Înseamnă că ţi-a trecut 
amărăciunea. 

—Da, Abu, spuse Iosif, când i-am auzit pe oamenii 
aceia vorbind, m-am gândit că ar fi un lucru îngrozitor să 
ridice mâna cineva asupra regelui. Ştiu că Dumnezeu a 
rânduit ca Benhadad să domnească asupra Siriei şi cred că 
tot El s-a folosit de Naaman ca să-i pedepsească pe copiii 
lui Israel din cauza neascultării lor. Dumnezeu se foloseşte 
întotdeauna de duşmanii noştri ca să ne întoarcă la El. 

— Oh, Iosif, spuse Micuța, m-am rugat ca tu să vezi 
asta. Bunicul Ruben spunea acelaşi lucru în ziua în care a 
murit. 

Abu îi privea pe cei doi cu uimire. 

— Trebuie să recunosc că acest Dumnezeu al vostru 
este deosebit. Pare să fie un Dumnezeu demn de a fi 
cunoscut. 

— Aşa şi este, Abu, spuse Iosif, aşa şi este! 

ajunseră acasă. Sacii şi pachetele erau împărțite: 
unele pentru casă, altele pentru cămară — totul pe categorii. 
Abu îi dădu Marei socoteala cu ceea ce cumpărase şi banii 
rămași, împreună cu scrisoarea de la Wadi, Tafik şi Butros. 
Îi spuse că negustorii o rugaseră s-o citească cât de repede 
poate. Micuța intră foarte mândră în casă, arătându-şi vălul 
în timp ce împărțea daruri copiilor. 

— Micuţo! exclamă Mara sincer uimită, pentru că 
văzuse pe loc că negustorii fuseseră foarte generoşi, de unde 
ai acest văl minunat? 

Micuța îl atinse uşor cu degetele şi zâmbi. 

— Cei trei negustori, Wadi, Tafik şi Butros, mi l-au 
dăruit, doamnă, explică Micuța. Să vedeți ce daruri au primit 
Iosif şi Abu, adăugă ea. 

Mara admiră cingătoarea şi tocul. 

— Se pare că aţi avut o zi foarte bună în Damasc, 
spuse ea. Văzând că toate erau gata, adăugă: Gherza vă 
aşteaptă cu cina. O să mai vorbim după aceea. 

Micuța se spălă şi pregăti copiii pentru cină, în timp 
ce Mara se retrase în camera ei ca să citească scrisoarea 
negustorilor. 

„Cinstită şi onorată doamnă”, începu ea. 
„Mulţumirile dumneavoastră binevoitoare pentru fetița din 
Israel au fost primite cu mare bucurie de umilii 
dumneavoastră servitori, iar aprecierea dumneavoastră ne 
este foarte plăcută. Copila este, într-adevăr, un giuvaier rar. 
Îi vom fi veşnic îndatorați comandantului Kurd pentru că ne- 
a prilejuit ocazia de a participa la oferirea unui asemenea dar 
unei doamne de seamă cum sunteți dumneavoastră.” 

Mara zâmbi la exagerările lor şi citi în continuare. 

„Dragă doamnă, am ajuns în stăpânirea unor 
informații foarte importante. Din propriile noastre surse, am 
auzit că se pune la cale asasinarea regelui şi acuzarea pe 
nedrept a onoratului dumneavoastră soț.” 

Ochii Marei se măriră de uimire şi mai citi o dată, ca 
să fie singură că a înțeles bine. Asasinarea regelui? Pericol 
pentru soțul ei? Scrisoarea continua. 

„Credincioşii dumneavoastră servitori Iosif şi Abu 
sunt la curent cu acest complot şi probabil că sunt foarte 
nerăbdători să vă spună. Pentru că ştim că Iosif şi Abu fac 
cumpărături întotdeauna la o prăvălie cu cereale a vărului 
nostru, am aranjat să audă despre acest plan ca din 
întâmplare. Am aflat că Iosif a fost la prăvălie. 

Ne-am gândit că dumneavoastră aveți intrare la rege, 
şi că împreună puteți face un plan ca să opriți această crimă 
odioasă şi să-i aduceți pe conspiratori în fața legii. 

Vă rugăm să ne anunțați dacă vă putem ajuta cu ceva 
în această privință. Servitorii dumneavoastră umili şi supuşi, 
Wadi, Tafik şi Butros.” 

Cu aceasta, scrisoarea se încheia. Mara se gândi 
îndelung la ceea ce citise, întrebându-se ce ar trebui să facă. 

Ştia că nu avea de ce să tulbure toată casa. Abu şi Iosif nu 
aveau să spună nimănui asemenea lucruri, şi nici Micuța. 
Imediat după cină trebuia să se întâlnească cu Abu şi Iosif, 
ca să vadă împreună ce era de făcut. Se gândea că erau 
probabil nerăbdători să-i vorbească, mai ales că nu ştiau 
conținutul scrisorii şi credeau că nu ştia nimic despre 
asasinat. 

Cu excepția Micuţei, toți servitorii mâncau în 
bucătăria mare. Micuța o ajuta să-l hrănească pe Sabra. Nu 
după mult timp, terminară de mâncat şi puseră la punct 
ultimele treburi. 

Abu şi Iosif aşezau grâul în hambar. 

— Ar trebui să vorbim imediat cu Mara, sugeră Abu. 

Verificând încă o dată totul, cei doi se îndreptară în 
sfârşit spre casă, gândindu-se cum va primi Mara veştile. 

Aşteptară la uşa din spate în timp ce soția lui Abu o 
înştiința pe Mara că Abu şi Iosif doresc să-i vorbească. 
Gherza se întoarse în curând şi îi conduse în verandă, unde 
Mara îi aştepta. Strălucirea lunii îi lumina îndeajuns, şi Mara 
n-ar fi vrut să aprindă lampa, ca să fie la adăpost de 
curiozitatea celorlalți. 

După saluturile de rigoare, Mara începu să 
vorbească. 

— Iosif, începu ea, tu şi cu Abu voiați să-mi spuneți 
despre discuţia pe care ați auzit-o în prăvălia cu cereale? 

losif şi Abu rămaseră fără grai, uitându-se unul la 
altul. 

Mara îi privea zâmbind. 

—Cei trei negustori au aranjat ca voi să auziți 
discuţia, ştiind că unul din voi va trece pe acolo. S-a 
întâmplat să fii tu acela, Iosif. Negustorii s-au asigurat că ai 
auzit totul. S-au gândit că informaţiile sunt mai în siguranță 

în mintea ta decât într-o scrisoare. Acum, spune-mi ce ai 
auzit exact. 

Iosif îi povesti cu exactitate planul şi numele 
asasinilor din Alep. 

— Până acum, spuse Mara, nu avem nicio dovadă că 
primul ministru este și el implicat. Nu a fost niciodată 
prietenul soțului meu, dar nu i-a fost nici duşman. Să-i 
vorbeşti regelui despre asta nu e atât de uşor pe cât pare. 
Dacă i-aş da unuia dintre voi o scrisoare pentru rege, ați fi 
urmăriți şi scrisoarea nu ar mai ajunge niciodată. 

-Nu ați putea să-l rugați pe rege să vină la Jebel ed 
Ben, pentru un motiv urgent? sugeră Abu. 

—Nu, spuse Mara, mă tem că orice încercare de a 
comunica cu regele ar fi interceptată. 

Propuneri şi contra-propuneri au fost dezbătute şi 
respinse pe rând. Erau fie prea riscante, fie sortite eşecului. 
În sfârşit, Mara spuse: 

— Trebuie să merg la banchet. 

Servitorii nu şi-ar fi imaginat niciodată că Mara s-ar 
putea gândi la aşa ceva. De când se îmbolnăvise Naaman, nu 
mai ieşise de la Jebel ed Ben. 

Cu cât se gândea mai mult la această soluţie, cu atât 
îi plăcea mai mult. Ar fi măgulit puţin mândria primului 
ministru. Prezenţa ei ar fi fost considerată cireaşa de pe tort. 
Mara dăduse şi ea banchete şi ştia cât de bine primit era un 
musafir neobişnuit. 

—O să vă dau imediat o scrisoare, le spuse Mara 
celor doi bărbați. Vreau să călăriți până la Damasc, să vă 
asiguraţi că ajunge în mâna primului ministru şi să nu 
aşteptaţi un răspuns. Abu, ştii unde se află casa primului 
ministru, nu-i aşa? 

Abu o asigură că ştie. Amândoi se scuzară şi plecară 
să-şi pregătească caii. În mai puţin de o jumătate de oră erau 
gata. 

Când se întoarseră în casă, Mara terminase 
scrisoarea şi o mai citea o dată înainte de a o trimite: 

„Preacinstite prim ministru al lui Benhadad, regele 
Siriei, am avut plăcerea să aflu că îl onorezi pe rege, dând un 
banchet în cinstea lui. După cum ştii, a fost foarte binevoitor 
cu umila sa servitoare în timpurile acestea de restrişte. 

Domnule prim ministru, ştiu că nu m-ai inclus pe 
lista invitaţilor la banchet deoarece nu am mai călătorit de la 
nenorocirea care s-a abătut asupra soțului meu; totuşi, copiii 
sunt mari acum şi pot fi lăsaţi în grija servitorilor, iar eu 
consider participarea la acest banchet o dublă încântare: o 
dată datorită organizatorului şi în al doilea rând deoarece 
este dat în onoarea ilustrului nostru rege. Fiindcă suntem 
vechi prieteni, ştiu că vei găsi un loc la banchet şi pentru 
mine. 

Au trecut multe luni de când nu l-am văzut pe iubitul 
nostru rege. Va fi o mare surpriză ca şi el să mă vadă la 
banchet, ştiind cât de izolată am stat la Jebel ed Ben. Voi 
sosi la palat cu o oră mai devreme. Transmite-i regelui 
rugămintea mea de a-l vedea cu câteva minute înainte de 
începerea banchetului, pentru ca prezența mea neaşteptată să 
nu-i distragă atenția de la festivități. lartă-mă că te deranjez 
la o oră atât de târzie; abia astăzi am aflat despre banchet. 

Servitorii mei nu aşteaptă un răspuns. Sperând că 
banchetul va avea un succes răsunător, rămân umila ta 
servitoare. Mara, soția lui Naaman, generalul armatei 
regale.” 

Mara nu le citi scrisoarea celor doi servitori, ci i-o 
înmână lui Abu şi le ură drum bun, recomandându-le să fie 
atenți. 

RIMUL ministru nu apucase să se culce încă. 

Tocmai venise de la palat, unde avusese o 
ultimă întâlnire cu bucătarii şi cu servitorii, asigurându-se 
că totul e gata pentru banchet, acum când nu mai rămăsese 
decât o zi. Tot acum stabilise şi ordinea oaspeților la masă 
conform protocolului, oaspeții de seamă alături de rege, 
cei mai puţin importanți în coada mesei. Fiecare detaliu 
era important şi chiar dacă ştia că avea oameni de 
încredere care să se ocupe de toate, nu reuşea să se 
liniştească. 

Cumpărase numai lucruri de calitate. Decorațiunile 
erau foarte colorate şi i se promisese că le vor aranja într- 
un mod nou, neobişnuit. Mâncarea avea să fie minunată, 
pregătită desăvârşit şi servită cu grație şi eleganță. 
Distracţia era garantată. Oamenii de afaceri cei mai de 
succes, arhitecții la modă şi meseriaşii cei mai vestiți 
fuseseră invitați împreună cu soțiile. Era adevărat că unii 
aveau mai mult de una, conform obiceiului timpului, dar 
discreția îi obliga să nu aducă decât una la banchet. 

Primul ministru era în biroul său, verificând încă o 
dată listele cu invitați. 

— Mai am nevoie de ceva, se gândi el. Vreau ca tot 
ce va fi să-l impresioneze pe rege. Planurile şi pregătirile 
pot să fie excelente, dar fără ceva neobişnuit, lumea se 
plictiseşte. Dar de unde să iei neobişnuitul? Nu pot să 
aranjez să se întâmple ceva, îşi spuse el. Nu, nu îndrăznesc 
să fac asta. Regele şi-ar da seama că am făcut totul ca să-l 
impresionez şi nu l-ar mai interesa nimic. Poate că se va 
ivi ceva până mâine. Tot ce pot face e să sper. 

În timpul acesta, auzi un servitor bătând la uşă. 
Ministrul deschise uşa şi servitorul anunță: 

— Au sosit doi oameni de la Jebel ed Ben, stăpâne. 

În timp ce se îndrepta spre uşa din faţă, ministrul 
se întreba ce veşti îi trimitea oare doamna Mara. 

— Domnule, spuse Abu, noi suntem Abu şi Iosif, 
servitorii doamnei Mara, soţia lui Naaman, generalul 
armatei regale. Ministrul schiță un gest de recunoaştere şi 
Abu continuă. Ni s-a spus să vă dăm această scrisoare din 
partea stăpânei noastre. 

Primul ministru luă scrisoarea iar Abu îşi completă 
explicațiile. 

—Ni s-a poruncit să ne întoarcem imediat ce ne 
asigurăm că scrisoarea a ajuns în mâinile domniei voastre, 
aşa că acum, dacă ne permiteți, domnule, vom pleca. Cu o 
plecăciune adâncă, plecară amândoi. 

Ministrul citi scrisoarea cu mare interes. Interesul 
îi crescu şi mai mult când se gândi la urmările ei. 

—Asta e! descoperi el. Ce ar putea fi mai 
neobişnuit? Popularitatea de care se bucură Naaman nu a 
scăzut deloc de când se află în fruntea armatelor regale. 
De când s-a descoperit că are lepră şi continuă să conducă 
armatele în ciuda acestei boli îngrozitoare, admirația 
pentru el a crescut. Nu l-a onorat chiar regele? A trecut 
vreo săptămână fără ca regele să se intereseze de sănătatea 

lui şi în special de sănătatea familiei sale? Nu a construit 
el cea mai invidiată casă din toată Siria pentru soţia lui 
Naaman şi pentru copiii lui? Într-adevăr, regele nu 
încetase să caute noi moduri de a o mângâia pe Mara de 
pierderea tovărăşiei soțului ei. 

Mintea sa de diplomat cântărea toate posibilele 
avantaje pe care le putea scoate din această chestiune. Se 
hotărî în sfârşit ca la sosirea Marei să o însoțească el însuşi 
în sala tronului. Ştia că va fi nevoie de nişte schimbări în 
aranjarea locurilor la masă, dar merita. 

Mara se trezise de dimineață, după o noapte în care 
dormise foarte puţin. Faptul că nu ştia cum primise primul 
ministru scrisoarea şi dacă era şi el amestecat în complot o 
ținuse trează jumătate de noapte. Oare scrisese tot ce 
trebuia în scrisoare? Primul ministru trebuia să-i onoreze 
cererea de a avea o scurtă discuţie cu regele. 

Abu şi Iosif se întoarseră puţin înainte de miezul 
nopții, aşa cum se aştepta, şi acum făceau ultimele 
pregătiri pentru călătorie. Plecarea Marei fusese anunțată 
pentru această dimineaţă şi toate lucrurile fuseseră duse la 
trăsură. Iosif urma să conducă trăsura iar Abu să-i 
însoțească pe cal; uneori o lua înaintea lor, alteori rămânea 
în urma trăsurii. 

Asigurându-se că fiecare din cei rămaşi ştia ce are 
de făcut, Mara, Abu şi Iosif porniră în curând pe drumul 
Damascului spre palatul lui Benhadad. Călătoria decurse 
fără probleme şi ajunseră la timpul prevăzut. Mara 
calculase durata exactă a călătoriei, ajungând la ora la care 
dorise. 

Primul ministru ordonase câtorva servitori să 
aştepte sosirea Marei şi ea fu foarte mulțumită de această 
primire curtenitoare. În curând se afla într-o bibliotecă 
spațioasă şi răcoroasă, aşteptând porunca regelui. Abu şi 

Iosif o lăsară în siguranță în mâinile servitorilor şi se 
retrăseseră cu trăsura şi caii într-un loc de unde puteau 
vedea intrarea, în eventualitatea că va mai avea nevoie de 
serviciile lor. 

Primul ministru plecase să-l anunțe pe rege de 
sosirea Marei şi solicitarea ei. Benhadad nu o lăsă să 
aştepte. Primul ministru se întoarse repede şi îi spuse 
Marei să-l urmeze. În acest timp, Mara avu sentimentul că 
primul ministru nu era în niciun fel amestecat în complotul 
împotriva regelui, dar îşi aminti că trebuie să fie 
prevăzătoare. Nu trebuia să-l amestece deloc pe primul 
ministru atunci când îi va spune regelui. Va şti el ce să 
facă şi în cine să aibă încredere, 

—Maiestatea voastră, doamna Mara, soţia lui 
Naaman, generalul armatei regale, anunță primul ministru. 

Mara făcu o plecăciune adâncă. 

— Maiestatea voastră, spuse ea. Regele se pregătise 
pentru banchet şi era foarte elegant îmbrăcat. Avea o 
înfăţişare binevoitoare şi zâmbea. Se apropie de ea cu 
mâinile întinse. 

-Dragă Mara! spuse Benhadad. Ridică-te, draga 
mea. Ce pot face pentru tine? M-am bucurat foarte mult 
când primul ministru mi-a spus că te invitase la banchet în 
taină. Sunt încântat! Apoi îi spuse ministrului: îţi 
mulțumesc. Te voi chema imediat ce terminăm discuţia. 

-Maiestatea voastră, începu Mara, mă tem că m- 
am autoinvitat la banchet. Primul ministru m-ar fi invitat 
fără îndoială dacă ar fi ştiut că vreau să vin, dar am venit 
mai mult pentru a vă vorbi decât pentru festivități. Sunteţi 
sigur că nu ne aude nimeni? spuse ea privind în încăpere. 

Regele deveni serios. Nu bănuia ce ar fi vrut să-i 
spună Mara, dar nota de îngrijorare care îi străbătea vocea 
îl făcu să închidă cu grijă uşa. 

— Acum, spuse Benhadad, sunt sigur. Despre ce 
este vorba? 

Mara se gândi puţin, cântărindu-şi cuvintele, apoi 
spuse: 

—Maiestatea voastră, sunt în posesia unor 
informații care mă fac să cred că viața domniei voastre 
este în pericol, ca şi reputația soțului meu. 

Aceste veşti îl tulburară pe rege. 

— Doamnă, spuse el cu o voce schimbată, de unde 
ați obținut aceste informaţii? Puteţi să-mi dați nişte nume? 
Ştii timpul sau locul? Întrebările urmau una după alta, 
speriind-o puțin pe Mara. 

— Maiestate, îl asigură Mara, o să vă spun tot ce 
ştiu. De când am auzit, singura mea dorinţă a fost să vă 
spun despre asta. Ştiu că domnia voastră va şti ce să facă. 

Mara îi povesti lui Benhadad cum reuşise să afle 
despre complot, numele bărbaţilor din Alep, numele 
stăpânilor de caravane care se aflau în spatele lui şi 
numele credincioşilor negustori care îi descoperiseră 
complotul. 

-M-am gândit că nu pot avea încredere în nimeni 
altcineva şi am venit direct la maiestatea voastră, explică 
Mara. 

—Şi ai avut dreptate, draga mea, exclamă regele. 
Sunt timpuri în care regele nu ştie cine îi este credincios şi 
cine nu. Benhadad se gândi un timp la ceea ce aflase, 
punându-i câte o întrebare Marei. Când i se păru că aflase 
tot ce era de aflat, deschise uşa şi spuse unui servitor să îl 
cheme pe primul ministru. Acesta veni imediat şi o 
conduse pe Mara înapoi în bibliotecă, unde ea aşteptă până 
veni un servitor care o duse în sala banchetului. 

Benhadad se hotărî să-şi schimbe hainele. După ce 
se termină de îmbrăcat, deschise uşa dormitorului şi privi 

înăuntru. Fu mulțumit să vadă acolo un bătrân care era în 
palat de când fusese el proclamat rege. Îl chemă în cameră. 
După ce intră, îi spuse: 

—Fără să te vadă nimeni, du-te şi spune-i lui 
Roşek, garda mea personală, să vină în camera mea. 

După puţin timp, bătrânul servitor apăru însoţit de 
Roşek. 

- Foarte bine, spuse regele. Acum, mai fă asta de 
încă patru ori. Vreau să-mi mai aduci încă patru oameni în 
acelaşi fel în care l-ai adus pe Roşek. Regele îi spuse 
numele iar servitorul plecă să-i îndeplinească ordinul. 

ARELE hol al palatului adăpostea cu uşurinţă 

cei cinci sute de invitați, camera de primire a 
servitorilor şi spaţiul de distracţii. Primul ministru alesese 
cu mare grijă invitații şi acum aceştia soseau cu mare alai, 
înveşmântați în straie bogat colorate; cu siguranță, toți 
croitorii din Damasc şi din împrejurimi fuseseră ocupați 
până peste cap în ultimele săptămâni cu aceste toalete 
costisitoare. Doar se ştia că una dintre ocupațiile favorite 
ale mesenilor, mai ales al doamnelor, era să studieze 
hainele celorlalte doamne, lăudându-le în față şi 
criticându-le pe la spate. 

Brocarturi, mătăsuri, dantele şi broderii, toate 
împodobite cu bijuterii şi înfrumusețate cu pietre 
prețioase, se învolburau în toate culorile curcubeului, 
scânteind în mii de raze de lumină. 

Regele şi regina şedeau în capul mesei alături de 
primul ministru şi de soţia acestuia, iar în fața lor se aflau 
ceilalți curteni însoțiți de frumoasele lor doamne. Masa era 
aşezată de-a lungul peretelui, astfel că mesenii puteau 
admira minunatele grădini ale palatului, care îşi trimiteau 
miresmele prin ferestrele larg deschise. Un baldachin 

bogat împodobit acoperea locul unde stăteau regele şi 
regina. Panglici azurii de satin unduiau ușor în jurul lor, 
astfel încât şi cel mai îndepărtat mesean să ştie unde stătea 
regele şi regina. 

Cu excepția celor care stăteau alături de rege, toți 
ceilalți meseni erau aşezaţi cu fața spre el şi spre regină. 
Steaguri purpurii erau drapate în fața mesei regelui, legate 
cu şireturi aurii şi panglici albastre. Celelalte mese erau 
împodobite şi ele, dar mai simplu. 

Primul ministru dispusese ca doamnele să stea una 
lângă cealaltă şi la fel şi domnii, de dragul conversaţiei. 
Cu cât erai o persoană mai însemnată, cu atât mai aproape 
stăteai de rege. 

După ce toată lumea se aşeză, se văzu că mai 
rămăsese un loc liber la masa din faţa regelui şi alte şase la 
dreapta lui. Toată lumea începu să murmure. 

— Cine îndrăzneşte să întârzie la un banchet în 
onoarea regelui? De ce nu s-au ocupat de chestiune înainte 
ca să nu fie atât de evident? 

Dar primul ministru era cel care poruncise ca locul 
să rămână liber până când toată lumea se aşezase, şi acum 
maestrul de ceremonii o conduse pe Mara acolo. Când 
mesenii observară că regele îi zâmbea atât de binevoitor, 
îşi dădură seama că era o persoană foarte importantă, şi 
vestea trecu din gură în gură cu iuţeala unui fulger: 

—E Mara, soţia lui Naaman! 

Un timp, li se îngădui să-şi şoptească unul altuia ce 
ştiau sau voiau să ştie despre ea, iar cei care se aflau în 
apropierea ei o salutară şi îi spuseră cât de mult se bucură 
să o vadă. Apoi, trompetele anunţară începutul 
festivităților. O voce anunță cuvântarea primului ministru, 
şi acesta începu. 

—Cinstiţi şi onorați oaspeţi, spuse el cu voce 
răsunătoare, am privilegiul fericit să vă invit ca, în sala 
aceasta minunată destinată banchetelor, să vă alăturați mie 
în glorificarea cuceritorului popoarelor, protectorului 
națiunilor şi regelui Siriei, măreţul Benhadad. Sala se 
cutremură de vuietul aplauzelor. 

Nu este el cel ce ne-a oferit pacea cu vecinii noştri? 
Nu a garantat el protecția pentru toate caravanele care trec 
prin ţară? continuă el. Nu ne oferă nouă, toți negustorii şi 
meseriaşii, tot ce e mai bun din mărfurile lor? Toate le 
datorăm nobilului şi  mărețului nostru conducător, 
Benhadad, regele Siriei! 

Mâncarea era servită din belşug iar servitorii se 
îngrijeau ca paharele şi cupele să fie mereu pline. Platouri 
cu aperitive erau aşezate din loc în loc, astfel încât mesenii 
să nu aştepte până când se serveau felurile principale. 

Fură aduse fripturile, multe şi felurite: miel, vițel şi 
porc, garnisite cu sosuri şi salate apetisante. Cântecele 
muzicanților se împleteau cu zgomotele vesele ale 
conversaţiilor, dovedind atmosfera plăcută care domnea, 
îmbinând eleganța cu buna înțelegere într-o noapte de care 
toți cei prezenţi îşi vor aminti toată viața lor cu plăcere, 
povestindu-şi impresiile rudelor şi prietenilor. Era o ocazie 
foarte bună ca să-ți faci noi cunoştinţe şi să le 
împrospătezi pe cele vechi. Aici se încheiau afaceri şi 
tranzacții care, în viitor, aveau să se dovedească foarte 
profitabile. 

Benhadad îi cunoştea pe toți, proprietari de 
caravane, negustori din bazar, schimbători de bani, 
intermediari şi arhitecţi — pe fiecare din ei. Ochii lui se 
opreau asupra fiecărei mese. Îi întâlnise pe fiecare în 
această sală sau chiar în sala tronului. Nu-şi amintea 
numele tuturor, dar ştia dacă erau soldați sau negustori, 

meseriaşi sau schimbători de bani. Toate chipurile erau 
fericite. Asta îl bucura. 

Primul ministru nu cruțase nimic ca să facă din 
acest banchet o noapte memorabilă. Se bucura regele, dar 
s-ar fi bucurat şi mai mult fără veştile pe care i le adusese 
Mara. Se pregătise însă pentru orice, oricât de grav ar fi 
fost. Ştia că nu trebuia să-şi dea pe față îngrijorarea, nici 
să-şi mărească numărul gărzilor pentru că astfel cei care 
voiau să-i ia viața şi-ar fi dat seama că planurile le-au fost 
descoperite. Benhadad voia să stârpească răul din rădăcină 
în seara aceasta. Erau atât de multe în joc! 

Nu-i venea să creadă că primul său ministru ar fi 
putut fi implicat şi el în acest complot, dar această 
posibilitate exista totuşi. Spera să nu fie. Aprecia mult 
eforturile pe care acesta le făcuse cu banchetul, ca şi 
primirea inteligentă făcută Marei. Fără să fie anunțată 
oficial, aceasta se aflase totuşi în atenția tuturor. Mara 
arăta bine, mai strălucitoare şi mai veselă decât o văzuse el 
vreodată de când se aflase că Naaman avea lepră. 

Primul ministru organizase cea mai bună distracție. 
Muzica era foarte bună, cântând tare când nu mai era 
altceva şi scăzând până la murmur când evoluau acrobaţii, 
Jonglerii sau luptătorii, accentuând suspansul cu bătăi de 
tobă sau anunțând cu o lovitură de chimval că jocul era 
gata. Pentru actori, înălțase o platformă într-un colț, ca să 
fie văzuţi de toată lumea şi să nu încurce servitorii. 
Mesenilor li se aducea mereu mâncare şi băutură din 
belşug. 

Mara era liberă să urmărească tot ce se întâmpla în 
sală deoarece nimeni nu se aştepta ca ea să vorbească prea 
mult şi nici ea nu avea prea mult chef de vorbă, fiind 
îngrijorată pentru rege. 

N-ar fi vrut să-l alarmeze pe rege degeaba. Îi 
admira foarte mult stăpânirea de sine. Stătea atât de liniștit 
de parcă n-ar fi ştiut nimic despre odiosul complot. 

După ce îi privi pe toți mesenii cât îi permitea 
bunul simţ, îşi mută privirea asupra celorlalți: servitori, 
acrobaţi, luptători, muzicanți — nici unul nu scăpă 
observaţiilor ei. Toţi păreau să-şi vadă de treabă. Totul 
părea să fie în ordine. Sigur îi scăpa ceva. Oamenii din 
Alep puteau fi ascunşi oriunde, după orice draperie şi în 
orice cotlon. Nu, trebuiau să fie în primul plan, în fața 
tuturor, fără ca nimeni să nu bănuiască nimic până aveau 
să lovească. Dar unde? 

Mara se gândi la tot ce văzuse. Parcă ar fi căutat 
acul în carul cu fân; acum îl vedea, acum dispărea. Mai 
examină o dată toată sala, începând cu orchestra. 

-Să vedem, se gândi ea, m-am uitat la toată 
orchestra; acum trebuie să mă uit la fiecare muzicant în 
parte şi să văd care cântă şi care nu. Nu vreau să o iau 
razna dar măcar o să am cu ce-mi ocupa mintea. În partea 
instrumentelor cu coarde se aflau patru harpişti şi patru 
chitariști, dar unul dintre harpişti şi unul dintre chitarişti 
nu cântau la fel ca ceilalți. Îi privi mai atent. Ciupeau 
coardele cu o mână, dar nu îşi țineau instrumentele cu 
cealaltă mână, cum făceau tovarăşii lor. 

Era posibil ca aceştia să fi fost nişte rude de-ale 
muzicanților, luaţi în orchestră ca să se distreze şi ei la 
banchet cu ceilalți cântăreţi. O să se uite mai bine la ei. 

Acum reveniseră jonglerii. Mara îi privi înciudată, 
nervoasă că i-au întrerupt observaţiile. 

Stai! Nu erau aceiaşi jongleri de mai înainte! Oh, 
nu mai avea timp să dea alarma! Aceştia erau 
neîndemânatici, ceilalți erau experți, se prefăceau doar 
pentru a stârni râsul spectatorilor. Platforma de spectacol 

era situată în aşa fel încât Mara putea fi văzută de rege. 
Oare unde se uita regele? Oh, trebuia să se uite la ea! 
Trebuia! 

Mara îşi ridică mâna spre față, atentă să nu o 
observe altcineva. Benhadad râdea şi privea în sală, apoi 
din nou la jongleri. 

—Ce-i asta? Mara încearcă cumva să-mi atragă 
atenţia? Se încruntă. Eu nu trebuie să mă încrunt. Trebuie 
să râd în continuare. Îmi şopteşte ceva. Jonglerii! 
Jonglerii! Da, asta spune! 

Benhadad se uită din nou la spectacol. Până acum 
le privise mâinile; acum le privi fețele. 

-—Da, se gândi el, ştiu fețele astea. Le-am mai 
văzut. Sunt din Alep! 

— Gărzi, strigă Benhadad, puneţi mâna pe ei! 

Pregătirile regelui nu fuseseră zadarnice. Gărzile 
năvăliră asupra asasinilor atât de repede încât şi spectatorii 
şi actorii încremeniră. Oamenii din Alep abia avură timp 
să-şi scoată jungherele ascunse în haine, dar amenințarea 
gărzilor înarmate şi situaţia lor lipsită de speranţă îi făcură 
blânzi ca nişte mieluşei. Totul se sfârşi foarte repede. 
Regele privi în jur şi observă mulțumit că toate ieșirile 
erau bine păzite. 

Benhadad se uita la presupuşii săi atacatori cu un 
zâmbet mulțumit. În sală domnea o tăcere de mormânt. 
Ochii regelui se îngustară când vorbi. 

—Vă scutiți de multe ore de chin în camera 
torturilor dacă spuneţi acum numele celor care v-au plătit 
să-mi luaţi viața! 

Cei doi bărbaţi se uitară unul la altul, gândindu-se 
la situaţia lor, apoi arătară spre doi bărbați, unul aşezat la 
masa din spatele Marei, iar celălalt la masa din dreapta ei. 
Erau perşi, poate chiar proprietarii de caravane despre care 

îi scriseseră negustorii. Perşii săriră în picioare şi priviră 
disperaţi în toate părțile, căutând o cale de scăpare. Gărzile 
îi înhățară imediat şi îi târâră în fața regelui. Benhadad se 
uita țintă la ei. Perşii se uitau în toate părţile, încercând să- 
i evite privirea. 

-Mai sunt şi alţii? întrebă regele amenințător. 
Vreau să ştiu totul chiar acum. 

—Nu, maiestatea voastră! se văitară perşii. Suntem 
doar noi! Îţi implorăm mila, înălțimea ta! 

Pe chipul lui Benhadad se puteau citi multe, dar 
mila lipsea cu desăvârşire. 

NTEROGATORIUL dur la care fură supuşi 
asasinii şi cei doi perşi nu aduse nimic în plus 

față de ceea ce regele ştia deja. Când văzu că nu mai poate 
scoate nimic de la ei, regele porunci să fie spânzurați într- 
un loc în care toată lumea să-i vadă şi să se teamă. 

Benhadad fu mulțumit să afle că nici unul din 
miniştrii săi nu era implicat. Cei doi muzicanți 
neîndemânatici care atrăseseră atenția Marei se dovediră a 
fi doi soldaţi pe care însuşi regele îi aşezase acolo ca să 
observe toate mişcările din sală. Dar nici măcar ei nu 
observaseră schimbarea jonglerilor, astfel că, dacă Mara 
nu l-ar fi avertizat pe rege, lucrurile s-ar fi petrecut altfel. 
Doi arcaşi aşteptau cu săgețile în mână şi i-ar fi omorât pe 
cei doi asasini imediat ce aceştia ar fi scos jungherele, dar 
atunci regele n-ar mai fi ştiut niciodată cine îi plătise. 

Regele îşi luase şi el însuşi măsuri de prevedere şi 
îmbrăcase armura de zale pe sub haine, ca s-o poată apăra 
pe regină dacă atacatorii se apropiau mai tare. 

Acum că totul trecuse, Benhadad privea Damascul 
pe fereastra sa preferată şi se gândea la întâmplările din 
ultimele zile. 

— A fost un lucru curajos şi dezinteresat din partea 
doamnei Mara, se gândi el. Nici măcar nu ştia dacă voi 
dori să o primesc în audiență. Cu siguranță se temea că 
cineva din interiorul palatului era implicat în trădare. Dar 
această femeie de aur, în ciuda tuturor nenorocirilor care 
au lovit-o, şi-a asumat un asemenea risc şi a venit aici să 
mă avertizeze. Cei doi ucigaşi din Alep erau profesionişti; 
ar fi putut avea succes şi aş fi fost deja îngropat dacă ea nu 
m-ar fi avertizat. 

Benhadad se gândi mai departe. 

-Ce aş putea face pentru ea? Mă simt atât de 
neputincios fiindcă nu-i pot da ce-şi doreşte cel mai mult: 
un soţ sănătos. Naaman nu a mai fost de mult timp la Jebel 
ed Ben. Spune că nu face decât s-o supere pe Mara când îl 
vede aşa, dar cred că ea ştie totul şi înțelege. 

Pe măsură ce se gândea mai mult timp la asta, în 
mintea lui Benhadad începu să ia ființă un plan. Împărți 
porunci oamenilor săi de încredere, care la rândul lor 
împărțiră porunci celor din subordinea lor. Benhadad avea 
să-i ofere Marei şi familiei ei un banchet! 

-Să vedem, se gândi el, o să invit... nu! O să 
poruncesc! Asta e. O să poruncesc curtenilor care îi 
cunosc pe Naaman şi Mara să vină la banchet. O să pun să 
se întindă corturi şi baldachine în grădina de la Jebel ed 
Ben. O să poruncesc să fie aduse câteva cuşti cu animale 
ca să le vadă copiii. Toţi invitaţii îşi vor aduce familiile, 
copiii lui Naaman văd atât de puţini copii. 

Benhadad nu ştia ce să mai facă în plus. 

-Să vedem, trebuie să-i spun Marei printr-un 
mesager că doresc să folosesc grădina ei pentru o 
petrecere cu prietenii mei, la care o invit şi pe ea şi familia 
ei, într-o anume zi. Aşa mă asigur că va fi acasă. Nu vreau 
ca surpriza să fie prea mare. Vor fi acrobaţi şi muzicanți, 

jongleri şi magicieni. Da, e o idee foarte bună! O să 
comand o trăsurică specială pentru Kalil. Şi cred că 
surioara lui este destul de mare ca să aibă poneiul ei. 

Sosise şi ziua banchetului şi totul fusese pregătit. 
Era o zi caldă şi senină; cerul era albastru-azuriu; o adiere 
uşoară răcorea aerul şi unduia panașele cailor. Toţi cei 
chemaţi se întâlniseră la palat ca să meargă împreună la 
Jebel ed Ben. Erau aproape două sute de oameni cu tot cu 
servitori. Benhadad şi primul ministru verificaseră lista şi 
aleseseră personal pe cei invitaţi. Stabiliseră o limită, 
renunțând la mulți pe care, cu altă ocazie, i-ar fi invitat. 
Rămăseseră doar cei care îi admirau mult pe Naaman şi 
Mara, alături de subordonații lui Naaman, cum era 
comandantul Kurd şi soția sa. 

Damascul era în fierbere. Ce se întâmpla? Nu se 
auzise nimic despre o sărbătoare. Unde pleca regele? 
Copiii alergau în urma alaiului, fără să-şi asculte părinții 
care îi chemau înapoi, iar câinii lătrau manifestându-şi 
indignarea față de o asemenea agitație neobişnuită. 

Mara ştia doar că regele aduce un grup de curteni 
la Jebel ed Ben ca să-i distreze. Grădina era destul de mare 
ca să adăpostească petrecerea şi să mai rămână loc şi 
pentru copii, dacă ar fi vrut să se joace. Chiar dacă ştia că 
era şi ea invitată, habar nu avea că petrecerea era dată în 
cinstea ei. Ziua fixată de rege sosise şi la Jebel ed Ben 
toate erau gata. 

Servitorii de la fermă munciseră neobişnuit de mult 
de câteva zile, bărbaţii afară şi femeile înăuntru. Mara nu 
ştia dacă regele va dori să intre şi în casă, dar nu voia să 
rişte. Dacă intra, trebuia să vadă că darul lui era tratat cu 
cel mai mare respect. 

Kalil îi auzi cel dintâi. Sări pe ponei şi dădu fuga 
pe deal ca să vadă alaiul. Nu văzuse niciodată atâția 

oameni. Se întoarse în grabă la mama lui ca să-i spună ce 
văzuse. 

Benhadad poruncise trompetiştilor să sune din 
trâmbiţe imediat ce alaiul ajunsese în josul dealului pentru 
ca cei de la Jebel ed Ben să fie avertizați de sosirea sa. 
Când vor ajunge în vârful dealului, familia şi servitorii vor 
fi pregătiți să-i întâmpine. 

Regele şi regina ieşiră de sub baldachin şi o 
salutară pe Mara. Aceasta îşi dădu seama cu uimire că 
petrecerea era dată în onoarea ei. Îl invită pe Benhadad și 
pe regină în casă şi în curând toți trei erau aşezaţi pe 
verandă, privind apele învolburate ale Abanei. Servitorii 
aşezau corturile, baldachinele şi platformele. Bineînţeles 
că Kalil nu putu fi stăpânit mult timp. Mara fu obligată să 
o trimită pe Micuța după Iosif ca să-i dea instrucțiuni în 
privinţa lui Kalil. 

Când Iosif intră pe verandă ca să vadă ce doreşte 
Mara, ea îl prezentă regelui. 

— Înălțimea voastră, spuse Mara, acesta este Iosif, 
unul dintre servitorii mei care m-a ajutat să vă salvez 
viaţa. 

Iosif se înclină şi spuse: 

— Maiestatea voastră. 

Observase că Mara folosise cuvântul „servitor” în 
loc de „rob” sau „sclav”. 

- Iosif, declară regele, se pare că am o datorie față 
de tine. 

— Asigurarea că maiestatea voastră e în siguranță 
este cea mai bună răsplată, îl asigură Iosif. 

— Mulţumesc, Iosif, spuse Benhadad. Cu toate 
acestea, o să găsesc o cale de a-ţi arăta aprecierea mea. 

Benhadad se întoarse spre Mara. 

-Draga mea, cred că tânărul nostru Kalil are 
nevoie de ceva special care să-l țină ocupat până se 
instalează corturile. Întorcându-se spre Iosif, spuse: cu 
permisiunea doamnei Mara, du-l pe Kalil în spatele 
grajdurilor şi vei găsi ceva pregătit pentru el. 

Kalil nu mai putea de nerăbdare. Îşi amintea ziua 
în care regele îi adusese poneiul, aşa că păşea deja voios 
spre uşă, dar Iosif îşi dădu seama că regele nu terminase 
cu ei, şi îl opri. Benhadad continuă: 

— Dina, am pregătit ceva şi pentru tine. 

Fetița nu se putea hotărî dacă trebuia să rămână 
cuminte şi să moară de curiozitate sau să plece cu Iosif şi 
fratele ei. 

—Ei bine, spuse Benhadad, zâmbind mai cald ca de 
obicei, afară cu voi! Plecaţi să vedeți ce v-am adus! 

Iosif se înclină cât de bine putu şi cei trei curioşi 
ieşiră din verandă. Regele zâmbi ştiind ce vor găsi, şi urmă 
apoi o avalanşă de explicaţii din partea regelui şi de 
mulțumiri din partea Marei. 

Hotărâseră ca banchetul să aibă loc în fața casei. 
Aici grădina se întindea până la râu şi regele putea 
supraveghea toate pregătirile. După numai o oră, totul era 
gata. Maestrul de ceremonii îi dădu raportul regelui şi 
acesta o invită pe Mara să-l însoțească pe el şi pe regină la 
banchet. 

Maestrul de ceremonii avusese grijă de tot. Regele 
ocupa un cort colorat plasat în centru, cu vedere asupra 
tuturor corturilor, dispuse în semicerc la dreapta şi la 
stânga lui. Corturile muzicanților, care urmau să cânte 
toată ziua, aveau să fie lăsate deschise, dar corturile care 
adăposteau acrobații, vrăjitorii, jonglerii şi îmblânzitorii de 
animale erau ţinute închise până în momentul 
spectacolului. Publicul nu ştia niciodată ce cort se va 

deschide şi ce vor vedea. Bineînţeles, asta mărea 
suspansul. 

În dosul dealului erau ţinute fiarele. Benhadad se 
asigurase să fie animale pe care copiii nu le mai văzuseră 
niciodată. Era un leu, un leopard, un urs, un babuin şi încă 
alte câteva feluri de maimuțe. 

În partea dreaptă a semicercului, lângă râu, se afla 
o bucătărie în care se învârteau frigări uriaşe, pe care un 
bucătar gras le întorcea de pe o parte pe alta. Arome 
apetisante pluteau în aer, făgăduind un prânz îmbelşugat. 
Mirosurile ajungeau până la animale, şi începură răgetele. 

Benhadad privi în jur. Corturile erau pline de 
invitați. Uşile erau deschise şi îi vedea pe toți. Se bucura la 
fel de mult văzându-le încântarea, pe cât se bucura privind 
spectacolul. Kalil era fermecat. Părăsise trăsurica fără 
tragere de inimă ca să-şi ocupe locul în rândul 
spectatorilor, alături de mama sa, iar Dina abia învățase să 
încalece fără ajutorul lui Iosif, dar acum râdeau amândoi 
cu hohote. Mara era încântată văzând că se distrau atât de 
bine. 

Cine s-ar fi gândit că dealul de pe Abana va 
adăposti un asemenea spectacol?! Acrobaţii săreau din 
cort în cort cu îndemânare, legănându-se, balansându-se, 
zburând prin aer, făcând tumbe şi sărind. Muzicanţii ştiau 
exact cum să accentueze suspansul cu bubuituri de tobă şi 
chimval. 

Când acrobaţii îşi terminară numărul, dresorii de 
câini veniră pe platformă şi oferiră un spectacol minunat; 
apoi apăru un magician care vrăji asistența. Când şi aceştia 
intrară în corturi, acrobaţii veniră înapoi îmbrăcaţi în 
clovni şi făcură o mulțime de giumbuşlucuri. Kalil râdea 
cu lacrimi. 

Acrobaţii şi magicienii, jonglerii şi câinii ţinură 
spectatorii cu sufletul la gură timp de mai mult de o oră, 
până când regele primi în sfârşit vestea că mâncarea era 
gata. În curând mâncau toţi cu poftă. De fapt, fuseseră cu 
toții atât de ocupați, încât doar străjerii de pe creasta 
dealului văzuseră că se apropiau doi călăreți. Se părea că 
sunt cunoscuți, dar nu îi anunțară. Îi salutară în tăcere pe 
când aceştia se îndreptau către colțul în care se aflau 
animalele. 
Călăreții erau Naaman şi doctorul regelui. 

ARE parte din libertatea şi puterea de care se 

bucura Siria acum se datorau lui Naaman. 
Acesta avansase de la rangul de soldat până ajunsese în 
fruntea armatei siriene. În bătălii era neînfricat; lupta cu 
îndemânare şi, cu toate că avansase în rang, nu stătea 
niciodată în spate, luptând cot la cot cu soldaţii şi 
aruncându-se acolo unde era lupta mai grea. Dar era 
lepros. 

Naaman era un bărbat înalt. Lepra avansase pe 
porțiuni şi nu îi afectase încă fața frumoasă şi întunecată, 
nici părul negru lucios înspicat cu fire argintii. Părea puţin 
mai în vârstă de cei treizeci de ani ai săi, dar încă se ținea 
bine în şa şi putea supraveghea până departe tot ce se 
întâmpla în timpul unei bătălii. 

Bărbatul care îl însoțea era doctorul său personal, 
desemnat de rege. Numele lui era Ioachim. Ioachim 
studiase lepra cum nimeni altcineva nu o mai făcuse 
înaintea lui. Studiul leprei era principala sa ocupaţie de 
când îi fusese dat în grijă acest pacient vestit. Nicio 
caravană nu trecuse prin Damasc fără ştirea lui Ioachim. 
Era mereu în căutare de alifii şi mirodenii noi. Uneori 

caravanele erau însoțite de câte un medic care călătorea 
spre Persia sau spre Marea Mediterană, şi loachim 
petrecea ore întregi cu el discutând meritele unei anume 
ierburi sau licori. Uneori întâlnea câte un spiţer ambulant 
şi îl puneau amândoi pe Naaman să încerce fel de fel de 
leacuri şi licori. Naaman şi loachim erau mereu împreună. 
Aveau cam aceeaşi vârstă şi deveniseră cei mai buni 
prieteni. 

Ioachim supraveghea întotdeauna întâlnirile lui 
Naaman cu Mara. Urmărea până şi direcția vântului ca să 
nu sufle dinspre Naaman spre Mara şi să-i ducă boala. 
Stabiliseră împreună distanța medie la care se puteau 
apropia cei doi. Descălecau şi nu se apropiau la mai mult 
de zece paşi. Nu îndrăzneau să rămână călare de frică să 
nu se sperie caii de ceva şi să se apropie mai mult decât 
distanța permisă. 

— Doamnă Mara, îi spuse Benhadad, am o surpriză 
foarte plăcută pentru tine. Regele se aplecă înspre ea şi îi 
şopti: Naaman este la Jebel ed Ben. 

Mara fusese atât de absorbită de banchet încât 
tresări o clipă, amintindu-și parcă situația ei. 

— Naaman?! reacționă ea în sfârşit. Naaman aici? 

Sentimente amestecate i se zugrăveau pe chip. 
Benhadad aştepta zâmbind să-i treacă emoția, foarte 
mulțumit de el însuşi, dar ştia că trebuie s-o prevină cu 
grijă pe Mara de limitele unei asemenea întâlniri, aşa că 
aşteptă până văzu că îl putea asculta. 

-Când îl vei vedea pe Naaman, îi explică 
Benhadad, o să vrei să alergi şi să te arunci în brațele lui, 
dar nu trebuie s-o faci. Trebuie să te gândeşti la sănătatea 
ta şi a copiilor tăi. Ioachim, doctorul lui Naaman, va avea 
grijă de tot şi o să-ţi spună ce trebuie să faci ca să fii în 
siguranţă. Înţelegi? 

Când regele se asigură că Mara înţelese totul, o 
conduse prin spatele casei la grajduri, unde încălecară şi se 
îndepărtară până ieşiră din raza privirii oaspeţilor. În 
curând ajunseră la un cedru uriaş care străjuia dealul. 
Acolo aveau destulă intimitate. 

La douăzeci de paşi de copac Benhadad spuse: 

— Ne oprim aici. Aminteşte-ţi, îi mai spuse el o dată 
pe când descălecau, trebuie să asculți fără comentarii tot 
ce-ţi spune doctorul, e clar? 

—Da, maiestate, spuse Mara nerăbdătoare. Vă rog 
să mă duceţi la Naaman acum! 

Regele o luă pe Mara de braț şi se plimbară 
încetişor, până ajunseră sub cedru. 

Ioachim apăru din josul dealului. 

— Salutări, doamnă Mara! strigă el. Am găsit un loc 
potrivit în care să staţi de vorbă. Am pus nişte pietre la 
câțiva paşi de aici. Nu trece dincolo de ele. 

- Bine, Ioachim, răspunse Mara, înțeleg. 

În curând apăru Naaman, iar regele şi doctorul îi 
lăsară singuri. 

O adiere uşoară mângâia pletele întunecate ale 
Marei. Timp de câteva minute, se priviră în tăcere. Era 
pentru prima dată că se aflau atât de aproape de când 
fusese descoperită lepra lui Naaman. Se gândiră că aveau 
mare noroc că erau atât de bine păziți; ispita de a se arunca 
unul în brațele celuilalt era foarte puternică. 

-Draga mea, Mara, rupse Naaman tăcerea, arăţi 
foarte bine. De fapt eşti foarte frumoasă. Ce fac copiii? 

Mara era uşurată de tonul liniştit al lui Naaman. O 
ajuta să-şi păstreze cumpătul. 

- Sunt bine, preaiubitul meu soț, spuse ea. Şi tu 
arăţi bine. 

-—Da, o asigură Naaman, Ioachim este cel mai 
priceput doctor din Siria şi spune că sunt cel mai sănătos 
lepros din lume. 

Buna dispoziţie a lui Naaman era contagioasă şi în 
curând Mara începu să povestească veselă ultimele 
năzbâtii ale copiilor. 

-Regele mi-a spus că i-ai salvat viața, spuse 
Naaman. Siguranța regelui face parte din îndatoririle mele. 
Umbli cumva să-mi iei slujba? 

—Nu, spuse Mara râzând, numai la asta nu-mi stă 
capul. Am crezut că mor de frică. 

Mara îi povesti lui Naaman despre Micuța şi felul 
în care aceasta luminase viața la Jebel ed Ben. Îi spuse 
despre întâlnirea dintre cei doi frați şi nu uită să 
menționeze rolul lui Iosif în dezvăluirea complotului. 
Naaman se distră de minune când ea îi povesti cum o 
îmbrăcase Kurd pe Micuța pe cheltuiala negustorilor. 

—Da! declară Naaman, îl urmăresc şi eu de mult 
timp şi cred că merită să înainteze în grad. E bine să ai 
atâția prieteni buni, nu-i aşa? Mă bucur să văd că eşti pe 
mâini bune, draga mea. Să nu disperăm. Dacă există leac 
pentru boala asta îngrozitoare, sunt sigur că Ioachim îl va 
găsi. Sunt într-o situație mult mai bună decât sărmanii 
leproşi care se ascund în peşteri şi trăiesc în sălbăticie, 
hrănindu-se cu resturile aruncate de cei mai norocoşi decât 
ei. Fac tot ce pot ca să-i ajut. 

Vorbele lui Naaman o încurajară pe Mara să-şi 
destăinuiască gândurile fără teamă. 

—Oh, da, dragul meu! spuse ea. Ştiu că o ducem 
bine față de alții. Apoi vocea i se stinse. N-aş vrea să 
plâng, suspină ea, pentru că ştiu că asta te întristează şi n- 
aş vrea să-ți aminteşti de mine în felul acesta. Ai dreptate. 

Nu trebuie să ne pierdem speranța. O să continui să sper 
întotdeauna, dragul meu. O să continui să sper! 

Naaman o privea în tăcere, dorind să nu fi adus 
vorba despre boala sa. Cât de mult şi-ar fi dorit să o ia pe 
Mara în braţe şi să-i şteargă lacrimile, dar trebuia să stea 
să se uite, neajutorat. 

—0O să te descurci? întrebă el într-un sfârşit. 

-—Da, dar trebuie să mă întorc acum la copii. 
Probabil că se întreabă unde am dispărut. Mara vorbise 
tare şi clar, oferindu-i lui Naaman asigurarea de care avea 
nevoie. 

Cei doi se mai priviră o vreme în tăcere, dorind 
parcă să-şi imprime mai bine în minte imaginea celuilalt, 
ca să le uşureze dorul din zilele ce vor urma. 

- Ioachim, spuse Naaman cu voce tare, suntem 
gata. 

Benhadad şi Ioachim se iviră din direcția casei şi 
îşi reluară atribuţiile. Regele împreună cu Mara le urară 
drum bun lui Naaman şi Ioachim şi priviră în urma lor 
până când aceştia dispărură în depărtare. 

Pe când încălecau şi ei, Mara îi spuse regelui: 

-Vă mulțumesc, maiestate. Ziua a fost plină de 
surprize şi distracție, dar întâlnirea cu Naaman a fost cel 
mai minunat dar cu putință. Vă mulţumesc atât de mult! 

Benhadad nu spuse nimic în timp ce Mara îşi 
ştergea lacrimile. Zâmbi doar. Mara era fericită şi asta îl 
bucura. 

UPĂ spectacol şi masă, ce mai rămăsese din zi 

fu petrecut cu mici cumpărături în bazarul 
organizat în acel loc. Menajeria prezenta şi ea mare interes 
pentru copiii prezenți. Adulții erau întotdeauna în preajmă 
şi aveau grijă să nu se apropie prea tare de animalele 
periculoase. 

Până să se întoarcă Benhadad cu Mara, multe 
corturi fuseseră strânse iar animalele se aflau deja în 
căruţe, gata de drum. Prietenii îşi luau rămas bun unii de la 
alții şi unele familii porniseră deja pe drumul de întoarcere 
spre Damasc. 

Mara se scuză şi intră în casă. Regele şi regina le 
urară drum bun petrecăreților şi primiră mulțumirile lor 
pentru banchet. Maestrul de ceremonii era încă foarte 
ocupat supraveghind toate operaţiunile şi având grijă ca 
toate să fie lăsate în bună ordine. 

Micuța le promisese lui Kalil şi Dinei că vor sta 
alături de rege şi de regină, vor ura drum bun tuturor 
oaspeţilor şi nu vor intra în casă până nu va pleca şi 
ultimul om. 

Sabra era atât de obosit încât adormi imediat ce îl 
puse în pat. Micuța îl înveli şi plecă să vadă dacă Mara 
mai avea nevoie de ceva. 

Uşa de la camera Marei era deschisă, dar Micuța 
bătu totuşi. 

— Intră, spuse încet Mara. 

Când Micuța intră în cameră, văzu că soția lui 
Abu, Gherza, stătea lângă Mara şi o privea în timp ce 
aceasta plângea încetişor. Micuța se uita uimită când la 
una, când la cealaltă, temându-se să-şi bage nasul în ceva 
ce nu o privea; totuşi, pentru că fusese primită în cameră, 
se apropie de Mara. 

-Ce s-a întâmplat, dragă doamnă? o întrebă 
Micuța îngrijorată. Gherza văzu că Mara era prea tulburată 
ca să poată răspunde, aşa că îi explică ea. 

-Doamna s-a întâlnit cu soţul ei şi îşi doreşte 
foarte mult să-l vadă sănătos. 

Micuța îngenunche la picioarele Marei şi începu să 
plângă şi ea. Gherza era mişcată de sensibilitatea Micuţei 
şi începu să plângă şi ea. În sfârşit Micuța spuse printre 
suspine: 

- Dacă stăpânul Naaman ar merge la profetul din 
Samaria, ar putea fi vindecat de lepră! 

Mara îşi luă mâinile de la ochi şi se uită la fața 
Micuţei, care era lipită de genunchii ei. Gherza o privea cu 
gura căscată. 

-Ce ai spus, copilă? o întrebă Mara. 

— Am spus, dragă stăpână, că dacă stăpânul ar vrea 
să meargă la profetul din Samaria, s-ar vindeca de lepră. 

Mara privi în ochii Micuţei prinzându-i faţa în 
palme. Văzu doar dragoste — dragoste, simpatie şi 
sinceritate. 

— Este vreo speranță? întrebă Mara neîndrăznind să 
spere. Este vreo speranță, Micuţo? 

— Da, răspunse Micuța, în Israel. 

Acum lacrimile Marei erau lacrimi de speranță, şi 
ea se întoarse către slujnica mai în vârstă dar aceasta nu 
mai era în cameră. 

Gherza îl găsi pe Abu lângă trăsura regelui. 

Regele şi regina se pregăteau de plecare. Benhadad 
ştia că Mara nu mai era în stare să dea ochii cu ei aşa că 
acum vorbea cu Abu, mulțumindu-i pentru grija pe are o 
avea față de Mara şi familia ei şi pentru îndemânarea cu 
care conducea treburile la Jebel ed Ben. 

— Abu, ştiu care a fost rolul tău în dezvăluirea 
complotului asupra vieții mele şi mă gândesc la o răsplată 
potrivită pentru tine, spuse regele. 

Abu se înclină adânc. 

— Sănătatea măriei tale îmi este cea mai bună 
răsplată. 

Ridicându-şi privirea, Abu o văzu pe Gherza care 
părea foarte neliniştită. 

— Scuzaţi-mă, maiestate, cred că s-a întâmplat ceva. 

Benhadad aşteptă să vadă ce o tulbura pe Gherza. 
Era sfioasă şi nu îndrăznea nici să-l privească pe rege, 
darmite să-i vorbească, dar îi spuse lui Abu în şoaptă ce 
auzise în camera Marei. 

— Gherza, eşti sigură? Abu nu ar fi vrut să-i dea 
speranțe zadarnice regelui. 

—Da, sunt sigură. Gherza se folosi de propriile lui 
cuvinte ca să-i arate cât de sigură era. Micuța nu a mințit 
niciodată. Dacă ea spune că Naaman poate fi vindecat în 
Samaria, aşa este. 

Abu era încurcat. Nu ştia ce să zică. Regele 
aştepta. Se simţea de parcă ar fi tradus din persană în 
ebraică şi înapoi; nu găsea cuvintele potrivite. 

— Înălţimea voastră, începu el, o cunoaşteţi pe fetița 
din Israel căreia îi spunem Micuța. Este sora lui Iosif, cel 
care a aflat primul despre complot. 

— Da,da! Ce este, omule? Benhadad era nerăbdător. 

—Fetiţa din Israel spune că este un profet în 
Samaria care îl poate vindeca de lepră pe stăpânul 
Naaman. 

Gata! O spusese. Abu nu credea în asta, dar fusese 
forțat s-o spună din cauza soției sale şi a regelui. Vocea îi 
trăda neîncrederea iar Benhadad începu să-i pună întrebări. 

-Ce ai spus, omule? Vorbeşte! Parcă ai spus că 
există un leac pentru Naaman în Samaria! răcni regele. 

—Da, stăpâne! Aşa spune fetița din Israel, afirmă 
Abu. 

-Dar e sclavă. De ce ar dori ca stăpânul ei să se 
vindece? întrebă regele. 

— Pentru că îl iubeşte, răspunse Abu cu simplitate. 

-Nu l-a văzut niciodată pe Naaman; de ce l-ar 
iubi? se miră Benhadad. 

—Ea iubeşte pe toată lumea, stăpâne, explică Abu, 
sigur că regele nu îl va crede. Sinceritatea ei nu este 
niciodată pusă la îndoială, continuă el, puţin mai 
încrezător. 

Benhadad se întoarse în trăsură şi privi către soția 
sa. Apoi privi la Abu, la Gherza, din nou la Abu şi în cele 
din urmă la regină. Nu avea cuvinte, dar declarase în multe 
ocazii că ar fi profitat de cea mai mică rază de speranță. 

-Bine, spuse el în cele din urmă, asta rezolvă 
totul! Apoi se întoarse către conducătorul trăsurii: cheamă 
un curier! 

La chemarea regelui, un curier se prezentă imediat. 
Descălecă şi se înclină adânc, 

—La dispoziția voastră, maiestate. 

—Du-i acest mesaj lui Ioachim, doctorul lui 
Naaman, imediat. Să vină la palat de urgență. Să nu 
întârzie. Dacă te grăbeşti, va ajunge la palat odată cu mine. 

În clipa în care regele termină de vorbit, curierul 
sări în şa şi plecă în goană. 

Abu şi Gherza aşteptau într-o poziţie respectuoasă. 
După ce plecă curierul, regele privi în jur să vadă dacă mai 
putea face ceva înainte de a pleca. Un zâmbet îi lumină 
fața la vederea Marei, care stătea pe verandă cu un braț pe 
umerii Micuţei. Fața Marei strălucea de speranță iar 
Micuța o privea fericită. Mara îi salută pe rege şi pe 
regină. 

— Este o zi plină de lumină, doamnă Mara! îi strigă 
regele. Până la răsăritul soarelui soțul tău va fi în drum 
spre profetul din Samaria! 

Făcu semn servitorului şi în curând familia regală 
se afla pe drumul de întoarcere. 

ENHADAD îl găsi pe Ioachim aşteptându-l 

când ajunse la palat în Damasc. Nu mai pierdu 
timpul cu formalități. ÎI chemă pe Ioachim imediat şi îi 
vorbi deschis. 

— Există un leac pentru Naaman în Samaria, spuse 
el. Ioachim era uluit, prea uluit ca să mai spună ceva. 
Regele continuă. Am aflat dintr-o sursă foarte sigură că 
este un profet în Samaria care îl poate vindeca pe 
Naaman. 

Ioachim se gândi că era mai bine să-şi păstreze 
calmul şi să-l lase pe rege să facă ce vrea. Nu-i venea să 
creadă că ar fi fost vreo speranță în Samaria, dar dacă 
regele considerase că merită atenția sa, cine era el, un 
amărât de doctor, să-l contrazică? 

-Trebuie să pregăteşti o caravană care să meargă 
în Samaria, îi explică Benhadad. Nu ştiu exact unde 
locuieşte profetul, dar îi voi scrie regelui să vă îndrume 
el. Ai grijă să fie totul gata. O să-i spun primului ministru 
să pregătească toate hârtiile şi să vă dea aur şi argint din 
vistierie. Nu ştiu cât va cere acest prooroc pentru 
serviciile lui. Mai bine iei mai mult decât să nu-ţi ajungă. 

Ioachim nu putea decât să murmure „Da, stăpâne” 
şi să-şi imagineze ce va fi, dar nu vedea cum un fanatic 
religios l-ar putea vindeca pe Naaman de cea mai 
îngrozitoare plagă a omenirii. 

O grămadă de oameni îi fuseseră puşi la dispoziţie 
lui Ioachim ca să facă pregătirile pentru călătorie în cel 
mai scurt timp posibil. Când termină de dat ordine şi de 
verificat listele cu necesități, Ioachim se grăbi să-i ducă 
vestea lui Naaman. 

De la palat până la casa unde locuia Naaman, 
Ioachim se tot gândi cum să-i spună. Îşi spunea în sinea 
lui: 

— Naaman va fi probabil tot atât de neîncrezător ca 
şi mine. Câte ore n-am petrecut împreună vorbind despre 
această groaznică plagă? Îl întreb întruna cum se simte şi 
de fiecare dată când încercăm un nou leac îi cer părerea. 

Era adevărat. Cei doi prieteni formau o unitate de 
luptă împotriva bolii. Naaman o numea „compania lui 
Ioachim”. 

Cum era de aşteptat, Naaman era neclintit, 

—Ce?! bombăni el. Să bat atâta drum până în 
Samaria ca să văd cine ştie ce sfânt? Ei bine, ăsta e cel 
mai prostesc lucru pe care l-am auzit de când sunt! 

Ioachim îl lăsă să spumege. Îl văzuse de multe ori 
aşa. Toate leacurile erau prostii pentru Naaman, la fel de 
nefolositoare ca noroiul de pe străzile Damascului, dar 
Ioachim ştia că atunci când îi trecea furia, se înmuia şi 
devenea rezonabil. Bineînţeles, amândoi ştiau că trebuiau 
să plece în zori. Călătoria fusese poruncită de rege. 
Caravana avea să fie gata şi ei trebuiau s-o însoțească 
spre Samaria. Aşa poruncise regele. Trebuiau să asculte. 

Conducătorul caravanei îi înmână lui loachim 
scrisoarea lui Benhadad către regele Israelului şi acesta o 
puse bine ca s-o găsească repede la sfârşitul călătoriei. 

Era prima călătorie a lui Ioachim spre Samaria. 
Mai însoţise o caravană către Persia, în căutarea unor 
prafuri pe care le foloseau leproşii din Susa. Fuseseră 
observate unele îmbunătățiri în compoziţia lor şi Ioachim 
adusese din prafurile lor la Damasc, dar nu-l ajutaseră cu 
nimic pe Naaman. 

Naaman fusese în câteva campanii asupra 
Samariei. Nu-i plăcuse niciodată şi o spunea. 

-O să poți face acum o comparaţie între cele două 
țări, îi spuse el lui Ioachim. Unde sunt apele noastre 
repezi de munte, limpezi ca cristalul? Unde sunt pajiştile 
înverzite smălțuite de flori? Cine şi-ar dori să locuiască 
într-o asemenea țară? Oriunde te-ai uita, nu vezi decât 
stânci, pustiu şi sălbăticie! 

Tot timpul bombănea astfel, iar loachim zâmbea 
şi îl lăsa în pace. Diferența dintre cele două țări nu era 
chiar atât de mare. Într-adevăr, erau unele deosebiri, dar 
şi Samaria avea locurile ei frumoase după cum Siria avea 
deşerturile ei. 

Nu aveau nimic de făcut toată ziua. Aveau 
mâncare şi băutură din belşug şi o mulțime de soldați 
care să îi păzească. 

Veştile despre sosirea lor le-o luaseră înainte. 
Mulțimea soldaţilor care îi însoțeau şi poverile cămilelor 
dovedeau importanţa caravanei. Ioram, regele Israelului, 
se gândi că cel mai bine era să aştepte în palatul lui din 
Samaria şi să vadă ce veşti îi aducea caravana, decât să 
trimită emisari să-i întrebe. Dacă erau veşti bune, puteau 
să mai aştepte; dacă erau veşti rele, de ce să se 
grăbească? 

Regele Ioram moştenise de la tatăl său caracterul 
slab. Nu-i plăceau cei care îi deranjau singurătatea, se 
temea să nu-i ia tronul. Era la fel de nehotărât ca şi tatăl 
său, Ahab, şi la fel de hrăpăreţ ca şi mama sa, Izabela. 

Caravana îşi aşezase corturile în afara oraşului. 
Ioachim şi conducătorul caravanei, însoţiţi de doi soldați 
înarmaţi, intrară în oraş, zăbovind suficient de mult la 
poartă încât toată lumea să le observe importanța, apoi îşi 
urmară drumul spre palat ca să-i solicite o audiență 
regelui Ioram. Călăriră la pas tot drumul, lăsându-le timp 
să afle despre venirea lor. 

După cum era de aşteptat, când ajunseră la 
intrarea în palat, uşile se deschiseră larg şi o gardă de 
onoare, compusă din doi soldați şi un curtean, îi 
întâmpină. 

—Domnilor, spuse curteanul, ni s-a adus la 
cunoştinţă chiar acum sosirea dumneavoastră în Samaria. 
Vă putem ajuta cu ceva? 

—Da, spuse Ioachim, străduindu-se să fie la fel de 
politicos ca şi curteanul, avem o scrisoare de la 
Benhadad, regele Siriei, către Ioram, regele Israelului. Ni 
s-a poruncit să i-o dăm personal. 

— Desigur, domnilor. Aveţi bunăvoința să aşteptaţi 
până mă întorc? 

Fără să aştepte vreun răspuns, diplomatul dispăru 
în interiorul palatului, lăsându-i pe cei doi soldați cu 
musafirii. În curând se întoarse şi îi invită pe Ioachim şi 
pe conducătorul caravanei să-l urmeze în palat. Cei doi 
descălecară şi îl urmară pe curtean spre sala tronului. 

Curteanul intră direct în sala unde Ioram stătea pe 
tron. Înaintă cinci paşi şi se înclină adânc. După ce se 
ridică, spuse: 


121 


MICUȚA, FETIȚA DIN ISRAEL 


-— Maiestatea voastră, aceşti doi oameni vă aduc un 
mesaj din partea regelui Siriei. 

— Daţi-mi mesajul, spuse Ioram. 

Ioachim se îndreptă direct spre tron şi cu o 
plecăciune respectuoasă îi înmână scrisoarea regelui. 
Scrisoarea spunea: 

— Când vei citi această scrisoare, vei afla că l-am 
trimis la tine pe servitorul meu Naaman ca să-l vindeci de 
lepră. 

Ioram îşi ridică privirea de pe scrisoare. 

— Care din voi este Naaman, întrebă el? 

— Nici unul, înălțimea voastră, spuse Ioachim. Ne- 
am gândit că este mai bine ca servitorul regelui să 
rămână în afara oraşului, având în vedere că e lepros. 

— V-aţi gândit bine, observă Ioram, dar nu înțeleg 
această scrisoare. 

loram încerca să se stăpânească, dar nu putea. 
Cele mai rele temeri i se împliniseră. Regele Siriei voia 
să pornească război împotriva Israelului. Citi din nou 
scrisoarea şi cobori de pe tron. 

Nu-şi mai putea stăpâni deznădejdea. Ioram 
începu să-şi sfâşie hainele şi să tipe. 

— Sunt eu Dumnezeu, să omor şi să învii, de-mi 
trimite omul acesta un lepros ca să-l vindec? Să ştiţi dar 
şi să aflați că omul acesta caută un prilej de ceartă cu 
mine! 

Ioachim ştia că nu era adevărat, dar nu îndrăznea 
să-l contrazică pe loram. De fapt, nu prea puteai să-i spui 
nimic regelui Israelului în momentul acela; oricine putea 
vedea că omul acesta uitase că era rege şi urla de frică şi 
furie. Curteanul părea să-şi dea seama că tăcerea era cea 
mai potrivită pentru moment, aşa că Ioachim se gândi că 

trebuie să fie şi el la fel de diplomat. Se părea că cea mai 
bună soluţie era să stai liniştit şi să priveşti în pământ. 

Ioram urlă până nu mai putu, blestemându-şi 
naşterea, obligațiile, tronul, norocul în viață, poporul, 
duşmanii şi pe toată lumea. Curteanul se înclină adânc şi 
se retrase câţiva paşi mai în spate, astfel ca regele să aibă 
destul spaţiu în care să-şi verse furia. Conducătorul 
caravanei şi Ioachim înțeleseră că trebuiau să facă acelaşi 
lucru, aşa că se înclinară adânc şi se retraseră uşurați din 
fața regelui. 

După o jumătate de oră de urlete regale, o bătaie 
uşoară la uşa sălii tronului atrase atenția curteanului care 
mai făcu o plecăciune adâncă şi se îndreptă spre uşă, de 
unde se întoarse cu o altă scrisoare destinată regelui. 
După ce cântări puţin starea regelui, cum pesemne făcuse 
de multe ori, curteanul văzu că loram era la fel de obosit 
de urlat pe cât erau ei de ascultat, şi ar fi fost binevenită o 
întrerupere, aşa că se apropie câțiva paşi şi se înclină 
adânc. 

Ioram răsuflă adânc şi se urcă din nou pe tron. 

— Ce mai e acum? întrebă el cu o voce în care se 
amestecau uşurarea cu agitația. 

— Înălțimea voastră, încă o scrisoare, explică 
curteanul. 

Ioram îşi dădu seama că toată lumea îi văzuse 
spectacolul; la ce bun să se mai ascundă? 

— Atunci citeşte-o, omule! Cine a trimis-o? se răsti 
regele. 

— Elisei, omul lui Dumnezeu, stăpâne, răspunse 
curteanul. Scrisoarea spune: „Pentru ce ţi-ai sfâşiat 
hainele? Lasă-l să vină la mine şi va şti că este un 
prooroc în Israel.” 

Curteanul ştia ce va urma. Ştia că loram se bucura 
că a scăpat de grija leprosului, dar că era plin de furie 
fiindcă străinii îl văzuseră urlând într-un asemenea hal, 
aşa că acum îi va scoate pe toți afară într-un mod nu prea 
plăcut. 

— Afară! urlă loram. Afară! Afară! Toată lumea! 
Ţipa la fel de ascuţit ca mama lui, Izabela. Pieriţi din 
ochii mei! Du-i la pustnicul acela bătrân! Afară! Afară! 

Cei trei bărbaţi ieşiră în grabă din sala tronului, în 
mijlocul unei salve de amenințări cu tăierea capului şi 
spânzurarea, mulțumiți să fie departe de o asemenea 
furie. 

Curteanul ceru un cal şi plecă împreună cu 
Ioachim, conducătorul caravanei şi cei doi soldaţi spre 
tabăra lor. Când grupul ieşi din palat, Ioachim se întoarse 
spre curtean, care zâmbea din motive cunoscute numai de 
el. 

-Nu înţeleg. Cine i-a spus lui Elisei despre 
purtarea regelui? întrebă el. 

Întrebarea lui Ioachim îl făcu pe curtean să 
izbucnească de-a binelea în râs. 

-Tocmai asta e problema, prietene, spuse el. 
Elisei locuieşte la o depărtare de câteva ore bune de 
palat. Cred că a trimis mesajul înainte ca regele să 
primească scrisoarea de la regele vostru. 

Ioachim era uluit şi privirea lui nedumerită îl făcu 
pe curtean să râdă cu lacrimi. loachim se gândi că asta 
era o glumă prea bună ca s-o ţină pentru el, aşa că i-o 
spuse şi conducătorului care fu la fel de şocat ca şi el. 

Văzând expresia de pe fața conducătorului, 
Ioachim îşi dădu seama cât de caraghios trebuie că îi 
păruse curteanului şi izbucni şi el în râs alături de 


124 


MICUȚA, FETIŢA DIN ISRAEL 


curtean. Conducătorul, înveselit, le spuse şi soldaților şi 
în curând toți cinci râdeau ca nişte nebuni. 

Trecu o bună bucată de vreme până să se 
potolească, pentru că era de ajuns un gest ca să-şi 
amintească de scrisoarea lui Elisei şi să o ia de la capăt. 

— Ah, strigă curteanul, nu-mi mai aduc aminte de 
când n-am mai râs aşa bine. Nu prea ai chef de râs în 
Samaria zilele astea. 

Ioachim cântărea situația la rece. 

—Ce fel de ființă o fi acest Elisei, să vadă în 
viitor? 

ASA lui Elisei era imaginea simplităţii. Era la 

fel de țărănească şi de încercată de viață ca şi 
stăpânul ei. Construită într-o râpă împădurită, căsuţa din 
bârne era atât de bine ascunsă de stânci încât un trecător 
neatent n-ar fi observat-o. Luminişul din fața casei era 
înconjurat de nişte stânci atât de înalte încât păreau ruinele 
unei vechi cetăți. Iarba pipernicită care creştea printre 
pietre slujea drept hrană câtorva măgari amărâți. 

Râul Iordan curgea la câţiva kilometri distanță şi în 
zilele senine putea fi văzut de pe acoperişul casei 
profetului. Căsuţa avea o uşă din lemn. Ferestrele erau 
simple deschizături, mai mult pentru a vedea stelele decât 
lumea. 

Ce deosebire între căsuţa aceasta umilă şi caravana 
plină de bogății a lui Naaman! Generalul cunoştea 
valoarea primei impresii şi le poruncise soldaţilor să 
poarte armura de luptă şi coifurile strălucitoare împodobite 
cu pene de păun. Carul lui era scânteietor, tras de doi 
armăsari albi ca laptele. Stegarii fluturau flamuri purpurii. 
Câtă splendoare! Ce paradă! Ce spectacol! Totul doar 
pentru Elisei. 


126 


MICUȚA, FETIŢA DIN ISRAEL 


Înainte ca stegarii să apuce să anunțe sosirea 
puternicului Naaman, slujitorul lui Elisei ieşi şi închise uşa 
după el. 

— Tu eşti Elisei? întrebă Ioachim. 

— Nu, răspunse el, sunt Ghehazi, slujitorul lui. 

—Spune-i, te rog, stăpânului tău că Naaman, 
generalul armatei regelui Benhadad, este aici şi doreşte să 
fie vindecat de lepră. 

Ioachim se gândea că slujitorul se va grăbi să-l 
cheme pe Elisei. 

— Care din voi este Naaman? întrebă Ghehazi. 

— Bărbatul din trăsură, răspunse Ioachim. 

Ghehazi păşi spre trăsură şi se uită la Naaman. 

— Omul lui Dumnezeu îți spune să mergi să te 
scalzi de şapte ori în apa Iordanului şi boala îţi va trece iar 
carnea ți se va curăți. 

Naaman era furios. Apucând frâul cailor, îşi învârti 
biciul asupra lor cu putere şi carul țâşni spre capătul 
celălalt al luminişului. Ioachim aşteptă ca Naaman să-şi 
descarce mânia. În sfârşit acesta îşi conduse carul exact în 
fața uşii lui Elisei şi spuse tare: 

—Eu credeam că va ieşi la mine, se va înfățişa el 
însuşi, va chema numele Domnului, Dumnezeului lui, îşi 
va duce mâna pe locul rănii şi va vindeca lepra. Nu sunt 
oare râurile Damascului, Abana şi Parpar, mai bune decât 
toate apele lui Israel? N-aş fi putut oare să mă spăl în ele şi 
să mă fac curat? Se întoarse şi plecă plin de mânie. 

Ioachim se îndreptă către conducătorul caravanei 
şi-i vorbi în şoaptă. 

— Trebuie să mă ajuţi să-l conving pe Naaman să 
asculte vorbele acestui om. Cred că l-ar putea ajuta. Am 
făcut atâta drum până aici. Ce rău i-ar putea face? 


127 


MICUȚA, FETIȚA DIN ISRAEL 


Conducătorul fu de acord cu el şi păşiră amândoi 
spre locul unde Naaman îşi oprise carul. 

Conducătorul vorbi, foarte respectuos: 

— Părinte, îi spuse el lui Naaman, dacă proorocul ți- 
ar fi cerut un lucru greu, nu l-ai fi făcut? Cu atât mai mult 
trebuie să faci ce ţi-a spus: „Scaldă-te şi vei fi curat!” 

Naaman se miră de judecata bună a 
conducătorului. Convins, împărți câteva ordine scurte. 

— Soldaţii vor sta aici cu cămilele. Tu şi Ioachim 
veţi călări în urma trăsurii mele până la râu. 

Cei doi bărbaţi încălecară plini de bucurie. După o 
clipă de gândire, Naaman îi spuse conducătorului: 

— Cheamă-l şi pe curtean să vină. 

Curteanul lui loram încălecă repede şi îi ajunse din 
urmă. 

Râul era tulbure şi umflat datorită ultimelor ploi. 
Naaman aproape că îşi pierdu cizmele într-o mlaştină în 
timp ce căuta un loc cu apă destul de adâncă. Se întoarse 
întrebător către tovarăşii săi care îl aşteptau pe mal. 
Aceştia îi făcură semne de încurajare. 

-De şapte ori a spus? îi întrebă el. 

-De şapte ori, îi răspunse doctorul. Şi Naaman se 
cufundă în apa mâloasă. Cei trei de pe țărm numărau 
scufundările. Şi Naaman le număra. 

După a şaptea oară, îşi scutură părul de apă şi 
începu să păşească către tovarăşii săi, aruncându-şi hainele 
ude care îl îngreunau, pipăindu-şi pieptul şi umerii, 
împiedicându-se în mâl fără să se uite pe unde mergea. 

-loachim, strigă el, uită-te la mine, doctore! Sunt 
curat! Sunt curat! Sunt curat! Ioachim, tipa el, uită-te la 
carnea mea! Nu e nouă? 

Ioachim se repezi către pacientul său şi începură să 
se tăvălească fericiți în mâl. Când ajunseră în sfârşit la 


128 


MICUȚA, FETIŢA DIN ISRAEL 


țărm, Ioachim începu să-i rupă hainele din zonele în care 
lepra avansase cel mai tare şi se bucurară nespus să vadă 
piele sănătoasă ca a unui copil în locul rănilor îngrozitoare 
cauzate de lepră. Strigăte de bucurie salutau fiecare 
descoperire şi cei patru oameni se îmbrățişau entuziasmați. 

— Uimitor! spuse curteanul, 

— De necrezut! strigă conducătorul. 

— Fenomenal! se bucură doctorul. 

— Este minunea lui Dumnezeu! spuse Naaman. 

Un val de exaltare cobori peste cei patru când își 
dădură seama că această minune nu avea să le fie luată şi 
că şi-o vor putea aminti toată viaţa. Erau plini de bucurie 
că fuseseră martori la ea. 

—Nu o să mă urc în car. Voi merge pe jos până la 
casa proorocului, ca un învingător. Să ne întoarcem şi să-i 
spunem omului lui Dumnezeu ce a făcut El pentru mine. 

Şi se întoarse la omul lui Dumnezeu cu tot alaiul 
lui, şi se înfățişă înaintea lui şi spuse: 

—lată, ştiu acum că nu este alt Dumnezeu pe tot 
pământul decât în Israel. Şi acum primeşte, te rog, un dar 
din partea robului tău. 

Dar Elisei zise: 

— Viu este Domnul, al cărui slujitor sunt, că nu voi 
primi. 

Naaman stărui de Elisei să primească, dar el 
refuză. 

Apoi Naaman spuse: 

— Fiindcă nu vrei să primeşti tu, îngădui să mi se 
dea pământ cât pot duce doi catâri? Pentru că nu mai vreau 
să mai aduc nici jertfe, nici arderi de tot altor dumnezei, ci 
voi aduce numai Domnului. 

Elisei se bucură de această hotărâre. 

Cu toţii îl priveau uimiţi pe prooroc, mirându-se de 
ochii lui adânciţi în orbite şi de pletele sale neîngrijite. Se 
întrebau cum poate un om atât de peticit şi sărăcăcios să 
refuze averea care i se oferea? Elisei stătea umil în fața lor, 
ascultându-l răbdător pe Naaman. 

-Iată totuşi ce Îl rog pe Domnul să-mi ierte: când 
stăpânul meu intră în casa lui Rimon să se închine, şi se 
sprijină pe mâna mea, mă închin şi eu în casa lui Rimon, 
să ierte Domnul pe robul tău. Naaman era atât de umil 
cum nu-l mai văzuse nimeni vreodată. 

-Du-te în pace, îi spuse Elisei. Aşa că Naaman şi 
alaiul său porniră spre locul unde îşi aşezaseră tabăra ca 
să-şi pregătească întoarcerea la Damasc. Dar Ghehazi, 
slujitorul lui Elisei, îi ajunse din urmă şi le spuse că Elisei 
se răzgândise în privința darurilor. Ceru şi primi de la 
Naaman doi talanți de argint şi două schimburi de haine pe 
care le ascunse. 

Când Ghehazi se întoarse la Elisei, acesta îl 
întrebă: 

— Unde ai fost, Ghehazi? 

-Nu am fost nicăieri, minți Ghehazi. 

Elisei îl privi țintă. 

— Oare n-a fost duhul meu cu tine, când a lăsat 
omul acela carul şi a venit înaintea ta? Este oare acum 
vremea de luat argint, haine, măslini, vii, oi, boi, robi şi 
roabe? Lepra lui Naaman se va lipi de tine şi de sămânţa ta 
pentru totdeauna. 

Şi Ghehazi plecă din fața lui Elisei plin de lepră, 
alb ca zăpada. 

AAMAN şi însoțitorii săi porniră bucuroşi pe 

drumul de întoarcere spre Damasc, fără să ştie 
nimic despre minciuna lui Ghehazi şi judecata sa. La tabăra 
din Samaria se hotărâseră că Naaman şi loachim vor lua 
şase ostaşi cu ei şi cai de schimb cu provizii şi vor pleca 
spre Damasc. Fără să fie încetiniți de caravană, vor putea 
ajunge acasă în mai puţin de două zile — ceea ce ar 
reprezenta jumătate din timpul pe care-l făcuseră la venire. 
Pentru prima dată de când se molipsise de lepră, Naaman se 
simțea ca un soldat adevărat, un tinerel fără griji, gata de 
orice. 

Viața era o continuă distracție. Totul era nou. 
Ținutul Samariei era frumos. În goana lor nebună către 
casă, Naaman dădu peste o scenă câmpenească cu păstori şi 
oi care păşteau pe o pajişte de munte, lângă un izvor 
limpede. Era o scenă destul de obişnuită, dar Naaman se 
opri ca să le privească, încântat. 

— Uitaţi-vă! spuse el. Aţi mai văzut ceva atât de 
extraordinar? 


131 


MICUȚA, FETIŢA DIN ISRAEL 


Mult timp loachim se uită fără să-şi dea seama ce 
văzuse Naaman, dar văzu bucuria de pe fața lui şi asta fu de 
ajuns pentru el. 

Uneori, Naaman începea să cânte. Cânta cântece 
soldățeşti şi îi molipsea şi pe soldați. Dacă se întâmpla să 
înceapă din greşeală un cântec mai libertin, se oprea imediat 
şi striga: 

— Nu! Nu e bine să cânt aşa ceva. Nu e potrivit. Sunt 
cap de familie! Să cântăm altceva. Şi începea o baladă 
inofensivă. 

În ultima noapte de drum făcură popas pe malul 
unui râu, de unde puteau supraveghea împrejurimile. Nu 
reuşeau să adoarmă; se gândeau la ziua de mâine şi ştiau că 
va fi una plină, dar nerăbdarea era mai mare decât oboseala. 

După ce se ospătară cu azimi şi friptură de iepure, 
Naaman se întoarse spre cei şase soldați care îi escortaseră. 

-Cine vrea să sacrifice o noapte de somn ca să 
călărească înainte şi să spună regelui şi familiei mele că ne 
apropiem de casă? 

Se oferiră cu toții imediat şi începură să se certe 
care dintre ei era cel mai indicat să plece. 

Asta îl amuză pe Naaman, care începu să râdă în 
hohote. 

-Mă gândeam că vom trebui să tragem la sorți 
fiindcă nu va vrea nimeni să meargă. Acum văd că trebuie 
să tragem la sorţi fiindcă toată lumea vrea. 

- În cele din urmă fu ales unul dintre tineri; acesta 
luă calul cel mai odihnit, se asigură că are apă destulă şi 
porni spre casă. 

Benhadad aşezase câţiva trompetişti dincolo de 
porțile Damascului. Dacă venea vreun călăreț dinspre 

Samaria, trompetistul cel mai departe de oraş avea să-l 
întrebe: „S-a vindecat Naaman?”, şi dacă răspunsul era 
„Naaman s-a vindecat!” trompetistul suna din trompetă 
până auzea trompetistul următor şi tot aşa până când vestea 
ajungea la urechile regelui. Dacă răspunsul ar fi fost 
negativ, trompetistul nu ar fi sunat decât două tonuri. 

Soldatul ales călărise toată noaptea, încetinind doar 
cât să se odihnească puțin calul. Când primele raze de soare 
străluciră deasupra muntelui Hermon, călărețul ajunse la 
primul trompetist. Un soldat fusese postat alături ca să se 
asigure că mesagerul se va opri ca să răspundă la întrebare. 

—Eşti din caravana lui Naaman? Călărețul îl 
cunoştea pe soldat şi era gata să răspundă la întrebare, când 
trompetistul care se afla pe o ridicătură de pământ în spatele 
lor, strigă nerăbdător: 

— S-a vindecat Naaman? 

Călărețul răspunse cu glas tare, plin de bucurie: 

— Naaman s-a vindecat. 

Trompetistul începu să cânte cu o asemenea putere 
încât s-ar fi crezut că se născuse doar pentru ziua aceea. Ce 
bucurie! Ce binecuvântare! Ce veşti minunate! Chiar şi 
trompeta părea vie! 

Când ajunse la al doilea trompetist, călăreţul ghici 
care era sistemul şi îşi dădu seama că vestea cea bună va 
ajunge înaintea lui, dar ştia că regele va fi nerăbdător să 
audă felul exact în care fusese vindecat Naaman. Îşi îmboldi 
nemilos calul până ajunse la porțile oraşului. 

Benhadad trimisese slujitori şi soldaţi la Jebel ed 
Ben -— slujitorii ca să aibă grijă de casă iar soldaţii ca s-o 
aducă pe Mara cu tot cu familie şi servitori la palat, unde îşi 
petrecuseră ultimele trei zile şi nopți în aşteptarea 
caravanei. Regele le spusese despre sistemul de trompetişti 
astfel că toată lumea era cu urechile ciulite. 

Kalil auzi primul. 

—Mamă! strigă el. Auzi trompetele?! Se aud de 
peste tot! 

Mara nu auzise încă. Sări în picioare, uimită. 

— Ce? Kalil? Eşti sigur? 

— Da, sunt sigur! Ascultă! Cu mare efort, Kalil tăcu 
puţin pentru ca Mara să poată auzi trompetele. 

Mara asculta cu încordare. Trompetiştii de pe zid 
prinseseră deja semnalul şi continuară cântecul cu putere. 

Îl strânse cu putere pe Kalil în brațe, plângând de 
bucurie. 

—O să vină acasă, Kalil! O să se întoarcă la noi! 

Când Kalil reuşi să scape, fugi să-i trezească pe 
Dina şi pe Sabra, ca să asculte trompetele. 

Micuța alergă spre Mara şi o îmbrățişă cu bucurie. 

— Slavă Domnului, murmură ea. 

—Da, încuviință Mara, slavă Domnului! 

În curând Benhadad bătu la uşă. 

— Ascultă trompetele! îi spuse el Marei prin uşă. 
Auzi trompetele? 

Mara, Micuța şi copiii se îmbrăcară repede şi îl 
găsiră pe rege în hol, nerăbdător să se bucure cu ei. 

Benhadad îşi dădu seama că tot oraşul se trezise din 
cauza concertului său. Îi trecu prin cap că dacă nu-şi punea 
soldații să împrăştie gloata de la poartă, eroul său n-o să 
poată intra în oraş. Dădu ordinele corespunzătoare. 

— Eliberaţi străzile ca să poată trece Naaman, dar 
lăsați poporul să se bucure. A trecut atâta timp de când nu l- 
au văzut! 

— Bun, îşi spuse Benhadad, frecându-şi mâinile, o să 
avem o paradă. O să merg până la porți şi o să mă întorc la 
palat cu Naaman. 

Călărețul trimis de Naaman ajunsese deja şi îi 
povestise totul regelui. Acestuia nu-i veni să creadă. 

-Nu vorbeşti serios. Într-un râu mâlos numit 
Iordan, zici?! N-am mai auzit aşa ceva de când sunt! 

Tânărul călăreț era în al nouălea cer. Avusese parte 
de atenţia regelui. Îi spusese unde îl lăsase pe Naaman şi 
regele calculase timpul când vor ajunge. Fură făcute 
pregătirile pentru primirea lui Naaman şi a escortei sale. Ca 
răsplată, pentru început, Benhadad îl luă pe călăreț cu el la 
poartă. 

Regele adusese propriul său car pentru Naaman, cu 
propriul său conducător, astfel că Naaman nu avea altceva 
de făcut decât să se întoarcă în uralele mulțimii. Să se aducă 
flori şi coroane! Toate personalitățile îl însoțeau pe rege la 
poartă. Ofițerii apropiați lui Naaman formaseră o gardă de 
onoare şi plănuiau să-i escorteze carul. 

Mara şi familia aşteptau la palat. Nici ea nici regele 
nu ar fi vrut ca întâlnirea cu Naaman să fie în fața mulțimii. 
Era o persoană publică, într-adevăr, şi publicul va avea 
partea sa, dar când obligaţiile vor fi îndeplinite, va veni la 
iubita lui Mara, singur. 

Micuța se ascunsese ca să fie singură câteva clipe. 
Se îndreptase spre camera unde dormise ultimele trei nopți 
Şi îngenunche pe covoraş. 

-Dragă Doamne, se rugă ea, Îți mulțumesc că m-ai 
trimis la Mara şi familia sa care aveau nevoie de mine să le 
spun despre profetul din Israel. Îţi mulțumesc pentru 
dragostea pe care mi-ai sădit-o în inimă ca să vreau să le 
vorbesc despre Tine. Orice plan ai avea cu mine, te rog, 
Doamne, să mă ajuţi să spun despre dragostea Ta oricui are 
nevoie, în aşa fel încât să mă creadă. Amin. 


135 


| 


UPĂ ce termină rugăciunea, Micuța se întoarse 

pe zidul palatului, alături de Mara. Parada 
trebuia să sosească. De pe zid puteau să vadă totul. Toată 
lumea de la Jebel ed Ben o însoțise pe Mara. Numai Mara 
şi Abu mai văzuseră atâta omenire. Micuța şi copiii nu mai 
aveau stare şi se mutau dintr-un loc în altul ca să vadă mai 
bine parada. Soldaţii încercau să mențină o oarecare 
ordine, dar erau la fel de nerăbdători ca şi mulțimea pe 
care încercau s-o potolească; până la urmă, vestitul general 
trebuia să sosească şi se spunea că ar fi fost vindecat de 
lepră. 

Acum niște soldaţi deschideau uşile palatului şi trei 
domni li se alăturară Marei şi familiei ei pe zid: Wadi, 
Tafik şi Butros, negustorii din bazar. Erau încântați de 
toată afacerea. Văzându-i pe Mara, Abu şi Micuța, se 
înclinară adânc şi, cu un zâmbet larg, începură să 
vorbească toți odată. 

-Draga doamnă Mara! Abu, vrednicul servitor! 
Da! Şi Micuța, preţioasa perlă din Israel! Însuşi regele ne- 
a trimis aici ca să putem vedea mai bine parada. Nu ni s-a 
spus că sunteți aici. Ce plăcut! Ce surpriză minunată! 

Doamnă Mara, cred că nu mai puteți de nerăbdare să vă 
vedeți soțul! Ne-am rugat atât de mult pentru clipa asta! 

Toţi vorbeau într-un glas, tare şi repede, dar Mara 
era amuzată şi încântată. Tot ce putea spune era: 

— Da! O, da! iar şi iar. 

Dintr-o dată, peste zgomotul mulțimii, se auzi o 
trompetă sunând dinspre Samaria. Continua să sune. 
Înainte ca trompetiştii de la palat să preia ştafeta, mulțimea 
de pe străzi o auzi. 

— Ascultaţi! strigă unul, şi toată lumea tăcu. Da! În 
sfârşit erau la poartă! 

Palatul se cutremură de sunetul atâtor instrumente 
muzicale. Sunet după sunet! Sunete lungi! Serii de sunete 
scurte! Sunete joase şi sunete înalte! Sunete puternice! 
Niciun sunet! Mulțimea începu să înlocuiască trompetele 
din Damasc. Râzând, strigând, sărind, țipând! Era o 
nebunie totală. Emoţie nestăpânită! Bucurie nemărginită! 

Ca un singur om, cu toţii se opriră dintr-o dată şi se 
aşternu tăcerea, de la palat până la porţile oraşului; orice 
ochi privea către Israel. Porţile se deschideau! Iată-l! Iată- 
l! El este! Este Naaman! Mulțimea începu să vuiască. 
„Trăiască Naaman! Trăiască Naaman!” Unul din 
trompetiştii de pe zid preluă ritmul şi în curând întreg 
oraşul vuia în ritmul frazei „Trăiască Naaman! Trăiască 
Naaman!”. 

La porţile oraşului, ofițeri călare țineau mulțimile 
la distanță de eroul lor. În spatele călăreților venea carul 
de luptă al lui Benhadad. Când Naaman, Ioachim şi 
escorta lor ajunseră la porți, descălecară cu toţii în fața 
regelui. Se înclinară adânc iar regele se apropie de 
Naaman, îi puse mâna pe umăr şi îi spuse: 

—Ridică-te, Naaman! Ridică-te ca să te pot 
îmbrățişa! 

Naaman se ridică. Benhadad îl prinse de umeri şi îl 
privi. Văzu că Naaman era chiar mai chipeş decât înainte 
de a se îmbolnăvi. 

— Vindecat! Este un cuvânt minunat, generale, 
spuse el. 

— Este într-adevăr, maiestate! răspunse Naaman, şi 
se îmbrățişară. 

Un ofiţer veni şi îl salută pe Naaman, rugându-l să- 
| urmeze la carul regelui. Naaman se urcă în car iar regele 
îi dădu ofițerului o mantie pentru Naaman; era o mantie 
regală din catifea albastră brodată cu fir auriu. Naaman 
privi în jur şi îl zări pe Ioachim; îi făcu semn să vină lângă 
el. Ioachim veni iar Naaman întinse braţul drept şi îl trase 
alături. 

— Vino lângă mine, doctore, spuse el zâmbind. 

Escorta lui Naaman îşi luă locul alături de ceilalți 
soldaţi în spatele carului. În faţa lor era un baldachin uriaș 
pentru rege şi regină. 

Zgomotul ovaţiilor de la sosirea lui Naaman părea 
acum un murmur față de cel din timpul paradei. Uralele 
erau din ce în ce mai puternice iar Naaman zâmbea. 
Înaintau foarte greu şi regele se temu la început pentru 
viața unor spectatori. Când se apropiară de palat începu să- 
şi facă griji pentru siguranța lui Naaman. În cele din urmă, 
începu să se gândească la siguranța lui şi a reginei. Fu 
uşurat să ajungă în sfârşit la platforma pe care o amenajase 
special în fața palatului. Totuşi, regina fu escortată în palat 
şi i se alătură Marei. 

Primul ministru aşteptase pe scările platformei în 
timpul paradei. Acum urcă scările în urma lui Naaman. 
Ioachim îl urma iar în spatele lui mai veneau câțiva 
demnitari. Văzându-şi regele şi eroul împreună pe 

platformă, mulţimea începu să ovaţioneze din nou, dar se 
opri curând aşteptând discursurile. 

Primul ministru păşi în față şi strigă cu voce 
puternică: 

— Cetăţeni ai Damascului, unicul şi mărețul nostru 
stăpân, Benhadad, regele Siriei! 

Un murmur uriaş se ridică din mijlocul mulțimii 
când Benhadad se ridică. În sfârşit regele ridică mâna 
dreaptă şi se făcu linişte deplină. 

— Credincioşii mei supuşi, începu regele cu voce 
tare şi clară, suntem aici ca să urăm bun venit acasă celui 
mai vestit om din Siria, Naaman, generalul armatei 
regale... Ultimele cuvinte ale regelui se pierdură într-un 
tumult de aplauze. Timp de cinci minute, aşteptă să se 
potolească mulțimea. Cu această ocazie, după cum am 
spus, şi în cinstea vindecării lui Naaman, voi da şapte 
decrete regale. Încă o dată, aplauzele se înălțară până la 
cer. 

Primul ministru păşi în față cu un sul de papirus pe 
care îl desfăcu încet, subliniind importanța decretelor, şi 
începu să citească. 

— Benhadad, regele Siriei, către toți supuşii săi: 
luați aminte cu toții. Poruncesc ca această zi să se 
numească de acum înainte Ziua lui Naaman. Aceasta va fi 
o zi de sărbătoare pe tot cuprinsul Siriei. Nimeni nu va 
munci în Ziua lui Naaman, ci va fi o zi de bucurie pentru 
toată lumea. În această zi se vor dărui haine şi mâncare 
leproşilor în locuri anumite. 

Ideea era minunată şi mulțimea izbucni în aplauze 
care se transformară în urale: „Ziua lui Naaman! Ziua lui 
Naaman!”. 

Primul ministru continuă: 


139 


MICUȚA, FETIŢA DIN ISRAEL 


—În această primă Zi a lui Naaman este foarte 
potrivit ca cei care au descoperit complotul împotriva 
regelui să primească onoruri deosebite. Aplauzele se 
dezlănțuiră din nou. 

Poruncesc ca cei trei negustori, Wadi, Tafik şi 
Butros să fie cunoscuţi de azi înainte drept „Negustorii 
regelui” iar prăvălia lor drept „„Prăvălia regelui”. 

Benhadad se întoarse către locul în care ştia că se 
aflau cei trei negustori, şi arătă spre ei. Mulțimea scanda 
„Negustorii regelui” iar cei trei parteneri se înclinară în 
fața mulțimii. 

-Nu vor fi trecuţi cu vederea nici servitorii lui 
Naaman care au apărat viața regelui: Abu, mai-marele 
servitorilor şi Iosif, ajutorul lui. Este timpul să fie 
răsplătiți. Abu, soţia lui şi Iosif, ajutorul lui, nu mai sunt 
sclavi, ci oameni liberi. 

Mulțimea era în delir, ţipând şi sărind. Mulţi îl 
cunoşteau pe Abu şi începură să strige: „Abu! Abu!”. Din 
nou, Benhadad arătă spre zid iar Abu, Gherza şi Iosif se 
înclinară adânc. Toţi cei de pe zid plângeau şi râdeau de 
bucurie. 

Iosif îi strigă Micuţei: 

— Micuţo, nu e minunat? iar Micuța nu putu decât 
să spună fericită: 

— Da, Iosif, da! 

Când mulţimea se linişti, ministrul continuă. 

— Servitorii amintiți îşi vor putea păstra slujbele 
prezente şi vor fi plătiți din visteria regală. Aplauze mai 
puternice urmară acestei decizii. Servitorul numit Iosif are 
o soră care slujeşte în aceeaşi casă. Se numeşte Micuța. Ea 
ne-a spus că Naaman poate fi vindecat în Samaria. 
Mulțimea explodă. „Micuța! Micuța!” cântau ei. Iosif o 

ridică în braţe şi ea se înclină. Mulțimea avea ochii aţintiți 
spre cei atât de onoraţi de rege. 

Ministrul continuă: 

—Poruncesc ca şi Micuța să fie eliberată din 
sclavie. Micuța este rugată să rămână ca un membru 
apreciat în casa lui Naaman, prietenul regelui. 

Urmară discursuri şi aplauze, şi iar aplauze şi 
discursuri. În sfârşit spectatorii obosiră şi plecară la casele 
lor ca să pregătească bunătăți — destule şi pentru ei şi 
pentru leproşi. Căutară printre hainele mai vechi de care se 
săturaseră şi le duseră împreună cu mâncarea. Bazarul 
avea să fie foarte frecventat în zilele care urmară; mulți 
cetățeni se întrecură cu generozitatea şi rămaseră fără 
haine. 

Naaman şi Mara se îmbrățişară şi fugiră în camera 
în care Mara petrecuse ultimele trei nopți, închizând bine 
uşa. 

În curând se întoarseră la copii, servitori şi prieteni, 
printre care se afla şi Benhadad cu regina. 

— Înălțimea voastră, spuse Naaman, eterna mea 
recunoştinţă pentru grija față de familia mea şi pentru 
trimiterea mea în Samaria ca să mă vindec, nu poate fi 
exprimată în cuvinte. Vă mulțumesc! vă mulțumesc 
maiestate! Şi Naaman şi soţia lui se înclinară respectuoşi 
în fața regelui. 

Benhadad le răspunse cu vorbe potrivite şi îi rugă 
să rămână la cină, dar Naaman spuse: 

— Stăpâne, lasă-mă să plec acasă cu familia mea, 
astăzi. Nu am intrat niciodată în casa de la Jebel ed Ben. 
Lasă-mă să-mi petrec prima noapte după vindecare acasă, 
unde am aşteptat să merg de atâţia ani. 

Regele Benhadad înțelese şi se grăbi să dea 
poruncile cerute de întoarcerea la Jebel ed Ben. De când 

intrase în palat, Naaman avusese ochi doar pentru Mara, 
dar acum sosise timpul să-şi îmbrățişeze copiii şi să-i 
întâlnească pe ceilalți despre care Mara îi povestise la 
banchet. Mara îi chemă pe fiecare pe rând. 

— Abu şi Gherza! îi recunoscu Naaman. Da, şi 
Iosif. Cum aş putea să vă mulțumesc pentru devotamentul 
față de familia mea, şi față de rege, de asemeni! Mă bucur 
împreună cu voi de decretul regelui. Cei trei foşti sclavi se 
înclinară şi murmurară cuvinte pline de modestie. 

— Ah! spuse Naaman când îi fu prezentată Micuța. 
Aşadar aceasta este floricica din Israel care a luminat 
grădina tristă a căminului meu cât timp eu am fost departe, 
şi care a avut rolul principal în vindecarea mea! 

Micuța, puţin încurcată de toate acestea, reuşi să 
spună: 

— Stăpâne, ştiam că Dumnezeul lui Israel are putere 
să te vindece prin proorocul Său, Elisei. Este bine să te 
avem acasă. 

Naaman era uimit de înțelepciunea ei. 

-Da, aşa este, Micuţo, şi casa noastră este 
adevărata ta casă acum; vom avea destul timp să ne 
povesteşti tot ce ştii despre acest om deosebit numit Elisei 
şi despre puternicul Dumnezeu căruia îi slujeşte, căci 
Dumnezeul lui şi al tău este şi Dumnezeul meu acum. 

Vocea lui Benhadad se auzi chemându-i. 

— Şi acum, spuse Naaman, regele ne cheamă. Să 
mergem acasă cu toții. 


— Sfârşit — 

